
	LENINGRADSKÁ PREDO HRA

	Slabé pochrapkávanie môjho sibírskeho kocúra Mušku zaznievalo do ticha izby. Nerušilo ma však v práci, lebo chrápal skoro rytmicky. Občas sa mu síce zasekol dych, ako keď píla narazí na hrču, ale vzápätí vyrovnal rytmus a pokračoval zanovito ďalej.

	Bol to bezmála osemkilový murko „ťažkej váhy“, uznávaný bohatier v okolitom mačacom národe.

	Zrazu ho vyrušilo prudké zacenganie a v predsieni zaštekal môj seter Nord. Pretože som bol doma sám, išiel som otvoriť. Muška bežal za mnou. Zvedavosť mu razom zahnala spánok. Pred dverami nestál nik a aj schodište bolo prázdne. Nazrel som do schránky na listy, ani tam nič… Ale čo to? Zvonku na kľučke visel malý batôžtek.

	Odviazal som motúzik a opatrne rozmotal šatôčku. Bol v nej – zub! Veľký zub akejsi šelmy. Žart, pomyslel som si, ale keď som šatôčku celkom rozbalil, zazrel som úzky pásik papiera z telegrafického pristroja a na ňom napísané: ZUB ZA ZUB!

	Hľadel som na tie tri slová vyťukané na písacom stroji a musím sa priznať, že som mal v tej chvíli akýsi čudný pocit v okolí žalúdka. Čo to má znamenať? Nahmatal som odspodu na šatôčke stehy. Obrátil som ju a zazrel som zelenou niťou vyšitú ľudskú lebku.

	Nevdojak som sa poobzeral po prázdnom schodišti, ale po neznámom, ktorý mi priniesol toto záhadné posolstvo, ani chýru, ani slychu.

	Stopy však za sebou zanechal. Na našom dome pravé opravovali fasádu a na chodníku bolo plno piesku, vápna a opadanej omietky. Schodište však bolo čisté, lebo obyvatelia nášho domu si starostlivo utierali obuv na rohožke hneď na prízemí. Cudzí návštevník nebol natoľko ohľaduplný, a preto pred dverami môjho bytu ostali výrazné šľapaje. Dalo sa z nich vyčítať iba to, že človek, po ktorom tu ostali, nosí poriadne veľké topánky.

	Nebýva zvykom dostávať podobné „pozdravy“, preto som si stopy presne do detailov obkreslil. Vo chvíli, keď som sklonený nad dlaždicami končil, ozval sa ktosi za mnou:

	– Ajhľa, tu sa prakticky prevádza príslovie o zametaní pred vlastným prahom. Mám pravdu?

	Nado mnou stôl profesor Ivan Vasilievič Kučin, predseda Štátnej geografickej spoločnosti v Leningrade.

	– Nie, nie, – odvetil som, – zvečňujem stopy posla, ktorý mi priniesol podivný darček. Pozrite, Ivan Vasilievič!

	Profesor si so záujmom prezrel zub, šatôčku s výšivkou i pásik papiera a bez okolkovania vopchal všetko do vrecka a vbehol do môjho bytu. Nestačil som si ani poriadne pozbierať svoje kresliarske náradie, už sa zasa vracal.

	– Nebudeme mariť čas zbytočnými domnienkami, priateľu, – povedal tlmeným hlasom, akoby sa obával, že ho niekto okrem mňa môže počuť.

	– Telefonoval som od vás a zdržal som doma svojho hosťa… Moju návštevu u vás za týchto okolností odložím a večer vám zatelefonujem. Do videnia!

	Nestihol som ani otvoriť ústa a profesor už schádzal po schodoch.

	Poznal som Kučina už niekoľko rokov a vedel som, že sa občas správa ako čudák. Napokon však vždy vyšlo najavo, že sa dal strhnúť náhlym nápadom. Impulzívnosť bola hlavným znakom jeho povahy. Teraz sa mi však zdalo jeho chovanie nepochopiteľné.

	So zmiešanými pocitmi som sa vrátil do izby. Pozorne som si prezeral svoje nákresy a všimol som si, že ľavá stopa sa líši od pravej. Špička ľavej topánky bola širšia a trochu vychýlená Mal neznámy zdeformovanú nohu a nosil ortopedické topánky? Alebo som pri obkresľovaní posunul papier?

	Vyšiel som si svoje náčrty overiť na schodište. Ľavá topánka bola skutočne iná ako pravá. Od chvíle, ako neznámy u mňa zazvonil, uplynulo najviac pätnásť minút. Možno, že si ho fasádníci všimli.

	Vybehol som pred dom práve vo chvíli, keď odchádzali. Na moju otázku odvetili, že si pri práci ľudí nevšímajú.

	Chcel som sa vrátiť do svojho bytu, keď na mňa zavolal domovník. V tom čase boli domovníci v určitom zmysle temer úradné osoby. Nezodpovedali iba za poriadok v dome, ale i pred domom. Boli povinní zakročiť proti akýmkoľvek neprístojnostiam, nosili uniformu a ak bolo treba, píšťalkou privolali na pomoc kolegu zo susedného domu alebo miestneho strážcu verejnej bezpečnosti.

	Náš domovník, ktorému vraveli Jerolejevič, si uvedomoval svoje postavenie. Striehol na poriadok a pokoj ako Argus. Krátka brada, bujné obočie, pod ktorým sa blyšťali oči čierne ako uhlíky, pridávali jeho inak nevýraznej tvári prísnosť. Povedal mi dôležite:

	– Spytujete sa tamtých, Rudolf Rudolfovič, ako keby ste nevedeli, že o každom pohybe pred vchodom do nášho domu viem viac, ako všetci murári dovedna. Ti sa starajú iba o to, aby mali omietku hladkú ako bábätko zadok. Hej, hej, akýsi šmatlavý vošiel do domu, ale o chvíľu, asi čo by vrabec trikrát začvirikal, vykrivkal von. Kríval na ľavú nohu a mal na nej akúsi čudnú topánku. Vari vám niečo vyviedol?

	– Nie, nič. Len mi nechal v schránke list, – odvetil som rýchlo. – Ale zaujímalo by ma, ako vyzeral.

	– Celkom slušne, aspoň podľa oblečenia. Okrem tej nemožnej čiapky. Takú naisto nenájdete v celom Leningrade. Čo všetko si len ti ľudia nenarazia na hlavu! Na jednej polovici sivomodré kocky, na druhej čiernobiele. Tá by sa tak hodila do cirkusu.

	– A tvár? – vyzvedal som.

	– Nič zvláštne, len ten nos. Čudoval by som sa, keby mu doň nepršalo. A mal aj hrdzavé fúziky. Ale ináč to bolo riadne chlapisko. Pripomína vám niekoho známeho?

	– Nie, nepripomína, Jerofejevič. Ďakujem vám.

	Vrátil som sa do svojho bytu, ale práca mi už akosi nešla. O niekoľko dní malo predsedníctvo Leningradského trustu lesného priemyslu, kde som pracoval ako vedúci technickej správy, schváliť návrh projektu mechanizovaného splavu dreva na rieke Svir. Mal som vypracovať posudok – a tu máš, priplietol sa mi sem zub akejsi šelmy a ľudská lebka! Hútal som, ktorý z mojich známych by mohol mať dáky vzťah k tomuto tajomnému mužovi s nápadnou čiapkou, ale nič som nevyhútal.

	Znechutený som sa opäť pohrúžil do technických výpočtov projektu a vstal som, až keď ma vyrušil telefón. Volal profesor Kučin.

	– Dodržiavam slovo, – povedal. – Neráčili by ste prísť na chvíľu ku mne? Mám tu vzácneho hosťa, ktorý veľa videl a veľa skúsil.

	Onedlho som bol u profesora. Na moje zacenganie sa ozval dvojhlasný psí brechot. Prekvapilo ma to, lebo profesor mal iba jedného psa, bystrého jazvečíka Abraka, ktorý len čo sa otvorili dvere, začal na mňa vyskakovať s priateľským kňučaním. Za ním sa vrtela statná lajka, ktorá sa mi zdala akési známa.

	– Len poďte ďalej, – pozýval ma profesor: Keď si všimol, že som lajku hneď nespoznal, povedal mi vyčítavo:

	– Kde ste nechali pamäť, Rudolfič? Veď to je…

	– Nadyr! – vyhŕkol som odrazu a pes radostne vyštekol vysokým tenorom.

	V      okamžiku mi mysľou preblysli spomienky na nezabudnuteľné chvíle, ktoré som prežil vlani, roku 1936, v ďalekej tajge na rieke Varjun – na ohnivý záblesk ranného svitu, ktorý oblial purpurovou žiarou obrovské telo mamuta, desiatky tisícročí zakovaneho vo večne zamrznutej pôde na brehu tohto tvrdohlavého sibírskeho toku. Zúčastnil som sa na expedícii, ktorú viedol profesor Kučin, a priamym objaviteľom, ktorý nás priviedol na miesto posledného odpočinku tohto vyhynutého velikána, bol práve vynikajúci poľovnícky pes – Nadyr.

	– Tak poďte ďalej, – vyrušil ma profesor z trochu dlhého a hlučného vítania s lajkou a pohybom ruky ukázal do izby.

	Sedel tam Nadyrov pán, chýrny jakutský lovec, predseda poľovníckeho družstva z jakutskej dediny Bargim Nikander Nikandrovič Šalganov.

	– Kde sa tu beriete, priateľu, – zvolal som milo prekvapený a objal statného Sibírčana.

	Šalganov prišiel z ďalekého Jakutska služobne. V Leningrade bola každý rok celoštátna dražba kožušín, na ktorú prichádzali záujemci z celého sveta. Poľovnícke družstvo, kde bol predsedom, sa zaviazalo, že po mnohých rokoch opäť ponúkne na predaj väčší počet kožušín soboľa, ktorý sa vďaka prísnej ochrane v revíri družstva natoľko rozmnožil, že lov výnimočne povolili. Šalganov mal uzavrieť zmluvu so štátnou obchodnou organizáciou Gostorg. Nadyra priviezol so sebou do Leningradu na žiadosť predsedníctva Spoločnosti chovateľov čistokrvných poľovníckych psov. Výborný Nadyr mal osviežiť krv lajok miestneho chovu. Takže možno povedať, že i Nadyr bol v severnej metropole služobne. Obaja, pán i pes, už boli vychystaní na odchod.

	– Štrnásť dní je Nikander Nikandrovič u vás a vy ste ho za celý ten čas nepriviedli ku mne, – vyčítal som profesorovi

	– Veď bol na roztrhanie, – bránil sa Kučin.

	– Šesť dní chodil so znalcami kožušín zo skladu do skladu a vôbec nebol v Leningrade a v ostatné dni nemal ani jeden večer voľno Dnes mal na tri dni odviezť Nadyra do Lodejného Poľa. Na moje naliehanie odložil odchod na zajtrajšok. – Profesor na chvíľu zmĺkol a potom dodal: – Telefonoval som mu od vás a poponáhľal som sa domov, aby som ho zdržal a vyrozprával mu vašu príhodu. Nevidí sa mi totiž, že by niekto len tak, mne nič-tebe nič, vešal niekomu na kľučku vlčí zub a zelenú lebku i s vysvetlením, čo znamenajú. Ten chlap…

	– … kríval na ľavú nohu, – prerušil som ho, – mal nos dohora, ryšavé fúziky a na hlave nápadnú čiapku.

	– Čo vy všetko neviete?! – začudoval sa profesor.

	– Povedal mi to domovník Videl ho.

	– Výborne! Možno sa nám to zíde… no, a tak Nikandrovič tu ostal iba kvôli vám.

	Hľadel som nechápavo na Kučina a keď sibírsky lovec prisvedčil, pokrčil som plecami a poznamenal som, že podľa môjho názoru sú populačné úlohy lajky dôležitejšie ako smiešna vyhrážka so zubom, akiste iba hlúpy žart.

	– Nezazlievam vám vašu ľahkomyseľnosť, – povedal profesor zhovievavo, – veď nepoznáte bývalé zákony tajgy. My ich poznáme, – Kučin pozrel na Šalganova, akoby čakal na jeho súhlas, – a tak sme usúdili, že „darca“ pochádza zo Sibíri a „dar“ má svoj význam. Spomenul som si na príhodu, ktorá sa odohrala asi pred dvadsiatimi rokmi, ešte za cára. Až po rozhovore s Nikandrom Nikandrovičom sa mi vybavila v mysli. Bol som vtedy s výpravou zememeračov a taxátorov v sibírskej tajge v oblasti Stanového pohoria. Pri Udekani, v Usť-Niukži, bolo stanovište nášho štábu a tam jeden z našich geometrov, myslím, že sa volal Sitkov, zabil v hádke krčmára, ktorý ho pri platení celomesačného účtu ošmekol o riadnu sumu. Krčmár, známy násilník a klamár, si dlh vymáhal sekerou. Sitkov sa nezľakol a v bitke, pri ktorej mu krčmár odsekol malíček na… myslím, že na ľavej ruke, bodol násilníka nožom tak nešťastne, že krčmár o dva dni zomrel. Žandár, ktorý prípad vyšetroval, zistil, že geometer konal v sebaobrane a tým bola vec vybavená. Nenazdali sme sa, že by mohla mať nejaké následky.

	Krčmár patril k národnostnej menšine Sojotov. Boli to v tom čase najprefíkanejší pôvodní obyvatelia Sibíri. Mnohí z nich obchodovali s koňmi a viac sa živili dohadzovačstvom ako prácou. Bolo ich pomerne málo, a preto držali vedno.

	Asi o tri mesiace sme ukončili práce v teréne a v okresnom mestečku Mogoča sme začali spracovávať materiály. A tu jedného dňa dostal Sitkov podarúnok: šatôčku s vyšitou lebkou a zubom šelmy zabaleným v zdrape papiera z obalu lisovaného čínskeho čaju. Na papieri bolo načarbané: Zub chce krv. Sitkov sa nás ráno spytoval, čo to značí. Nevedeli sme mu poradiť, až kancelársky sluha, Tunguz, nám vysvetlil, že ten, kto dostane podobnú vec, prepadol podľa starých zákonov niektorých sibírskych kmeňov krvnej pomste. Nuž čo, voľakedy za starých čias na Kaukaze alebo v Strednej Ázii nebola o takéto zábavky núdza. Ale na Sibíri bola krvná pomsta už vtedy vzácnym zjavom.

	Dali sme hlavy dovedna a za pomoci znalcov miestnych pomerov sme usúdili, že osudná historka v Usť-Niukži sa neskončila. Niekto z krčmárových príbuzných, podľa tradícií kmeňa Sojotov, pravdepodobne vzal na seba úlohu krvného pomstiteľa. Všetci radili Sitkovovi, aby odišiel domov do Petrohradu, ale on bol mladý a výbojný a varovným hlasom sa vysmial.

	Raz večer, keď sa vracal z návštevy u známych, ho pomstitelia vystriehli, omráčili a odvliekli do tajgy.

	Na šťastie boli nablízku svedkovia. Žandári nás hneď zburcovali, pridalo sa k nám niekoľko priateľov a pustili sme sa únoscov prenasledovať. Za mestom sme sa dohadovali, na koľko skupín sa rozdeliť a ktorým smerom ísť, keď sa zrazu ako anjel strážca objavil… hádajte kto? Tu hľa Nikander Nikandrovič. To vám bol vtedy hotový bohatier – tým však nechcem povedať, že dnes ním už nie je. Už ako dvadsaťštyriročný bol slávnym lovcom a tajgu poznal lepšie ako pop svoj breviár. Cárska ochranka ho nemala veľmi rada. Žandári ho podozrievali, že pomáha deportovaným revolucionárom pri úteku. Vedeli však i to, že je nemilosrdný voči násilníkom a zlodejom v tajge a potrestá každého, nech by to bol hocikto Na malú radosť žandárov sa pridal k nám. Verte alebo neverte, ale nebyť jeho, nebol by Sitkov ušiel smrti.

	Nikander poznal v širokom okolí všetky cesty a chodníčky, takže nás viedol temer naisto. Vedel o tajnom obradnom mieste Sojotov, kde býval a „vládol“ obávaný šaman, ktorý násilím udržiaval u príslušníkov kmeňa úctu a poslušnosť k starým zvykom. Nikander správne usúdil, že Sitkova odvlečú práve sem a šaman ho dá po príslušných obradoch usmrtiť.

	Uháňali sme po zlej ceste na vytrvalých sibírskych koníkoch tak rýchlo, ako sa len dalo, až sme dorazili do hustého lesa, v ktorom sídlil „vládca duchov tajgy“ – šaman. Býval v solídnom zrube, ktorý mal tvar jurty. Pred vchodom stáli dva primitívne oltáre. Ďalšie dva stany malí na stenách zo sobej kože pripevnené kostry rôznych vtákov. Okolo nich sa týčili vysoké koly a na nich nastoknuté medvedie lebky. Na pozadí obradného miesta, obohnaného čudným plotom, miesto stĺpikov držali plot drevené figúry s obludnými hlavami, stáli obrovské limby.

	– A čo sa stalo so Sitkovom? – prerušil som popis obradného miesta, lebo sa mi videl príliš rozvláčny.

	– Prišli sme práve včas, ale nepýtajte sa, ako ten úbožiak vyzeral, – pokračoval profesor.

	– Zviazali ho remeňmi z vyze1, ktoré sú veľmi poddajné, ale zvierajú končatiny tak pevne, že temer prerušia krvný obeh. Zapríčiňuje to nepredstaviteľné bolesti.

	Vtrhli sme medzi prekvapených Sojotov ako kŕdeľ sokolov lastovičiarov a do jedného sme ich zlapali. Vyšlo najavo, že krvnú pomstu mal podľa šamanovho príkazu vykonať krčmárov mladší brat. Pomáhali mu ďalší traja príbuzní.

	Skôr, ako sa geometer mohol opäť postaviť na nohy, poležal si v gubernskej nemocnici v Irkutsku dobrý mesiac.

	Tak to bol príbeh, ktorý sa odohral pred štvrťstoročím – a dnes sa podobný týka vás… Chcete k tomu ešte niečo dodať, milý Nikandrovič?

	Šalganov poznamenal:

	– Vari iba toľko, že by nebolo správne výstrahu podceňovať, hoci si neviem predstaviť, čím by Rudolf Rudolfovič privolal na svoju hlavu takú kliatbu?!

	– Veď to je práve to, – vyhlásil som rozhodne.

	– Nevykonal som nič, čo by mohlo vyvolať krvnú pomstu. Vidí sa mi preto, drahí súdruhovia, – ironicky som sa obom uklonil, že ako pamätníci ste pod dojmom starej ojedinelej historky prisúdili hlúpemu žartu dôležitosť, ktorú si vôbec nezaslúži. Akáže dnes v Sovietskom sväze krvná pomsta! Povedzte, Nikander Nikandrovič, prihodilo sa v posledných rokoch u vás niečo podobné?

	Šalganov sa zamyslel a povedal vážne:

	– Keď ste chodili po tajge, počuli ste na vlastné uši, čo sa dialo za cára na Sibíri. Každý, kto mohol, miestnych obyvateľov klamal, utláčal a vydieral. Poslušnosť a postupné vymieranie boli prakticky jediným ich právom. O školách, lekárskej pomoci, alebo o tom, že by sa ich bol niekto zastal, neholo ani reči. Pre vládcov starého Ruska to boli proste inorodci – menejcenní ľudia. Úrady boli zhovievavejšie ku všakovým povaľačom, dobrodruhom a zlodejom ako k pôvodným obyvateľom. Neutešený život, hlad, infekčné choroby kosili Jakutov, Tunguzov, Goldov, Oročov a desiatky iných národov a národností. Nečudo, že sa tu i tam proti takejto hrôzovláde vzopreli. Trestné oddiely potom rozsievali smrť po celom okolí. Zabíjali deti, ženy i starcov. Až keď s konečnou platnosťou prevzala na Sibíri moc sovietska vláda, skončil sa útlak a bezprávie. Zaostalí obyvatelia sa však len pomaly prispôsobujú novému…

	Šalganov zmĺkol, uchlipol si čaj, potiahol z fajky a pokračoval:

	– Pýtali ste sa, či sa niečo podobné opakovalo i neskôr. Nie, neopakovalo, alebo lepšie povedané – neviem o tom. Avšak ten podarúnok, ktorý ste dostali, dokazuje, že ešte i dnes niekde v hĺbke tajgy prekvitajú jedovaté byliny. Pobudli ste v posledných rokoch na Sibíri niekoľko mesiacov a príhody, ktoré ste tam zažili, neboli vždy hladké ako hodváb. Čo ak posolstvo dajako súvisí s týmito cestami. Mali by ste radšej celú vec oznámiť príslušným úradom…

	– Správne, – prisvedčil profesor. – Je to i môj názor. Načo máme bezpečnosť? Nech sa raz zaoberá záležitosťou, ktorá sa nezasvätenému na prvý pohľad vidí ako zlý žart.

	– Skúsim to najprv u svojho známeho Filipa Filipoviča.

	– Máte na mysli predsedu krajského súdneho kolégia Kurilova? – opýtal sa profesor.

	– Áno, je to môj dávny priateľ, – prisvedčil som.

	– V poriadku, – rozhodol profesor, – Vy, Rudolfovič, pôjdete si po rozum ku Kurilovovi a Nikander prevezme váš prípad po návrate do svojej „rezidencie“, lebo tam niekde treba hľadať začiatok.

	Pobudol som s priateľmi až do neskorého večera. Keď som sa vrátil domov, povedala mi manželka, že mi už niekoľkokrát telefonoval môj dobrý priateľ Oleg Ivanovič Feklistov.

	S Olegom i s ostatnými účastníkmi expedície do Surunganských hôr som prežil nezabudnuteľné dni i nebezpečné dobrodružstvá. Veľmi som si ho obľúbil, a preto som sa hneď poponáhľal k telefónu. Neveril som vlastným ušiam, keď mi Oleg napoly rozpačite, napoly žartom oznámil, že dnes predvečerom dostal malý podarúnok, s ktorým si nevie poradiť.

	– Nebola to azda šatôčka s vyšitou ľudskou lebkou, zub a pásik papiera s výstrahou? – vyhŕkol som so záujmom.

	– Ako to viete? – počul som jeho prekvapený hlas.

	– Mávam občas intuíciu.

	– Myslíte to vážne? – ozval sa Oleg.

	– Na pásiku papiera z telegrafického prístroja boli vyťukané tri slová…

	– Tak teraz už viem, kto si to zažartoval! – prerušil ma Oleg.

	– Ja tiež. Krívajúci muž s kockovanou čiapkou…

	– Ale nevravte, vy jasnovidec, – skočil mi so smiechom do rečí Oleg. – Tak potom viete i to, čo ten žart značí.

	– Tuším to      – a pretože v slúchadle som začul škripot, poponáhľal som sa: – Haló, počujete ma? Áno, značí to, že ste prepadli krvnej pomste.

	Oleg zahvizdol do telefónu tak silno, že mi až zaľahlo v uchu.

	– Rozumeli ste? – opýtal som sa.

	– Ja že som prepadol…? – smial sa podozieravo.

	– A ja s vami, Oleg. Teraz mi je však veselšie. Vo dvojke sa lepšie ťahá…

	– Tak to nie je žart od… od…

	– Azda ste ma nepodozrievali.

	– Prepáčte mi, prosím, ale je to také fantastické – Odpustite, som prepracovaný a teraz ešte toto. Šťastie, že Tamara nie je doma, – vzdychol Oleg. – Vystrašila by sa.

	– Vaša žena odcestovala?

	– Áno, na Sibír, – odvetil Oleg. – Telegrafovali jej z Vertlovky, že dedo Rodion Rodionovič vážne onemocnel, a to nie je maličkosť, veď mu už dávno minulo osemdesiat. Tamaru to celkom utrápilo a hneď sa za ním vypravila, veď viete, ako ho má rada. Teraz sa mi k tejto starosti priplietla ešte aj hrozba so zubom, – vzdychol geológ.

	Zmĺkol som, hľadajúc v duchu slová, ktorými by som ho potešil. Vtom ma čosi napadlo a zvolal som:

	– Oleg, už mi svitá! Tie batôžteky s lebkou akiste súvisia s našou výpravou do Surunganských hôr!

	– Ako to? – čudoval sa geológ.

	– To je jasné. Kde inde by sme mohli my dvaja získať spoločného pomstiteľa. Na žiadnom inom mieste, na ktorom by sa zachovali „bohumilé“ zvyky – zakrútiť blížnemu krk podľa starých tradícií, sme predsa spolu neboli…

	– Doparoma, – uľavil si Oleg. – Že by sa v tajge dodnes zachovali?

	– Profesor Kučin a chýrny sibírsky lovec Nikander Šalganov to nevylučujú. Práve som prišiel od nich. Viete čo? Zavoláme Kučinovi a dohovoríme si s ním na zajtrajšok schôdzku. Do telefónu už o tom nebudeme hovoriť. Spite spokojne a nelámte si nad tým hlavu!

	Neviem, ako po mojom zaželaní prežil Oleg noc, ale ja som dlho nemohol zaspať. Tie dva zuby ktoré nám doručili, a ktoré, ako som sa teraz domnieval, súviseli s našou výpravou, dlho mi vŕtali v mozgu a zaháňali spánok.

	Nasledujúci deň som navštívil Filipa Filipoviča Kurilova, ktorého nedávno vymenovali za predsedu súdneho kolégia. Význačné a zodpovedné miesto nezmenilo nič na jeho chovaní. Bol to stále ten veselý, úprimný, prostý človek ako predtým a privítal ma naozaj srdečne.

	– Vidím vám na končeku nosa, že vás omína topánka, – povedal a ponúkol mi šálku čaju, bez ktorého si nevedel predstaviť priateľský rozhovor.

	Vypočul ma so záujmom, bez toho, žeby ma prerušil. Keď som skončil, spustil svoj obvyklý „metronom“: pravidelne klopkal ceruzkou do stola tak, že to pripomínalo tikanie onoho prístroja.

	Chvíľu premýšľal, napokon sa usmial a riekol:

	– Paromsky sa to ponáša na hlúpy žart, ale ten, kto je rád na svete, a to vy ste, musí sa nad tým zamyslieť.

	– Práve ste to za mňa urobili. A výsledok? – opýtal som sa prostopašne.

	– Odovzdám váš prípad pátracím orgánom. Tam si s ním už poradia. Majú odborníkov i na zuby šeliem…

	Opúšťal som jeho pracovňu trochu sklamaný. Napokon, nie je to jeho práca zaoberať sa prípadom, ktorý sa ako malý hríbik ešte len prediera spod ihličia, utešoval som sa.

	Večer sme s Olegom navštívili profesora Kučina. Šalganov odcestoval so svojím Nadyrom, aby sa postaral o nádejné potomstvo lajok lodejnopoľských poľovníkov.

	Sedeli sme preto v trojici a hľadali príčinu, ktorá mohla pri našej výprave do Surunganských hôr dať podnet ku krvnej pomste.

	Základy našej spoločnej výpravy položil Olegov starý otec vlastne ešte za cárskej vlády. Tento významný revolucionár bol v Surunganskom pohorí vo vyhnanstve a vtedy tu objavil akýsi „poklad“. Istý dobrodruh sa zmocnil časti jeho zápiskov, domnieval sa, že ide o zlato, ale nevedel to najdôležitejšie: miesto, kde sa nachádza tento „poklad“. Presné údaje poznal iba Oleg. Ostávalo iba čakať celé desaťročia, aby sa mohli prilepiť na stopy našej výpravy. V úzkom kamennom údolí nás prepadli, ale podarilo sa nám ich odraziť. Expedícia skutočne poklad našla – bolo to bohaté nálezisko molybdenitu.

	K našej výprave sa pridružil i správca polesia Šulgin, ktorý mal urobiť taxáciu lesa v tajge. Odrazu nám skrížil cestu tiger. Pri love naňho bol Šulgin ťažko ranený a o dva dni zomrel. Na smrteľnej posteli sa priznal, že patrí k bande, ktoré chcela zavraždiť Olega a získať doklady s podrobným popisom cesty k „pokladu“.

	Banditov neskôr zatkli a odsúdili. Tí teda nemohli byť iniciátormi krvnej pomsty. Ostával iba jeden, ktorému sa podarilo ujsť. Volal sa Čuvajev, ale to bol dlháň, ktorý sa ani v najmenšom nepodobal krívajúcemu poslovi.

	V každom prípade však bol Čuvajev jediný, kto by sa chcel mne a Olegovi pomstiť.

	Profesor pozorne počúval naše rozprávanie a keď sme skončili, zamyslene povedal:

	– Čím viac o tom premýšľam, prikláňam sa k názoru, že doručiteľ zásielky bol iba nastrčený panák. Prečo ju priniesol taký nápadný človek a ešte k tomu v takej nemožnej čiapke? – nečakal na odpoveď a pokračoval: Aby nás zviedol na falošnú stopu… Nemyslíte?

	Pozreli sme s Olegom na seba a hlavou nám preblysla rovnaká myšlienka: profesor sa podistým pomýlil pri výbere povolania, mal byť detektívom…

	Bol som zvedavý, či Filip Filipovič Kurilov alebo lepšie povedané pátracie orgány budú mať o prípade tú istú mienku.

	O niekoľko dní ma Kurilov pozval, aby som k nemu zašiel na slovíčko.

	– Môžem vás potešiť, priateľu, – povedal hneď, ako som vstúpil do jeho pracovne, a mädlil si ruky.

	– Podali ste nám taký dokonalý popis, že toho muža naši pracovníci rýchlo našli. Hádajte, kto to je?

	Rozpačite som pokrčil ramenami.

	– Bývalý cirkusový akrobat, ktorý si rozmliaždil nohu a odvtedy kríva a nosí ortopedické topánky.

	– Zaistili ste ho? – vyhŕkol som. V tej chvíli som sa naivne domnieval, že tým je prípad vyriešený

	– Ale drahý priateľu, – pokračoval zhovievavo Kurilov, – doručovanie zásielok nie je predsa trestný čin… – chvíľu sa kochal na výraze mojej tváre a s úsmevom dodal: – ak to niekto robí s dobrým úmyslom alebo z láskavosti.

	– Oznámenie, že vám chce niekto vykrútiť krk, považujete z právnického hľadiska za láskavosť? – odvetil som s hnevom.

	– Prečo hneď tak zhurta! – zvolal Kurilov a usmial sa. Zjavne sa zabával na mojom rozhorčení.

	– Pretože… – vyhŕkol som.

	– … pretože robíte predčasné uzávery, – dokončil vetu Kurilov a neprestal sa usmievať.

	Bolo to takto: Posol, ktorý Olegovi a mne doručil zásielku, nevedel, čo obsahuje. Vo vlaku z Moskvy do Leningradu sa zoznámil s akýmsi mužom, ktorý údajne robil sprievodcu dvom tigrom a dvom leopardom, ktoré viezli v klietkach v osobitnom vagóne zo Sibíri pre leningradskú zoologickú záhradu.– Za cesty sa mal o šelmy starať. Robil to však iba na staniciach, kde stál rýchlik dlhšie. Vo zvyšnom čase sa rozvaľoval v lôžkovom alebo jedálnom vozni. S akrobatom sa rýchlo spriatelil, pozval ho do jedálneho vozňa na výdatnú večeru, ktorá sa neobišla bez vodky a vína. V povznesenej nálade pricestovali do Leningradu a skôr ako sa rozlúčili, požiadal Sibírčan svojho nového priateľa o malú láskavosť.

	V Leningrade sa vraj nevyzná a zbytočne by strácal čas hľadaním dvoch adries, na ktoré mal od známych zo Sibíri odovzdať balíčky – malé žartovné prekvapenie. Artista ochotne prisľúbil a balíčky doručil.

	– Hm, – zamrmlal som, – a toho neznámeho už viac neuvidel!

	– Uhádli ste, – prikývol Kurilov. – Ani naším pracovníkom sa to nepodarilo. Do leningradskej zoologickej záhrady totiž žiadne tigre ani leopardy nedodali.

	– A tým sa prípad končí, – vzdychol som. – Tigre a leopardy i so svojím sprievodcom sa rozplynuli ako ranná hmla.

	– Mýlite sa, – ozval sa Filip Fmpovič. – Sprievodca síce zmizol, ale „zvieratká“ sa kolíšu na vlnách Baltického mora na anglickom parníku „Orkney“ a stanica určenia je Londýn. Kúpila ich totiž liverpoolská zoologická záhrada. V Leningrade prevzal zvieratá od ruského sprievodcu anglický a naložil klietky na loď, ktorá vezie z Leningradu do Anglicka rezivo. Šelmy odoslala Krajská správa pre vývoz kožušín a zvierat v Čite. Sprievodca Antonov vážne ochorel na infekčný zápal mozgu a odovzdal zvieratá i s potrebnými dokladmi ktorémusi zo svojich známych, o ktorom správa v Čite nemá žiadne osobné údaje. Dúfam, že onedlho vypátrame i tohto zástupcu, ktorý tak štedro hostil nášho artistu.

	Uplynulo vyše štrnásť dní a sprievodca šeliem ostal neznámy. Antonov zápasil vo vysokých horúčkach so smrťou, nemohol vypovedať a lekári pochybovali, že sa uzdraví.

	Po čase sa postupne rozplýval i ten nepríjemný, ba tiesnivý dojem, ktorý vyvolal výhražný podarúnok, až napokon sme naň v ruchu každodenného života a práce zabudli, aspoň my dvaja, ktorých obdarovali

	Znenazdajky však táto nepríjemná záležitosť opäť vyplávala na povrch: vrátila sa Olegova manželka Tamara. Jej starý otec Rodion Rodionovič sa po ťažkom zápale pľúc zotavil a bolo vidno, že čoskoro vyzdravie.

	Tamara však predsa prišla s poplašnou zprávou. Jej strýka, Čižova, predsedu poľovníckeho družstva, stihlo nešťastie. Stalo sa to v období ochrany zveri. Družstevníci zbierali limbové šušky: z ich veľkých semien, takzvaných limbových orieškov, vyrába sa olej. Revír poľovníckeho družstva bol väčší ako celé Holandsko a Čižov obchádzal na koni dvanásť prevádzkarni podľa určeného plánu. Vo Fiodorovke ho však čakali nadarmo. Poznali jeho presnosť a nechápali, prečo neprišiel.

	Medzitým jeden z trhačov šušiek začul zo svojho miesta na vysokej limbe streľbu. Padlo päť rán pomerne rýchlo za sebou. Pretože každá puška má „svoj hlas“, spoznal, že tri výstrely padli z jednej pušky a dva z druhej. Zo svojho vysokého stanovišťa určil smer a približné miesto streľby. V čase ochrany zveri málokedy počuť v tajge vystrel a ak sa to prihodí, tak je to zvyčajne výstrel na škodlivú zver, alebo sú to pytliaci. Päť rán neveštilo nič dobré. Možno, že dvom lovcom skrížil cestu medveď, alebo ešte horšie, párik leopardov, ktoré mali práve mláďatá a boli veľmi nebezpečné. Podľa zaužívaného zvyku pomáhať v tajge druh druhovi, zliezol trhač ihneď zo stromu a ponáhľal sa smerom, odkiaľ zazneli výstrely.

	Miesto odhadol presne.

	Vzápätí počul erdžanie koní a krik. Zrýchlil krok a onedlho zazrel na úzkej čistinke divú scénu: neznámy jazdec ťahal za uzdu koňa bez jazdca a nútil ho, aby cválal s ním, ale kôň sa vzpínal.

	Obďaleč sa tackal druhý muž. V ľavej ruke držal pušku a pravou, celou zakrvavenou, sa ju snažil nabiť. Hlasy a erdžanie sa mocne rozliehali a oživovali ozvenu, ktorá sa v tomto za padlom kúte málokedy dostala k slovu.

	Keď trhač pribehol bližšie, spoznal v ranenom predsedu Čižova. Hneď pochopil, že Čižova prepadli a na cele hrdlo zakričal na jazdca:

	– Stoj, lebo ťa zastrelím ako vrabca!

	Hrozba nezaúčinkovala, jazdec zaklial, pustil predsedovho vzpínajúceho sa koňa a vystrelil na trhača. V tej rýchlosti však netrafil, guľka s treskotom odťala konár a niekam zapadla.

	Trhač znehybnel od prekvapenia, ihneď sa však spamätal, rýchlo zalícil a vystrelil na útočníka. Ten strhol koňa nabok a uháňal po kľukatej cestičke, až zmizol z dohľadu.

	Zberač priskočil k ranenému.

	Preboha, Peter Andnrejevič, azda vás ťažko poranil?

	Čižov pustil pušku a nažil sa vyzliecť si kabát. Tvár mal skrivenú od bolesti. Trhač mu pomohol, a keď vyhrnul krvou presiaknutý rukáv na košeli, zistil, že Čižov ma prestrelenú ruku v nadlaktí.

	– Prekliaty naničhodník, – škrípal zubami ranený. – Vystrelil na mňa z úkrytu… Tam za tým balvanom…

	– Ešte dobre, že si to odniesla iba ruka. Tá sa skoro zahojí, guľka neporanila kosť, – utešoval ho zberač. Ale prečo vlastne na vás strieľal, predseda?

	– Mňa sa pýtaš, Borisovič? – odvetil Čižov. – Neviem to práve tak ako ty. Ale dosť rečí, zaviaž mi ranu, aby tak nekrvácala. Zobleč mi košeľu, roztrhaj ju a urob z nej obväz.

	– Šťastie, že je dnes u nás vo Fiodorovke felčiar Sinicyn a milicionár Semionov… Môžu sa obaja pustiť do práce, – drkotal Borisovič a ošetroval raneného.

	Keď dorazili do Fiodorovky, raneného sa hneď ujal felčiar. Borisovič vyhľadal obvodného milicionára Semionova. Ten ani nedopil čaj a ponáhľal sa do ošetrovne.

	Podrobne sa vypytoval Čižova i Borisoviča, ako sa to všetko udialo. Vtedy prišla Čižovovi na um historka, ktoré sa stala asi pred týždňom a mohla priamo súvisieť s dnešným prípadom.

	Paz ráno našiel na kľučke svojho domu zavesený batôžtek. V malej šatuľke s vyšitou ľudskou lebkou bol zabalený vlčí zub a kúsok papiera so slovami: Krv za krv!

	– To je predsa krvná pomsta! – prerušil ho vzrušene milicionár. – To nie je možné, Peter Andrejevič. Za cely čas, čo slúžim v tomto kraji, sa nič podobného neprihodilo.

	– Veď i ja som si vtedy myslel, že to je iba hlúpy žart; a zatiaľ tu ho máš, po výstrahe nasledoval výstrel. Ešte k tomu z úkrytu.

	– Ako kedysi: „Tajga je zákon a medveď prokurátor“, – spomenul si na staré porekadlo Borisovič.

	– Môže to byť pravda. Radšej podám hlásenie na okresné veliteľstvo. Krvná pomsta dvadsať rokov po Októbrovej revolúcii, – krútil nedôverčivo hlavou Semionov.

	– Hlásenie pokojne podajte, ale najskôr a pustite za tým ničomníkom, – povedal nervózne Čižov. Bol bledý a slabý, lebo stratil veľa krvi.

	– Samozrejme, samozrejme, – horlivo súhlasil milicionár. Na protokol a papierovanie je dosť času aj zajtra. Súdruh Sinicyn, – obrátil a k felčiarovi, – nevyžaduje zranenie Petra Andrejeviča prevoz do nemocnice?

	– To nemožno vylúčiť, – odvetil felčiar. Uvidíme, ako sa bude pacient cítiť zajtra. Teraz však potrebuje úplný pokoj.

	Ráno sa Čižovov stav zhoršil a odviezli ho do okresnej nemocnice, vzdialenej 160 kilometrov.

	Stíhanie zákerného strelca, ktoré organizoval Semionov, neprinieslo žiadny výsledok. Na pátraní okrem Semionova zúčastnili ďalší dvaja pracovníci bezpečnosti a traja lovci, ale po dvoch dňoch sa vrátili z tajgy bez úspechu. Len čo vyšli na koňoch z Fiodorovky, začalo pršať a pršalo i v noci a celý nasledujúci deň. Dážď zmyl po neznámom všetky stopy.

	Ešte šťastie, že bezpečnosť mala k dispozícii presný popis páchateľa.

	Bandita svojím zovňajškom vôbec nepripomínal príslušníka kmeňa Sojotov, ani iného menšinového národa na Sibíri. Mal plavé vlasy, podlhovastú tvár a nápadne vysoké čelo. Čižov i Borisovič zhodne vyhlásili, že to bol asi päťdesiatnik a mal neúmerne veľké a tučné ruky. Borisovič si to všimol, keď videl, ako kmásal uzdu Čižovovho koňa.

	Krajské veliteľstvo verejnej bezpečnosti rozoslalo popis orgánom bezpečnosti, miestnym sovietom v celej Sibíri a vyvesili ho v každej osade.

	Keď Tamara odchádzala z Vertlovky späť do Leningradu, zdravotný stav jej strýka sa natoľko zlepšil, že ho z nemocnice prepustili do domáceho ošetrenia.

	Vrátila už trocha upokojená a netušia, že ju tu čaká ďalšie nemilé prekvapenie. Keď skončila svoje rozprávanie, Oleg vstal a mlčky vybral zo zásuvky výhražné posolstvo, ktoré dostal i on. Nerád robil svojej žene starosti, ale musela všetko vedieť.

	So zatajenom dychom sa Tamara spýtala, čo to má znamenať.

	– Asi to isté, čo v prípade tvojho strýka: upozornenie, že máš onedlho ovdovieť, Tamarka moja… –  zažartoval truchu násilne Oleg.

	Hoci Tamara vyrástla v tajge a privykla na všeličo, teraz sa naozaj vydesila. Vyskočila, objala svojho muža a skríkla:

	– Oležko, to a nestane, žijeme predsa v sovietskej krajine! Také šialenstvo!

	Boli sme u mladých manželov spoločne s profesorom Kučinom.

	– Teraz sa potvrdilo, priatelia, že za vami sliedi niekto, kto má priamy vzťah k vašej výprave… – povedal profesor vážne – Ale krvná pomsta je odplata za smrť; a keďže ste nikoho…

	– Počkajte, prosím, – prerušila ho Tamara. – Možno, že Čuvajev, jediný člen bandy, ktorému sa podarilo ujsť, chystá nám teraz pod rúškom krvnej pomsty odplatu.

	– Tak potom je nedôsledný, oponoval som. – Na výprave sa zúčastnili šiesti, ale iba traja dostali šatôčkv so zubom. A čo tí ostatní: Starobor, Jemnenka a…

	– … a ja, – dodala Tamara. – Proste my všetci, ktorí sme si vzali úlomok molybdenidu ako pamiatku na šťastný koniec výpravy za „pokladom“ s tým, že o tri roky sa opäť stretneme u môjho deduška. Tak sa mi vidí, že by bolo dobre, keby sme sa zišli skôr. Jemenku som vo Vertlovke videla, ale o žiadnej vyhrážke mi nehovoril.

	– Pokiaľ ide o mňa – povedal Oleg, – ochádzam do Vertlovky už o dva týždne. Práve schválili zoznam geológov, ktorých mi pridelili na výpravu do Surunganských hôr. Musíme urýchlene urobiť prípravy, aby sa mohlo začať s ťažbou molybdenitu. Podľa uznesenia sa má sa začať na budúci rok.

	– Ak sa mám obrazne vyjadriť, leziete čertovi priamo na rohy, – povedal profesor. Tu v Leningrade vám nehrozí nebezpečenstvo, že na vás niekde za bukom niekto číha a vystreli na vás. Ale v tajge, tam…

	– Nepustím manžela samého, – vyhlásila rezolútne Tamara. Požiadam riaditeľa nášho ústavu, aby ma uvoľnil a pôjdem do Surunganských hôr i ja.

	– Tamara absolvovala pred štyrmi rokmi pedagogický inštitút, vysvetľoval Oleg profesorovi, vyučovala na Sibíri v národnej škole Evenkov. Keď som ju po svadbe priviedol do Leningradu prijali ju na tunajšom Ústave severných národov s otvorenou náručou, pretože vie dokonale jakutsky a evensky. Neviem, neviem, či ju riaditeľ tak ľahko uvoľní.

	– Budem neústupná. Samého ťa nepustím! – zvolala Tamara ako tvrdohlavé dieťa a jej krásne čierne oči zažiarili ohnivým leskom.

	– Choďte s ním, Tamara, prisvedčil som. – Poznáte tajgu stokrát lepšie ako Oleg i s celým tuctom svojich geológov. Iste sa vám podarí spomedzi známych lovcov vybrať takých sprievodcov, ktorí sa postarajú o bezpečnosť vášho manžela

	– Rudolf Rudolfič má pravdu, – povedal profesor. – Mám na krajskej správe ľudovej osvety dobrých priateľov a ak bude treba, prihovorím sa, aby vás uvoľnili. Veď tu ide o človeka, ktorého navyše poverili dôležitou štátnou úlohou. Spoľahnite sa. – Ivan Vasilievič odložil vyhasnutú fajku a pokračoval: – A teraz najnovšie zprávy – Usadil sa pohodlne do kresla, nasadil si okuliare a vytiahol z vrecka obálku. Potriasol ňou a pomaly, obradne, napínajúc našu zvedavosť, vytiahol z nej list.

	– Dovoľte, aby som vás vytrhol z chmúrnych úvah, ktorým sme sa doteraz oddávali… List prišiel z Údolia sovích očí… Neviem, či viete… profesor vzal opäť do rúk svoju fajočku o keď do nej napchal tabak, pozrel na nás, na každého osve, akoby chcel zdôrazniť dôležitosť toho, čo teraz povie. – Neviem, či viete, že v Údolí sovích oči pracuje už dnes početná skupina odborníkov. Onedlho sa tam začne skúšobná ťažba drahocenných kamienkov, ktoré zadávna miestne kmene nazývali „sovie oči“.

	Rudolf Rudolfovič si dozaista spomenie, že sme v tom kraji objavil čudesnú krychľu z kameňa, pripomínajúcu obrovské základy akejsi svätyne alebo mohyly. Už vtedy som predpokladal, že pochádza asi z pätnásteho storočia a že ju tam, nevedno prečo, postavili mongolskí nájazdníci z preslávenej Zlatej hordy, keď ustupovali z Ruska porazení Ivanom III. Teraz sa o tftto ‚ah.idnu stavbu zaujíma iiovosibirská odbočka Ústavu materiálnej kultúry. Obrátili sa napokon na mňa. Finančné prostriedky mi zabezpečili. V Novosibiisku ma čaká spolupracovník, a tak mi ostáva iba o tri dni nasadnúť na vlak a odcestovať na Sibír. Správca údolia Generozov mi píše, že ma očakáva. Kučin sa so záľubou, skoro nežne dotkol listu. – Škoda, že Šalganov so svojou lajkou už odcestoval, mohli sme ísť spolu. Poslal som za ním telegram s prosbou, aby prevzal funkciu hospodára a hlavného sprievodcu našej malej výpravy a zabezpečil potrebný počet manuálnych spolupracovníkov na demontáž tej podivnej starobylej stavby. Spolieham sa naňho aj ako na výborného poľovníka… Ktovie, či a tam nerozmnožili leopardy… – profesor sa od srdca zasmial a opäť si pripaľoval fajku, ktorá mu stále vyhasínala.

	– Previali ste, Ivan Vasiliievič, veľmi zaujímavú úlohu. Priam vám závidím, priznal som sa s povzdychom.

	– A čo vaša dovolenka? Nechceli by ste ju aspoň sčasti obetovať a prísť za mnou?

	– Mám osem týždňov dovolenky, ale nastúpim ju až o mesiac a to už budete s tou kamennou veľkopou dávno hotoví, – namietol som namrzene.

	– Mýlite sa, bude to zdĺhavá práca. Stavbu musíme rozoberať veľmi opatrne veď je to archeologická vzácnosť. Ktovie, čo je v nej.

	Myslíte, že to nie sú iba obyčajné základy nedokončenej stavby, ale skrýša niečoho unikátneho? – vyzvedala Tamara.

	– Nemám vo zvyku robiť plané dohady. Krychľu som si prezrel iba letmo a bez akejkoľvek prípravy. Veď mi ju postavila do cesty náhoda a hoci som sa už dnes vyzbrojil literatúrou, nič určitého nemôžem povedať, – odvetil profesor a pokrútil hlavou

	– Ale, Ivan Vasilievič, povedal som, – máte v hlave toľko učenosti, že by sa do iných dvoch nevtesnala a nechcete nám z nej vydať svoj predpoklad, ktorý bude naisto správny.

	– Naozaj nechcem. Nie je to zaťatosť, priateľu, veď viete, ale iba opatrnosť, aby som u niekoho nevyvolal zbytočné ilúzie, – zasmial sa profesor, ale rozhodnosť v jeho hlase nepripustila ďalšie námietky…

	O      tri dni sme s Tamarou a Olegom vyprevádzali Kučina na stanicu. Spoločne sme mu popriali šťastná cestu a veľa úspechov

	Profesorova rezolútna manželka, ktorá stála vedľa mňa, si vzdychla:

	– Čím je manžel starší, tým je neposednejší. Zasa sa hrnie do tajgy. Bohvie, čo ho tam čaká. Keby radšej sedel v Leningrade. Veď ani nedokončil svoju vedeckú prácu a ja ho mám v jeho neprítomnosti ospravedlňovať! Posúďte sami: kvôli akejsi pochybnej kamennej kocke, ktorá tam stojí už päť storočí, a mohla by pokojne stáť ešte ďalšiu stovku, môže sa utopiť, alebo ho môže zožrať leopard, ako sa mu to skoro prihodilo na ostatnej výprave…

	– Vždy sa to dobre skončilo, – upokojoval som ju.

	– A tak sa to aj skončí, – zvolaj priam s chlapčenskou veselosťou profesor, keď nasadal do vlaku.

	O      desať dní som opäť stál na nástupišti. Vyprevádzal som Olega a jeho manželku na cestu do ďalekých sibírskych hôr. Z Leningradu odchádzalo s nimi päť geológov a dvaja inžinieri. Ďalší dvaja sa k nim pridružia v Moskve a traja v Novosibirsku.

	Lúčenie bolo krátke, ale vrúcne.

	Objal som Olega a mlčky som mu stisol ruku. Počas našej výpravy za „pokladom“ do hĺbky tajgy sme sa tak spriatelili, že nebolo treba slov.

	Tamara ma s dojatím pobozkala a hrdo mi pošepla:

	– Pozrite, beriem si pušku… Že viem strieľať lepšie ako hocktorý fúzatý lovec, to dúfam viete… Do videnia!

	– Do videnia, Tamara, – povedal som a pomaly som sa odvrátil, aby som skryl dojatie.

	Niekoľko dní po odchode mojich priateľov mi zatelefonoval Kurilov.

	Zvedavosť ma popoháňala, a tak o chvíľu som už zaklopal na dvere jeho pracovne. Privítal ma s veselou tvárou a ako zvyčajne ma začal naťahovať na škripec; hovoril o všeličom, iba o tom nie, na čo som bol zvedavý.

	Horlivo cengal lyžičkou v pohári s čajom a zo zvyku sústredene pozoroval, ako vonná tekutina vytvára vír. Ponúkol mi svoje tuhé cigarety. Ich účinok bolo badať na hmyze. Po niekoľkých vyfajčených „amurských“ všetky muchy v miestnosti zatrepali nohami.

	– Nechutia vám? – posmieval sa mi. – Vzbudia síce u človeka odpor k ďalšiemu fajčeniu, ale šetria sa tým priedušky a peňaženka.

	Konečne siahol do útrob svojho písacieho stola a vybral odtiaľ niekoľko lístkov.

	– Mám tu popis zákerníka, ktorý vystrelil na Čižova. Porovnal som ho s popisom sprievodcu šeliem. Artista nevravel nič o nápadne vysokom čele, ani o veľkých tučných rukách. Popisy sú protichodné. Útočník v tajge a sprievodca šeliem sú zrejme dve rôzne osoby.

	Dvaja pomstitelia! Dvaja bratia? Dvaja synovia? Priznám sa vám, že nepoznám staré rodové zvyky Sojotov, a preto som požiadal o vyjadrenie svojich kolegov na Sibíri. Požiadal som ich tiež, aby zaistili bezpečnosť výpravy vášho priateľa Feklistova. Čižov musí ostať prvým a posledným nešťastným prípadom v tejto záležitosti.

	– Nemusím sa teda o svojich priateľov strachovať?

	Musím sa priznať, že hoci sme vždy hovorili o výstražnom posolstve na prvý pohľad ľahkomyseľne a s určitou dávkou humoru, trýznili ma, a iste aj ostatných, pochybnosti a obavy.

	– Môžete spokojne spávať, – uisťoval ma Kurilov.

	– Aj kvôli sebe? – usmial som sa.

	– Na spánok majú v lekárňach výborné tabletky, dokonca z dovozu. Nazývajú sa quadronal, – odvetil Filip Filipovič potmehúdsky.

	– A cez deň?

	Kurilov vystrúhal začudovanú tvár a veselo povedal:

	– Na frekventovaných križovatkách prechádzajte na zelenú a ak pôjdete autom, dodržujte dopravné predpisy. V tom prípade sa vám v Leningrade nemôže nič nepríjemného prihodiť. Ak sa vyberiete na služobnú cestu preveriť stavby mechanizačných staníc, chachá, ale čože ja môžem radiť starému, ostrieľanému lovcovi šeliem?

	– Čižov je o niečo skúsenejší a skoro na to doplatil..

	– … pretože nedal nič na výstrahu, ktorú nosil vo vrecku. Prečo však títo pomstitelia informujú obeť o svojich úmysloch?

	– Možno je to prejav rytierstva, aby sa mohla pripraviť. ..

	– Áno, a potom ju zákerne odbachnú. Len si spomeňte na Čižova, – oponoval Kurilov.

	– Ale to všetko sa prieči tomu, čo som o dodržovaní starých zvykov počul… – uvažoval som.

	Kurilov sa zamyslel a napokon riekol:

	– Skutočne tu niečo nesúhlasí. Bude najlepšie, ak počkáme, čo nám napíšu znalci a nelámať si zbytočne hlavu… – a so šibalským výrazom vo vejáriku vrások okolo očí dodal: – Napokon niekto si ju láme nad krížovkami, prečo by som vás odrádzal od oveľa zaujímavejšieho hlavolamu?

	Nečakal som na zprávu zo Sibíri, ale zašiel som za známym etnografom. Pozorne ma vypočul a moje rozprávanie ho priam vyviedlo z miery.

	– To je neuveriteľné! – zahromžil. – Krvná pomsta ako svojvoľný regulátor spravodlivosti v našom socialistickom štáte? Veď tu chýbajú predpoklady. Príčiny vznikali medzí rodinami väčšinou z majetkových alebo milostných konfliktov. Ak niekoho zabili, jeho príbuzní boli povinní pomstiť sa vrahovi alebo členom jeho rodiny, prípadne komukoľvek z účastníkov vraždy. Takéto prípady sa vyskytovali hlavne na Kaukaze a len v menšej miere u niektorých sibírskych kmeňov. Tu však predo mnou leží vlčí zub a všetko, čo k nemu podľa starých zvyklostí prináleží… Chtiac-nechtiac musím veriť, že pochádza od dajakého zarytého vyznávača krvnej pomsty z kmeňa Sojotov. Pokus zákerne zavraždiť vášho známeho však odporuje pravidlám krvnej pomsty. Pomstiteľ nikdy nekonal zákerne. Snažil sa protivníka chytiť a pripomenúť mu, že vykonáva odplatu. Vidí sa mi, že v prípade Čižova ide o pokus zastrieť motív činu, a nie o krvnú pomstu.

	– Myslíte, že to platí aj na výhražné posolstvo, ktoré dostal Oleg a ja? – opýtal som sa.

	– Nemožno to vylúčiť, – odvetil etnograf.

	– Veríte, že by som bol radšej kandidátom krvnej pomsty? – vzdychol som. – Tam by som aspoň poznal pravidlá hry.

	Neveľmi vábivé vyhliadky, povedal som si, keď som odchádzal od znalca starých sibírskych rodových zvykov.

	Čím viac som o tom uvažoval, tým väčšmi ma celá táto záhada priťahovala. Denne som stretával stovky ľudí a nikto z nich nevedel, čo ho na budúci deň očakáva. Ja som si nosil svoju budúcnosť v aktovke v podobe vlčieho zuba a šatôčky s ľudskou lebkou      .

	V úrade krútil môj námestník hlavou pri pohľade na moju bezstarostnosť a dobrú náladu.

	– Vari si len nemyslíte, Vladimír Josifovič, – povedal som mu, – že za rohom Nevského prospektu striehne na mňa fúzatý bandita a vpáli mi guľku do hlavy!

	– Prečo práve fuzáč s puškou? – usmial sa Vladimír Josifovič Pčolov. – Môžbyť, že vás niekto otrávi.

	– Jedy v apatieke nepredávajú, – odvetil som veselo. – A podľa toho, čo som počul, vybavujú sa účty v rodovom súdnictve výhradne guľkou.

	Kývol som rukou a zavolal sekretárku.

	– Zoja Ivanovna, – povedal som vážnym hlasom, – Vladimír Josifovič sa obáva, že ma niekto otrávi. Vždy, keď mi budete pripravovať čaj, dajte mu ho najskôr ochutnať.

	Zoja sa z chuti zasmiala, ale môj námestník sa ohradil:

	– Ešteže čo! Vari mám pykať za cudzie hriechy?

	Po práci sme s Pčolovom vyšli z budovy. Bol nádherný deň, a preto som sa rozhodol, že pôjdem domov pešo.

	– Som strašne smädný, – povedal Pčolov. – Nezaskočíme si na pohár piva?

	– Vravíte mi z duše, – priznal som sa.

	V      kaviarni Nord bolo plno ľudí, voľný stôl sme však predsa len našli. Len čo sme si sadli a objednali pivo, vošla do miestnosti pôvabná žena.

	– Len sa pozrite, Rudolf Rudolfovič, – pošepol mi môj spoločník a díval sa na ňu so záľubou, – to stojí za pohľad… Vyslovená krásavica!

	Nemýlil sa. Mladá žena mala krásnu postavu, bielu mramorovú tvár s rovným antickým nosom lemovali vlasy čierne ako smola. Rozhliadla sa po kaviarni, zrejme hľadala voľné miesto. Jej pohľad padol na náš stôl, kde boli ešte dve voľné stoličky. Po krátkom premýšľaní vykročila priamo k nám.

	– Dovolíte? – opýtala sa príjemným hlasom.

	Pčolov vyskočil tak prudko, že skoro prevrhol stoličku a zanôtil:

	– Nech sa páči, bude to pre nás neobyčajné potešenie!

	Neznáma sa nebadateľne usmiala a sadla si na stoličku, ktorú jej šikovne prisunul.

	Nikdy by som nebol veril, že sa Pčolov dokáže tak rýchlo rozohniť. Vyzeral skôr ako solídny a rozvážny muž. Teraz však hľadel na krásavicu ako fascinovaný a od obdivu sa priam vrtel na stoličke. Cítil som, ako túži dať sa s ňou do reči.

	– Prepáčte, vy ste cudzinec, – povedala mi zrazu.

	Čudné! Vymenili sme si s Vladimírom Josifovičom iba niekoľko slov a neznáma spoznala, že som cudzinec. To sa mi ešte neprihodilo. Aj Pčolov na ňu začudovane pozrel a dvorne jej zalichotil:

	– Máte obdivuhodný postreh na odtiene ruského jazyka. Nie ste náhodou filologička?

	– Mýlite sa. Som kreslička.

	To bol podľa mienky môjho spoločníka vhodný okamžik na to, aby sme sa vzájomne predstavili. Volala sa Nadežda Larionovová.

	– Kreslenie bolo vždy mojou slabou stránkou. Na to musí mať človek vlohy, – vzdychol si Pčolov.

	– Každý dostane do povojníka dáku schopnosť. Záleží iba na tom, ako ju kto dokáže využiť alebo zdokonaliť.

	– Máte pravdu, – horlivo prisviedčal Pčolov.

	V ďalšom rozhovore sme sa dozvedeli, že mladá žena navrhuje modely pre módne časopisy.

	– Máte dozaista vytríbený vkus, umelecký talent a harmonizovanú fantáziu, – rozprával opreteky môj spoločník, celkom vyvedený z rovnováhy.

	– Výstižná definícia! Vidno, že ste dobrý psychológ, – prisvedčila pobavene a pohladkala ho teplým pohľadom.

	Pčolov sa celkom rozžiaril a intenzívnou guľometnou paľbou slov sa snažil dobyť čiernovlasú krásavicu. Treba priznať, že jeho veľkokalibrové lichôtky, po ktorých nasledovala séria malorážnych dávok obdivu, trafili do čierneho. Nadežda bola navidomoči polichotená, počúvala so záujmom, ba dokonca sa naklonila bližšie ku svojmu ospevovateľovi. Zamatový lesk jej očí len zvýšil jeho elán a odvahu.

	– Vladimír Josifovič sa premenil na trubadúra, – poznamenal som ironicky.

	– Čím som ho mohla tak odrazu nadchnúť?

	– Zjavom, umeleckým povolaním, očami… – vypočítaval som na prstoch.

	– Prestaňte s tým účtovaním, – smiala sa tíško, – ktovie, čo by ste ešte napočítali.

	Pčolov chcel niečo povedať, ale ho predišla, a opäť sa obrátila na mňa s koketnou vážnosťou:

	– Ako vidím, vy však nie ste nadšený tak, ako váš priateľ.

	– Nechcem opakovať slová Vladimíra Josifoviča a lepšie by som sotva vybral.

	– Nie ste náhodou diplomat? – opýtala sa a zvedavo prižmúrila oči.

	– Uhádli ste, nie som, – usmial som sa.

	Krásna Nadežda sa hrdo vzpriamila, odvrkla len: „Škoda“, a odvrátila sa odo mňa. Znelo to ironicky a v jej bezodných očiach zasvietili zelené iskričky.

	Bola na seba naozaj taká hrdá, že čakala lichôtky i odo mňa? Myslela si hádam, že sa pred ňou budú všetci muži koriť?

	Chvíľu mlčania prerušil Pčolov.

	– Videli ste poslednú premiéru v divadielku Krivé zrkadlo?

	– Nevidela, – priznala sa. – Vstupenky sú vypredané na štrnásť dní vopred.

	– Ak máte čas a náladu a ak vám vyhovuje moja spoločnosť, mohli by sme dnes…

	– Vy máte lístky?

	– Áno, mám dva rezervované, – vystatoval sa radostne Pčlov.

	– To je výborné! Prijímam s radosťou.

	Nasledujúci deň bol môj námestník ako vymenený Ku všetkým zamestnancom bol neobyčajne prívetivý. Usmieval sa, žartoval a keď sme osameli, pochvaľoval si:

	– Nadežda Prochorovna je naozaj rozkošná žena.

	– Prochorovna. To je archaické meno.

	– Je to staré ruské meno, ale prečo sa nad tým pozastavujete, – čudoval sa Pčolov.

	– Má dozaista veľmi starého otca. Myslel som, že Prochorovia už dávno vymreli, lebo doteraz som sa so žiadnym nestretol.

	– Nech je hoc aj storočný. Na kráse jej to neuberie, – odvetil a dodal s úsmevom: – Dnes večer ideme s Nadeždou do Jachtklubu na Kirovove ostrovy. Nepôjdete s nami? Zaujímala sa o vás, možno viac, ako mi bolo milé.

	– Ďakujem za pozvanie. Rád by som išiel, ale mám dnes schôdzu komisie Štátnej geografickej spoločnosti. Veď viete, že zastupujem profesora Kučina.

	– Ach, áno, profesor išiel búrať kamenný kváder. Som zvedavý, či tam niečo nájde, – usmial sa zhovievavo Pčolov. Na Kučinovu výpravu a podobné výlety do divočiny za neistým dobrodružstvom pozeral veľmi skepticky.

	– Nepoznáte profesora Kučina, – odvetil som rozhodne. – Nemáme právo odsudzovať ho. Ľutujem, že sa nemôžem na takej zaujímavej práci zúčastniť.

	– Že by sa vám chcelo plahočiť sa opäť v tajge! Či snáď ste jej za ostatné roky málo užili?

	– Každý máme svoje záľuby. Ja tajgu a vy nemenej záhadnú krásavicu, dcéru storočného otca, – usmial som sa.

	– Na Nadežde Prochorovne nie je nič záhadného, – protestoval Pčolov. – Som naozaj šťastný, že som sa s ňou zoznámil.

	– Ostáva však záhadou, ako mohla zo šiestich slov, ktoré som vám povedal, spoznať, že som cudzinec, – poznamenal som.

	Máte ich spočítané?

	– Áno, pamätám sa presne. Dva razy som vám odvetil „net“, raz „da“, raz „charašo“ a napokon som povedal „eta možna“. Myslím, že som všetko vyslovil správne.

	Hovoríte po rusky celkom bez cudzieho prízvuku, to je pravda, – priznal Pčolov.

	– Tak ako to poznala Nadežda?

	– Asi podľa vášho odevu. Podľa strihu obleku, podľa goliera na košeli, viazanky, a vôbec…

	– Tak potom má výbornú pozorovaciu schopnosť.

	– To patrí k jej zamestnaniu, kreslí predsa módne návrhy a všíma si i maličkostí, – povedal naostatok a odišiel za svojou prácou.

	Pčolovova známosť s krásnou Nadeždou pokračovala. Vladimír nebral svoj vzťah naľahko. Hoci už prekročil tridsiatku, bol ešte slobodný. Zažil niekoľko milostných sklamaní, a preto si počínal obozretne: zaujímal sa o prostredie, v ktorom Nadežda žila, o jej známych, o jej prácu a bol so všetkým spokojný.

	Rozprával mi, že jej rodičia majú domček kdesi na Sibíri a ona býva u príbuzných v Leningrade. Skončila umeleckopriemyselnú školu a teraz je sebestačná. Podľa Vladimírových slov bola veľmi vyberavá v nadväzovaní známostí (podívajme sa, ale v kaviarni Nord takýto dojem – aspoň na mňa – nerobila) a nemieni sa zatiaľ vydávať. To ho najviac mrzelo, lebo všade, kde sa s Nadeždou objavil, vzbudzovala záujem, obdiv a závisť. Nadhodil som mu žartom:

	– Taká krásna manželka, priateľu, to je lákavé jabĺčko. Napokon budete musieť robiť strážnika.

	– Nepoznáte ju. Je sebavedomá a pyšná na svoju krásu a nedá sa len tak ľahko niekým obalamutiť. Jej strýko, hoci je to prostý človek, vždy keď má povznesenú náladu, jej to povie stručne a jasne: „Si dievča ako ruža z rajskej záhrady a musíš mať tŕnie, aby si sa mužom ubránila. Tí dnešní – to je zberba, ktorá odtrhne a potom zahodí…“ A predstavte si, že pritom významne poškuľoval na mňa, hoci som v jeho dome iba, pravdu povediac, akreditovaným hosťom. Žiaľ, zdá sa mi však, – povzdychol si, – že mám slabé vyhliadky dostať ju pod čepiec. Nadežda je ku mne veľmi milá a srdečná, ale nechce sa zatiaľ viazať. Ako návrhárka má úspechy a aj budúcnosť. Má všetky predpoklady byť samostatná a nezávislá a navyše je veľmi roztržitá, ako to u múdrych a vnímavých ľudí obyčajne býva. Chce všetko vedieť, všetko poznať, o všetko sa zaujíma. Napríklad, zaujíma sa i o vás, Rudolf Rudolfovič, až začínam žiarliť. Niekoľkokrát už povedala, že by vás opäť rada videla.

	– Nevravte, – čudoval som sa.

	– Áno, a veľmi vás ľutuje, – tvrdil Pčolov.

	– Prečo?

	– Nečudujte sa. Povedal som jej, že ste dostali ten výhražný list a zakaždým sa ma pýta…

	– Či ešte žijem?

	– To nie, ale či ste už našli dajakú stopu a vôbec… – Pčolov sa zarazil, keď zbadal môj uprený pohľad a vyčítal z neho nespokojnosť.

	– Zbytočne zasväcujete cudzích ľudí do mojich záležitostí, Vladimír Josifovič.

	– Dovoľte, Rudolf Rudolfovič, Nadežda Prochorovna nie je predsa pre mňa cudzia!

	– Ale pre mňa áno, – povedal som príkro.

	– Práve naopak. Je Sibírčanka, pozná miestne mravy a zvyky. Mohla by vám pomôcť a poradiť.

	– To by bolo od nej veľmi láskavé, – odvrkol som a Pčolov ani nevycítil ironický nádych v mojich slovách.

	– Viete, ako nadšene obdivuje svoju rodnú Sibír? Keď som jej rozprával o výprave profesora Kučina, hneď priniesla mapu Sibíri a chcela vedieť, kde sa ten „kváder“ mongolského chána nachádza. Nevedel som jej však nič bližšieho povedať.

	– Profesor Kučin si neprial, aby sa o tom hovorilo skôr, ako sa zistí, o čo vlastne ide. Nerozprávali ste jej náhodou aj o Olegovej expedícii?

	– Samozrejme, veď to nie je žiadne tajomstvo…

	– Vladimír Josifovič, – prerušil som ho karhavo, – čítali ste o tom vari v novinách, alebo počuli v rozhlase?

	– To nie, – priznal zarazený Pčolov.

	– Tak o tom viete iba z dôverných zpráv. Širokú verejnosť o výprave dosiaľ neinformovali. Veď molybdenit je dôležitý strategický nerast. Ba dokonca Oleg Feklistov je v určitom nebezpečenstve, veď i on dostal výhražné posolstvo.

	– Vaša výčitka, Rudolf Rudolfovič, je neopodstatnená, – odvetil ľútostivo Pčolov. – Nadežda je môj najbližší človek, moja snúbenica… Poznáme sa navzájom. Ručím za ňu… hoci i vlastnou hlavou. Aký máte dôvod neveriť jej?

	– Dôvod, dôvod, – opakoval som, – dôvod nemám žiadny, ale poviem vám otvorene: nemôžem sa zbaviť dojmu, že zoznámenie s Nadeždou nebolo nahodné. To je všetko.

	– Ak je to tak, prečo ste ma na to hneď neupozornili? Napokon, nepochybujem o tom, že sa mýlite.

	– Bol by som rád, keby som sa mýlil, verte mi, Vladimír Josifovič, – povedal som úprimne.

	Asi o týždeň po tomto rozhovore som dostal od profesora Kučina siahodlhý list:

	Milý priateľu,

	zaháňam vynútenú nečinnosť písaním, to však neznamená, že za iných okolností by som si na Vás nespomenul. To nie! Stali sa tu však také zmeny, že my pamätníci niekdajšej výpravy sme vo vytržení. Údolie šiestich sov je pod vodou! Teraz, na začiatku leta! Proti všetkým pravidlám zaplavila rieka Lujkan celé údolie a je taká dravá, že sa nám nepodarilo plávať proti prúdu ani so štvorkoňovým prívesným motorom. Utáborili sme sa preto na vysokom brehu pri sútoku riek Lujkan a Varjun. Jednej medvedej mamičke to však nie je po vôli. Vodí svoje mláďatá okolo nás okľukou, postoji, nevraživo sa zahľadí smerom, k nám a mláti svoje ratolesti, keď zo zvedavosti prihopkajú celkom blízko k našim stanom. Náš ostražitý strážca Nadur sa ani nepohol, keď sa k nám medvieďatá priblížili. Roztiahol iba kútiky tlamy, akoby sa smial. Tí šarvanci sa mu zdali takí milí a smiešni ako nám. Nie je to zaujímavé?

	Nezbední burunduci2 sa nám dva razy v našej neprítomnosti dostali do zásobárne a poriadne si tam zagazdovali. Prehrýzli vrecúška s cukrom, bielymi suchármi a pohánkou. Tretí zboj sa im nevyplatil. Nadyr bol na stráži. Neviem ako, ale podarilo sa mu skántriť osem pásikavých zlodejíkov a uložil ich vedľa seba, ako pri zoraďovaní zveriny po poľovačke.

	To sú však iba drobnôstky proti tomu, čo sa prihodilo pred piatimi dňami. Hospodár a hlavný sprievodca našej máločlennej výpravy – Nikander Nikandrovič – odišiel na koni do dediny Nurbunskoje, vzdialenej od nášho stanovišťa 180 kilometrov, dojednať s vedúcim rezervácie škvrnitých jeleňov Generosovom, ktorého dobre poznáte, nábor robotníkov. Môj pomocník, novosibírský archeológ, sa vybral na prieskum prítokov Luikany, takže som ostal v táborisku sám. Zvečerievalo sa, keď sa v blízkom výbežku tajgy ozval lomoz. Odrazu sa z porastu vyrútil mladý los a bežal ozlomkrky po brehu rieky. Nechápal som, prečo tak uteká, ale zaraz mi bolo všetko jasné. Za pätami sa mu rútilo päť ryšavých vlkov, ktoré si ho zrejme vybrali na večeru. Mám určitý rešpekt pred touto neobyčajne drzou cháskou, ktorá je oveľa nebezpečnejšia a krvilačnejšia ako jej šedí bratia. Prenasledovaný los vbehol medzi stany (postavili sme ich už päť) a keď ma uvidel, ostal stáť, akoby vrástol do zeme. Nečudo. Za ním sa hnala päťnásobná smrť a spredu zoči-voči stál človek. Behy sa mu triasli, nozdry chveli a dýchal s hlbokým stonaním. Mal iba dve možnosti: vrátiť sa späť, kde by sa naňho vrhlo pätoro strašných papúľ, alebo prebehnúť popri človekovi ďalej…

	Ľudské úvahy sa však nezhodujú s losími. Los si totiž vybral tretiu možnosť, ktorá mne neprišla na um, a tým dokázal, že i zviera nájde v pálčivej situácii správne riešenie. Spoľahol sa na pomoc mierumilovne vyzerajúceho človeka. Váhavo podišiel bližšie a potom vbehol do jedného stanu, ktorý nemal zakrytý vchod. Svojím počínaním ma celkom vyviedol z miery a dostal ma do málo závideniahodnej situácie. Päť skoro až červených vlkov som mal teraz na krku ja, hoci zatiaľ iba obrazne. Zastali neďaleko táboriska. Zrejme ich prekvapila moja prítomnosť a fakt, že im vytúžená korisť zmizla. Dlho som nerozmýšľal a vkĺzol som do svojho stanu po pušku. Viete, že nie som vynikajúci strelec, ale pušku mám obstojnú, a hlavne, nestrácam rozvahu. Schytil som pušku a náboje a rozhodol som sa, že ostanem pre šelmy neviditeľný. Otvoril som vetracie okienko a uvidel som jedinečný obraz: vlky sa pravdepodobne radili, čo ďalej! Neusmievajte sa, prosím, bolo to naozaj tak. Chvíľu stáli v kruhu a potom sa rozchádzali – jeden vľavo, druhý vpravo a o chvíľu náš malý tábor obkľúčili. Potom kruh pomaly zužovali. Postupovali veľmi opatrne, občas zaľahli, vetrili, opäť sa priplazili bližšie. Keď sa priblížili asi na dvadsať krokov, starostlivo som namieril na toho najsilnejšieho, podistým vodcu svorky, na ktorého sa ostatní jednostaj obzerali. Vystrelil som. Zasiahnutý vlk podskočil, prevrátil sa a zaryl papuľou do zeme. Bolo po ňom! Nebol to odo mňa nijaký bravúrny zásah, veď som strieľal na malú vzdialenosť, ale jednako som zamrmlal od radosti.

	To, čo sa stalo potom, sa vám však doteraz asi neprihodilo. Predstavte si, že po výstrele ktorý poriadne zadunel, pribehli ostávajúce vlky a zhrčili sa okolo zastreleného druha. Štuchali doňho nosom, ako by sa ho snažili primať, aby vstal. Hrmot mojej pušky ich neodstrašil.

	Dvaja občas zavetrili smerom k môjmu stanu. Dlho som nerozmýšľal a opäť som vystrelil. Jeden z vlkov sa prekoprcol, ale hneď zasa vstal a s hrozným zavýjaním sa odvliekol za kroviská. Ostatní sa nezľakli a nerozpŕchli, ale veľkými skokmi prebehli na opačnú stranu nášho tábora, a tým som ich stratil z dohľadu. Poranený vlk v húštine stíchol. Zvažoval som, čo urobiť. Ostávajúce vlky podistým zaľahli a aby som niektorého z nich dostal na mušku, musel by som vyjsť zo stanu a prehľadať okolie. Na to som však nemal chuť, lebo som počul, že v lete sa svorky skladajú iba z mladých zbojníkov, ktorým sa vyhýbajú dokonca aj ich starší bratia. Ktovie, či by si v zúrivosti nedovolili zaútočiť aj na mňa. Videl som na vlastné oči, ako sa ranený vlk odvážil zaútočiť na pristávajúce lietadlo! Z nerozhodnosti ma vyrušili dva výstrely rýchlo za sebou. Vybehol som zo stanu a zazrel som svojho spolupracovníka Jusova ktorý sa vracal z obchôdzky. Pred ním, vedľa krovia, ležal skolený vlk. Bol to ten, ktorého som postrelil. Teraz som si uvedomil, prečo vlky po mojich výstreloch neušli. Zavetrili, že prichádza človek a zaľahli na postriežku. Vyšlo najavo, že Jusov je výborný strelec. Zasiahol vlka na šesťdesiatpäť krokov Pod tými ďalšími akoby sa bola zem prepadla. Prekutrali sme celé okolie, ale po vlkoch ani stopy. Bol to však deň, ktorý som si vo vreckovom kalendári dva razy podčiarkol červenou ceruzkou.

	A los? Ten zdupkal hneď, ako sme sa pustili za vlkmi.

	Jusov na pochôdzke zistil, že hladina prítokov Luikany máličko klesla, čo je predzvesťou, že povodeň ustúpi. Preto aj netrpezlivo čakám Nikandra Nikandroviča, lebo od jeho náboru pracovných síl závisí kedy začneme. Pri záhadnosti Lujkany a ostatných riečok na okolí nemožno vylúčiť, že sa veľká voda v ponorných lievikoch a víroch stratí pravé tak rýchlo, ako sa vynorila.

	V noci počuť v diaľke hrozné chrčanie a vrenie. To neznáme sily odsúvajú vodu do podzemných prepadlísk. V okolí na stráňach hniezdia sovy a tie k tomu húkajú s takým elánom, že na spánok nemožno ani pomyslieť. Ohlušuje to nielen nás, ale i zvieratá. Tu zatrúbi rozhnevaný srnec a pridá sa k nemu jeleň, inde počuť, ako fučia a grúlia diviaky. Znepokojené divé husi sa rozgagocú a korunu tomu všetkému nasadí výr svojím húkaním, že napokon sa náš Nadyr neudrží a začne vyť. Ak tento koncert trvá pridlho, schytí Nikander pušku, niekoľkokrát vystrelí a všetko stíchne.

	Protivní pásikaví zlodejíci! Za ten čas, čo Vám píšem, odniesli dvaja burunduci niekoľko kociek cukru, ktoré ostali na stole, keď sme pili čaj. Náš ostražitý strážca Nadyr tu nie je. Nikander si ho vzal so sebou na ďalekú cestu a burunduci to zrejme zbadali. Akiste majú svojich pozorovateľov, lebo keby bola lajka tuná, neodvážili by sa priblížiť k táboru ani na sto krokov. Teraz však tým potvorkám nevadilo ani to, že obďaleč stál Jusov. Čo si s nimi počať? Rozhodli sme sa, že im určíme denný prídel až dovtedy, pokým neprevezme stráž Nadyr. Nebudeme predsa strácať čas strážením zásob. Spočiatku sa totiž burunduci podkopali pod stan, v ktorom máme uskladnené zásoby, a teraz týmto „podkopom“ vykrádajú a odnášajú, čo im najväčšmi chutí. To sú starosti, však

	Naostatok si nechávam to najdôležitejšie. Ako som Vám pred odchodom naznačil, zastavil som sa cestou v Novosibirsku. Musel som ešte prerokovať niektoré otázky našej práce v sibírskom oddelení Akadémie vied, ktorá mi určila ako spolupracovníka Pavla Jusova. A tu som sa stretol s vedúcim lesného odboru Rešetkovom. Okrem iného sa mi posťažoval, že dostali projekty niekoľkých veľkých stredísk na mechanizáciu ťažby a dopravy dreva v tajge a potrebujú súrne konzultanta, ktorý by vypracoval posudky. Len čo som vyslovil Vaše meno, chytil sa ho Rešetkov ako kliešť. Výsledok môjho rozhovoru sa asi veľmi skoro dostaví. Ministerstvo Vás vyzve, aby ste prenechali osudy Vášho úradu zástupcovi a ráčili sa istý čas zaoberať inými problémami. Niet nič ľahšieho, ako využiť túto príležitosť na maličké, niečo vyše 1200-kilometrové odskočenie sem, k rieke Lujkan. Nehnevajte sa, Rudolf Rudolfovič, že som si dovolil zasiahnuť do rozvrhu Vášho života a práce. (Vytušil som však, že Vás to sem láka.) Budete mať jedinečnú príležitosť nazrieť do tajov minulosti matky Sibíri.

	Perspektíva, že sa opäť dostanem do nekonečnej tajgy, ma príjemne vzrušila. Pravdu povediac, dlhý pobyt v meste mi nebol po vôli a v ostatnom čase som sa už v Leningrade nudil, hoci som mal práce až nad hlavu. Tešil som sa, že s profesorom Kučinom možno urobíme veľkolepý objav, tešil som sa na tajgu, nebezpečenstvo, útrapy. Nevedel som pochopiť, že napríklad Pčolov nezatúži nikdy po niečom takom romantickom, ale doslova sa vyžíva v dvorení svojej Nadežde. Nemyslel naozaj na nič inšie. Rozprával iba o nej a nesčítateľne mnoho ráz ma k nej pozýval. Rada by ma vraj opäť videla a porozprávala sa so mnou o svojej rodnej Sibíri. Toľko na mňa naliehal, že napokon som nemohol odmietnuť.

	Zašli sme teda mojim autom do leningradského predmestia Ochty, kde bývala Nadežda u svojich príbuzných v úhľadnej vilke. Zrejme boli dosť zámožní.

	Nadežda nás privítala v starostlivo udržiavanej kvetinovej záhradke, usmievala sa, podávala mi ruku a zašvitorila:

	– To je ale zázrak, že ste prišli! Koľkokrát som už vravela Vladimírovi, aby vás priviedol, ale nadarmo. Tak sa mi vidí, že sa ma bojíte…!

	Naisto, povedal som si v duchu, si naozaj nebezpečne krásna a nečudo, že sa Vladimír zamiloval až po uši.

	Vyhovoril som sa na prácu a Pčolov mi kolegiálne prisvedčil. Spoločne sme vošli do parádne zariadenej predsiene. Vogulská lajka, biela ako čerstvo napadaný sneh, ma na privítanie oňuchávala, zavrtela bohatým chvostom a štuchla ma nosom do lýtka.

	– Je zo Sibíri, – vysvetľovala Nadežda. Asi spoznala, že ste poľovník. Teraz sa už od vás nepohne. Strýko chodí na poľovačku raz, dvakrát za rok a to iba podráždi jej poľovnícky pud.

	Vo vkusne zariadenej izbe nás privítala pani domu, Nadeždina teta. Jej vek bolo ťažko určiť. Bola v rokoch, keď sa žena ponáša na slnečný jesenný deň predstierajúci leto. Prijala nás trochu rozpačito. Chvíľu posedela s nami a potom priniesla obligátny čaj s príslušným sortimentom najrôznejších zaváranín, zákuskov a obložených chlebíkov.

	Rozprúdila sa živá zábava. Hovorili sme o všetkom možnom, až prešla reč na cirkus. V Leningrade práve hosťovala výborná skupina, tuším z Jerevanu, rozprávali sme teda všakové cirkusové historky, hovorili sme o artistoch a o zvieratách.

	– My tiež poznáme jedného akrobata, – pochválila sa teta. – Volá sa Širiajev. Manžel ho pozná od detstva. Bol to vynikajúci artista, ale po ťažkom úraze jeho kariéra skončila. Na dôvažok začal ešte aj piť ako dúha. Priatelia ho prehovorili, aby sa liečil. Liečenie pomohlo a dostal miesto na správe štátnych cirkusov. Je inštruktorom mladých artistov. Občas, ak mu niekto ponúkne za pohárik, neodmietne a potom je s ním zle. Bol tu práve dnes a opäť pod obraz.

	– Ale teta, – prerušila ju rázne Nadežda, – čo to hovoríš, veď to... Rudolfa Rudolfoviča predsa nezaujíma dajaký opilec.

	– Prečo by ma nezaujímal? – skočil som jej do reči, lebo mi čosi prišlo na um. – Myslím, že toho vášho artistu dokonca poznám. Zazrel som ho raz, keď ste sa spolu zhovárali. Mal na hlave takú nápadnú čiapku. – strelil som do prázdna.

	– Môžbyť, – odvetila skúpo a preniesla reč na svoju obľúbenú tému, na film.

	Čudná náhoda! Počúval som iba na pol ucha a rozmýšľal, ako to všetko spolu súvisí. Nie, nebudem sa hrať na Sherlocka Holmesa, radšej všetko rozpoviem Kurilovovi.

	Zbadal som, že Nadežda znervóznela, ale Pčolov nevdojak zachránil situáciu.

	– Poď, Nadenka, povedal, – zaspievaj niečo. Budem ťa sprevádzať. – Sadol si za klavír a listoval v notách. Nadeždu nebolo treba dva razy prosiť. Spievala veľmi dobre. Keď skončila, zvolal Pčolov ako vo vytržení:

	– Bravo, bravissimo! Čo na to poviete, Rudolf Rudolfovič?

	– To isté čo vy, bolo to nádherné, – riekol som.

	– Vidíte, aký poklad som našiel! – rozplýval sa Pčolov

	– Myslím, že to bolo opačne. Poklad si našiel nás, – odvetil som veselo.

	Pčolov sa rozosmial, ale Nadežda sa zachmúrila:

	– Ako to myslíte, Rudolf Rudolfovič?

	– Tak, ako to bolo, – povedal som prívetivo.

	– Sedeli sme s Vladimírom Josifovičom, sedeli a hľa, poklad si nás našiel sám!

	– Ach tak, – pretiahla.

	– A čo ste si mysleli vy, Nadežda Prochorovna?

	– Hovorí sa, že kto je príliš zvedavý, bude skoro starý a pred tým vás chcem uchrániť, – odrazila môj útok Nadežda s ľúbezným úsmevom a mne neostávalo nič iné, ako sa stiahnuť.

	Videl som, ako Pčolov tŕpol od napätia. Bál sa, že vytáram svoje podozrenie, že si k nám Nadežda v kaviarni Nord prisadla s určitým zámerom Ako si len môže myslieť, že som taký hlupák, pomyslel som si s nevôľou. Moja tvár asi nechtiac prezrádzala rozladenie, lebo Nadežda sa zvedavo opýtala:

	– Prečo sa mračíte?

	Pčolov chcel zachrániť situáciu a rozhovoril sa. Tak zhovorčivého som ho ešte v Nadeždinej spoločnosti nevidel. Hovoril, hovoril, pomlel všetko, čo sa dalo, a naostatok sa ušlo i na mňa.

	– Viete, Nadežda Prochorovna, že Rudolf Rudolfovič odíde onedlho na Sibír za profesorom Kučinom?

	Nadežda zbystrila pozornosť:

	– Je to pravda? Pôjdete opäť do našich končín?

	Pokrčil som plecami:

	– Po prvé ešte som sa s nikým na ničom nedohovoril a po druhé ani neviem, kde vlastne tie „vaše“ končiny sú.

	– Čo dnes nie je isté, môže sa zajtra uskutočniť. Možno, že sa zasa dostanete k nám do Aldanského kraja. Vladimír mi rozprával, že ho už poznáte. Však je krásny, tajuplný, bohatý a pritom krutý! Proste neobyčajný!

	– Ako dievčatá, ktoré sa tam rodia, – zatokal ako tetrov Pčolov.

	Vzťahuje sa to i na mňa? – opýtala sa Nadežda.

	– Určite, – predišiel som Pčolova. Pozrel na mňa nespokojne, akiste mu zvädla na perách dajaká zamilovaná lichôtka.

	Nadežda sa rozosmiala. Vladimír k nej pristúpil a namiesto slov jej mlčky pohladkal ruku. Oprela sa mu o plece dôverne a súčasne i vyzývavo a v očiach jej zablysli malé iskričky. Ťažko bolo rozoznať, či vzplanuli od nežnosti, pýchy alebo od zlomyseľnosti.

	Vstal som a povedal, že tretí je v hre potrebný iba pri kartách a napriek Nadeždiným protestom som sa rozlúčil.

	Odprevadili ma až k autu. Bol už neskorý večer a šero, ktoré viselo v ovzduší, bolo predzvesťou čarovných bielych nocí. Sadol som za volant, zapäl mestské svetlá, ale prešiel som iba niekoľko sto metrov a musel som prudko zabrzdiť. Z krčmy sa vypotácal opitý muž a mieril priamo cez ulicu. Zastal som pred ním, ako sa vraví, na chlp: opilec sa už opieral rukami o kapotu môjho vozidla.

	Na moje výčitky iba čosi zamrmlal na ospravedlnenie a dodal:

	– Skrížil si mi cestu a vieš, čo je na vode zvykom? Ak sa zrazí parník s loďkou, vezme ju do vleku… odvez ma, veď vidíš, ako mi plávajú nohy!

	Posvietil som si naňho malým ručným lampášom. Bol to muž strednej postavy. Jeho neoholená podlhovastá tvár bola temer bezfarebná, zato nos sa leskol všetkými farbami dúhy. Rozstrapatené vlasy mu odstávali ako strašiakovi. Kalné rybie oči tupo hľadeli do svetla a žmurkali. Z roztrhnutého goliera na košeli trčal mocný krk, na ktorom sedela pomerne malá hlava. Musel mať silu ako býk.

	Chcel som mu povedať, aby šiel svojou cestou a ďakoval bohu, že sa mi nedostal pod kolesá, ale on zamával čiapkou, ktorú držal v ruke, a chrapľavo povedal:

	– Pozri, odvez ma a ja ti dám túto parádnu čiapku… Nos ju týždeň… alebo i dva a potom mi ju vráť!

	Oči sa mi do tej čiapky priam vpili. Na jednej polovici boli šedomodré kocky, na druhej čiernobiele.

	– Širiajev, – ukĺzlo mi mimovoľne z úst.

	– Ale, ty ma poznáš? – zaradoval sa, narazil si čiapku a krivkal okolo vozidla. – Tak som vyhral! Už sa vlečiem, teraz sa poveziem ako anglický lord.

	Aké prekvapenie a aký zvrat!

	Pred niekoľkými okamihmi som opilcovi nadával, teraz som mu ochotne otvoril dvere a ponúkol miesto vedľa seba. Počkaj, kamarát, riekol som si, teraz si ťa vyspovedám.

	Len čo som sa rozbehol, zamrmlal.

	– Presne ako lord. Veď aj mám prečo. Táto čiapka je z Anglicka… Ale počkaj, ako to, že ma poznáš a ja teba nie?! Aha, mám zakalený zrak po tej prekliatej slopanici. Zasa ma kamoši nútili a nútili… prekliatí nepodarenci. Už nechcem tie opičie kvapky ani vidieť… Zastav, posvieť, nech si ťa poobzerám. Chcem vedieť, kto má také anjelské srdce, že sa ujal nešťastníka, ktorého zviedli…

	– Seď! – povedal som rezolútne. – Netrep a radšej mi povedz, kde ťa mám zaviezť.

	– Kde? – čudoval sa podgurážený. – No predsa domov, ale je to kus cesty, až na druhý koniec Leningradu, do Lesnova. Vieš čo, obráť sa a poď naspäť. Chcel som ísť k Fedotovovi. Je to fajn chlapík, Sibírčan, náš človek, rozumieš? A ty, ty si odkiaľ?

	– Z Ameriky, – klamal som.

	– Amerikánec! To by som o tebe nebol povedal… ale hej, podľa toho buráka to je možné. Ale po rusky hovoríš celkom správne. Fakt, niečo vyslovuješ tvrdšie Vieš, priateľko, my máme mäkulinký jazýček a srdce tak isto. Ale keď to musí byť, tak je z ocele. Počkaj, počkaj, odkiaľ ma poznáš?

	– No predsa z vlaku, – klamal som ďalej.

	– Cestoval som nedávno z Moskvy do Leningradu, sedel som v jedálnom vozni a ty si tam s akýmsi priateľom hodoval a pil, až sa hory zeleneli.

	– Správne, to je ono, z vlaku, – prisvedčil Širiajev. – A štrngli sme si, všakže?

	– Samozrejme, a nie raz, – povedal som pokojne. – I s tým tvojím kamošom.

	– Akože by nie, chacha, taký sekáč ako je Viťucha! Juj, ten má za ušami. Ale i to musí byť. Najmä na Sibíri. Poznáš Sibír?

	– Nepoznám, ale myslím že som nič nestratil.

	– Prrr, zastav! Chceš ma uraziť? Som Sibírčan a nedovolím, aby mi niekto siahol na rodnú zem, – vybuchol nečakane Širiajev.

	– Ako chceš, – prišliapol som brzdu tak prudko, že Šíriajeva vymrštilo vpred a len-len nenarazil hlavou na sklo.

	– Fíií… ty si ale prchký… to bola rana, – zhíkol.

	– Nech sa páči vystupovať, – povedal som rozhodne

	– Ale holúbok, prečo ma vyhadzuješ?

	– Povedal si prr, tak nech sa páči!

	– Čo chceš od ožratého človeka… mozog má zablokovaný, jazyk mu plieska sám od seba ako had! chvostík. Nehnevaj sa a pokračuj v jazde.

	– Tak čuš!

	– Prečo by som mal čušať? To by bolo obmedzovanie osobnej slobody, priateľko. A vôbec, prečo mi tykáš?

	– No to je výborné, – zvolal som. – Sám s tým začne a potom sa čuduje. Už vo vlaku som videl, že neznášaš pijatiku. Hneď si si začal so mnou pripíjať na bratstvo, hoci som sedel pri vedľajšom stole. A nielen so mnou. Ten tvoj Víťucha ťa musel napomínať. To je veru inakší chlapík!

	– Checheche, ten je z ocele, nehrdzavejúcej ocele, to ti poviem. Ten znesie všetko: vodku, koňak i rany osudu. Ale vracia ich, rozumieš, vracia ich ľuďom, ktorí ten osud podpichujú. To je fešák! Ženy na ňom lipnú ako mušky. Všade má dajakú. Tuná v Piteri tiež. Je to stará láska… teda nie že by bola stará, ale z útlej mladosti…

	– Preháňaš.

	– Ani zamak. To by si vyvaľoval okále, keby si videl, akú cipulienku tu má. Mona Líza je proti nej úbožiatko. Býva práve na Ochte, no tam, kde som chcel ísť… k Jermolajovi Feofantovičovi

	Aha, povedal som si v duchu a podpichol Širiajeva:

	– Hádam mi len nechceš navravieť, že tvoj Viťucha cestuje zo Sibíri až do Piteru iba preto, aby sa pokochal pohľadom na dajakú krásavicu z Ochty.

	– Pch, – vyprskol bývalý artista. – To je predsa jasné, že sem necestuje kvôli tej ochtskej Venuši. Berie to jedným šmahom. Najprv sa vyporiada… ale čo ti budem rozprávať…

	– Len vrav, – naliehal som celý nesvoj, lebo sa zaťal práve vo chvíli, keď som sa mohol dozvedieť to najdôležitejšie.

	– Cheche, najprv mi povieš „netrep“ a zrazu chceš, aby som rečnil, – vzdychol Širiajev.

	– Rečniť nemusíš, ale dokončí, čo si nahryzol.

	– Akosi ťa to priveľmi zaujíma, – uvažoval podgurážený.

	– Mona Líza z Ochty, za ktorou cestuje dajaký Viťucha až zo Sibíri, to predsa stojí za reč, – zvolal som veselo, aby som zakryl svoje rozčúlenie.

	– Tá veru stojí za reč, priateľko, ale ja som človek diskrétny. To tak, ešte hádam by si aj adresu chcel... Chudinka, potom by sa fešákov nezbavila. Práve teraz má nového panáčika. Je do nej celý pobláznený. Nie, z toho nebude nič, holúbok.

	– To dala Viťuchovi košom? – spomenul som si s úsmevom na Pčolova.

	– Nepoznáš ženy, človeče amerikánsky? – a spustil chrapľavým hlasom: – Aké je menlivé to srdce ženy… – rozkašlal sa a dodal: – Viťucha je jej prvou láskou. Na tú sa nezabúda.

	Snažil som sa ešte niečo povyzvedať, ale všetky pokusy vypáčiť z neho čo i len slovko zlyhali. Driemal a namiesto odpovedi iba čosi mrmlal.

	Mal som čo robiť, aby som ho prebral a dozvedel sa, kde býva. Keď som zastal na mieste, ktoré mi udal, spal opäť ako medveď. Musel som ním poriadne zatriasť, aby som ho zobudil. Vytackal sa z voza a bol by určite spadol, keby som ho nebol podoprel.

	V      ulici stáli zaradom rodinné domčeky. Pouličné lampy skúpo osvetľovali chodník, takže čísla nebolo možné rozoznať.

	– V ktorom dome do čerta bývaš? – hneval som sa, lebo Širiajev sa kymácal a ukazoval prstom sem i tam.

	– Vo svojom a bez čerta. Číslo štyridsaťdva… To je tamten… nie, ten druhý…

	Hľadal kľúč od bránky a keď ho konečne našiel, nevedel odomknúť. Musel som otvoriť ja sám. Len čo bránka zavŕzgala, rozžiarili sa na dome dva obloky a pokým sme prešli záhradku, rozsvietila sa i žiarovka nad vchodom. Na prahu sa objavila žena v župane, ktorý pripomínal japonské kimono. Bola oveľa mladšia ako Širiajev a v jej sympatickej tvárí sa zračila bolesť.

	– Tima, preboha, kde si sa tak doriadil? – zvolala a pozrela vyčítavo na mňa.

	V krátkosti som jej vyrozprával, ako som sa stretol s jej mužom na Ochte. Srdečne mi poďakovala a podala mi ruku. Keď som odchádzal, Širiajev na mňa skríkol:

	– Počkaj, holúbok, sľúbil som ti, že keď ma odvezieš, dám ti čiapku… Tu ju máš!

	Odmietal som nadarmo. Širiajev trval na svojom. Kričal, až som si napokon na pokyn jeho manželky čiapku zobral.

	– Pošlete nám ju príležitostne poštou, – povedala ticho. Jej muž sa pridržiaval zábradlia a potácal sa po schodoch do domu.

	Keď sa dvere zatvorili, poznačil som si do zápisníka ulicu a číslo domu a nasadol som do auta. Cestou som si pospevoval ako hráč, ktorý má v ruke dobré karty.

	Nasledujúci deň som sa ohlásil u Kurilova. Jeho sekretárka sa nemálo začudovala, keď som odložil klobúk a namiesto neho som si nasadil Širiajevovu krikľavú čiapku. Takto vyparádený som vošiel do jeho pracovne.

	– Čo to vidím? – zvolal pobavený Kurilov, keď som ho pozdravil divadelným gestom.

	– Mňa pod anglickou čiapkou, ktorú som dostal za furmanku, – podal som čiapku začudovanému Filipovi Filipovičovi.

	Vyrozprával som mu dopodrobna svoje zážitky z návštevy na Ochte i o ceste do Lesnova. Keď som skončil, spokojne pokýval hlavou a poznamenal:

	– Dobre to lúskate Nemožno sa však tomu čudovať, veď máte na to vhodné priezvisko. Náhoda vám tiež prihráva… Teraz by sme si mali zhrnúť všetko, čo vieme a čo si o veci myslíme. Tak po prvé: ten posol, Širiajev. Už to vyzerá tak, že je v tom riadne namočený. Prečo by bol klamal, že toho tajomného sprievodcu šeliem nepozná? Samozrejme, to iba za predpokladu, že sprievodca a Viťucha je jedna a tá istá osoba. Pri výpovedi vyzeral tak vierohodne a skrúšene, že mu vyšetrovateľ všetko uveril. Mimochodom, bol to mladý, neskúsený chlapec a mohol mu veľmi ľahko sadnúť na lep. Po druhé: ak je sprievodca šeliem a Viťucha naozaj jedna a tá istá osoba, je do toho zapletená i Nadežda Larionová. Naisto sa s vami v kaviarni nestretla náhodou, ale pravdepodobne mala komusi slúžiť ako informátorka. Možno, že ani nevie, aké úmysly má ten „neznámy v pozadí“. Požiadajte, prosím, mojím menom Pčolova, aby o vašej ceste na Sibír nikde nerozprával. Bude to pre vás bezpečnejšie. Napokon nám ostáva ten najdôležitejší problém: Kto to všetko zosnoval? Nechcem robiť predčasné uzávery, ale prijmime ako pracovnú verziu, že za krvnou pomstou stojí Čuvajev. Tak či onak sa musíme na to dôkladne pozrieť. Treba nám vziať celú tú zubatú záležitosť riadne do rúk a skončiť s amaterizmom.

	Kurilov sa naklonil k telefónu a kohosi pozval k sebe. O chvíľu vstúpil vysoký štíhly muž s čiernou páskou na oku.

	– Zoznámte sa, – kývol Kurilov rukou na Felixa Ozolina, ktorému odovzdali prípad na ďalšie vyšetrovanie.

	TAJOMSTVO HROBKY

	Ležal som pohodlne v spacom vozni transsibírskeho expresu, ktorý so mnou uháňal na východ. Predpoveď profesora Kučina sa splnila. Ministerstvo mi prikázalo, aby som v Novosibirsku vypracoval posudky na tri projekty veľkých stredísk mechanizovanej ťažby a dopravy dreva v lesných komplexoch severne od povodia rieky Čulym a v oblasti Nižneudinska. Ak by sa boli v projektoch vyskytli dajaké nejasnosti, mal som preveriť navrhnuté riešenie priamo na miestach budúcich objektov.

	Pred odchodom som odoslal profesorovi list, v ktorom som mu medziiným napísal, že vďaka jeho pričineniu mám možnosť vyskúšať, či okrem zelených zubov tajgy vycerí na mňa svoje tesáky aj vykonávateľ krvnej pomsty. Nehľadiac na túto málo lákavú perspektívu som mu sľúbil, že keď skončím služobné úlohy, naisto zavítam k nemu a objednal som si pohodlné lôžko v stane.

	O záhadnom kvádri som sa neodvážil žartovať, lebo som vedel, že by sa to profesora nemilo dotklo. Aby som bol úprimný, veľmi som pochyboval, že kamenný útvar skrýva niečo pozoruhodného. Od čias Zlatej hordy minulo temer päť storočí. Nevedel som si predstaviť, že by ostal neporušený, ak by skrýval dajaké bohatstvo alebo tajomstvo. Medzi príslušníkmi sibírskych kmeňov bolo za tú dobu iste dostatok podnikavcov, ktorí by neľutovali prácu a námahu, rozobrali stavbu a nazreli do jej útrob…

	[image: Image]V Novosibirsku mi práca spojená s vypracovaním posudkov zabrala celých štrnásť dní. Na šťastie sa technické nezrovnalosti vyskytli iba na jednom projekte, a tak sme sa vybrali s projektantom Karpovom a hlavným inžinierom Siblespromtrustu3 Jegalinom iba na Čulymské lesné riaditeľstvo, kde sa už začali prípravné práce.

	Cesta nebola ľahká. Trvala štyri dni. Iba stodvadsať kilometrov sme sa viezli v aute. Ďalších dvestopäťdesiat v kabíne motorového člna, ktorý nás niesol po rieke Čulym. Pohľad na jej brehy bol jedinečným zážitkom. Nemí strážcovia hraníc ríše vody a ríše lesov sa jednostaj striedali. Niekde to boli prastaré jedle pokryté vetvami od hlavy, ktorá sa týčila do výšky tridsať, ba i viac metrov, až po mohutnú pätu, ktorú sa pevne opierala o panenskú pôdu lesa. Inde nás zdravili strieborné parádnice, veselé brezy. Ich zelené lístie splývalo ako jemná prikrývka a pod ňou presvitalo štíhle telo. Neskôr ich vystriedali mohutne skaly, potom zasa zradné močiare, na ktorých zvečera svetielkovali bludičky a miestami pred nami defilovali vážne staruchy – borovice a limby.

	Zakaždým, keď náš čln pristál pri brehu, skúšal som rybárske šťastie. Mal som úspech. Hneď v prvý večer som vylovil dva menšie lososy tajmene – a v nasledujúci večer sa ulakomila na môj blyskáč keta, ktorá tiež patrí do čeľade lososov a je darkyňou červeného kaviáru. Vážila osemnásť kíl a narobila taký hrmot, že si všetci pripravili pušky pre prípad, že by to bol dáky rybí obor, ktorého by som nebol mohol pritiahnuť k brehu.

	Ostávajúcich päťdesiat kilometrov sme si ponatriasali kosti v bričkách. Išli sme po nedostavanej ceste, takže som bol rád, keď sme sa konečne dostali až na miesto.

	Riaditeľ Kolosov nás radostne privítal Od schválenia projektu totiž závisel začiatok rozsiahlej výstavby.

	– Vytvoríme vám všetky podmienky, aby ste mohli kontrolu vykonať čo najrýchlejšie. Záleží nám na každom dni, lebo do zimy musíme urobiť ešte poriadny kus práce.

	Sľúbil som, že urobím všetko, na čo mi budú sily stačiť.

	Riaditeľ vstal (počas celého nášho rozhovoru sa zo svojho miesta za písacím stolom nepohol) a vtedy som zbadal, že sa pri chôdzi podopiera palicou. Keď zazrel môj začudovaný pohľad, usmial sa a ako na ospravedlnenie ukázal na svoju pravú nohu a povedal:

	– Stretol som v tajge jedného zlého gazdu a toto je pamiatka.

	– Medveď?

	– Ak tomu ešte aká ozruta, – prisvedčil.

	– Zlyhala vám puška? – vyzvedal som.

	– Ani som ju nemal so sebou. Zaujíma vás moja príhoda?

	– Samozrejme a veľmi, – prisvedčil som živo. – Veď aj ja som poľovník a ani sem som neprišiel bez pušky.

	– Ach tak. Nuž teda počúvajte, – povedal riaditeľ, sadol si na operadlo kresla a začal rozprávať:

	– Vo februári sme s hlavným inžinierom prechádzali na lyžiach trasu budúcej traktorovej magistrály. Bola nedeľa, a preto som nechcel ostatných pracovníkov pripraviť o zaslúžené voľno. Inžinier Alžanov išiel vpredu a ja za ním. Išiel som pomalšie, lebo som si overoval, ako je zakreslená trasa. Preto som ani nezbadal, že Alžanov narazil lyžami na hrboľ, spadol a skotúľal sa zo svahu. Až keď sa zodvihol a skríkol na mňa, všimol som si, čo sa stalo. Spadnúť na lyžiach však nič neznamená… Alžanov pokračoval v ceste, ale ja som zastal a skúmal, či stúpanie v smere odvozu neprevyšuje dovolený limit. Potom som sa pustil za Alžanovom, ale ešte skôr, ako som sa dostal k hrboľu, o ktorý zakopol inžinier, rozletel sa sneh, burina a lístie a z útrob vyliezol medveď. Hrboľ bol zrejme kryt brlohu a keď oň Alžanov zakopol, medveď sa zobudil zo zimného spánku. Zúrivo zamrmlal a namieril si to na mňa. Nemal som so sebou zbraň, iba poľovnícky nôž. Skôr ako som ho stihol vytiahnuť z pošvy, vztýčil sa chlpáč na zadné laby a rútil sa s revom na mňa. Čas môjho života sa dal merať už iba na sekundy. Ale ja som nečakal. Skočil som vpred a vrazil som z celej sily nôž do chlpatej hrude. Zviera strašne zrevalo a len-len som stihol uhnúť, aby ma nezasiahlo labou. Na nerovnej pôde som stratil rovnováhu a spadol som. Dodnes neviem, či mi ten pád vlastne nezachránil život. Medveď sa po údere nožom zatackal, skočil vpred, ale sa potkol. Celou váhou svojho mohutného tela sa mi zvalil na nohu a zlomil mi ju. Zacítil som, ako mi praskla holenná kosť. Medveď mi pádom rozdrúzgal lyže a uvoľnil nohy. V zúfalstve som sa ako šialený oháňal nožom a bodal vôkol seba. Kotúľal som sa, aby som sa dostal z dosahu jeho hrozných láb, až som sa napokon skotúľal z kopca. Medveď vyskočil a chcel sa na mňa opäť vrhnúť, ale na zľadovatenom snehu sa pošmykol, prekoprcol sa a skotúľal sa za mnou. V tej chvíli prišiel Alžanov, privolal ho môj krik a rev šelmy. Mal so sebou pušku. Je to poľovník naslovovzatý, veď ho o chvíľu uvidíte. Otáčal sa na všetky strany, pripravený vystreliť, ale medveď zmizol. Dozaista mu rany nožom a nový, ozbrojený protivník odobrali chuť do ďalšieho boja. Viac sme sa oňho nestarali. Najdôležitejšie bolo dostať ma čo najrýchlejšie domov a k lekárovi. Alžanov mi zobul topánku, ale nohavicu mi musel rozrezať, lebo nohu som mal na dvoch miestach zlomenú a z hlbokej rany trčala holenná kosť. To ma ten medveď tak doriadil, ale verte, že počas bitky som to ani nepocítil.

	Z Alžanovových lyží sme urobili sánky, ja som si na ne ľahol a inžinier ma pritiahol domov. Lekár ma ošetril a dal ma odviezť do nemocnice, kde som si poležal skoro tri mesiace. Ani sa ma nepýtajte, koľko som si vytrpel! Čože kosti, tie zrástli, ale rana nainfikovaná od medvedích pazúrov sa nehojila. To viete, počas zimného spánku si medveď nerobí žiadnu pedikúru a na jeho packách bujnejú čert vie aké potvorské baktérie. Tie ma skoro pripravili o nohu! Napokon som sa z toho dostal, ale teraz mám na všetkých macov z kopca; a poriadne!

	– A čo sa stalo s medveďom? – opýtal som sa zaujatý jeho rozprávaním.

	– Na druhý deň po mojom súboji sa vydalo päť lovcov z nášho riaditeľstva, aby ho vypátrali. Tri lajky mali čo robiť, kým ho vysliedili. Ten mudrc opísal v tajge štyri kruhy a potom zaľahol medzi vyvrátene limby. Keď ho lajky našli a pribehli lovci, vrhol sa na nich. Niekoľko dobre mierených rán ho však zložilo. Vážil niečo vyše tristo kíl a bol čierny ako satanáš. To je v našom kraji vzácnosť. Tu sú skoro všetky medvede hnedé. Možno, že sa pri svojich kontrolách s nejakým miškom stretnete. Je ich tu požehnané množstvo.

	Nebolo by to prvý raz, odvetil som. Ja však v lete medvede nestrieľam. Veď si človeka skoro ani nevšimnú.

	– To záleží od toho, na akého natrafíte, podotkol riaditeľ. – Pred časom sa tu prihodilo čosi zaujímavé. Predstavte si, neďaleko jednej horárne žil niekoľko rokov medveď, s ktorým horár Siňov veľmi dobre vychádzal. Medveď sa staral o svoje a horárov domáci dobytok si nevšímal. Všetko išlo tak, ako sa na dobrých susedov svedčí. Po čase horára určili za vedúceho pltniska na rieke Olunži. Ešte pokým bol v horárni, prichádzali k nemu dosť často poľovníci, prespali u neho, varili si tam, pili čaj, cítili sa proste ako doma. Ťažkosti mali iba s vodou, ale nie preto, že by jej bolo málo. Vody bolo dosť. Neďaleko vyvieral zo skaly výdatný prameň. Rozšírili ho, takže vznikla veľká studnička, v ktorej sa dalo i kúpať. A to bol práve kameň úrazu. Horárov chlpatý sused chodil piť iba z tejto studničky, a niekedy sa tam aj vykúpal. Vodu vždy tak zakalil, že to trvalo dva dni, pokým bola znovu čistá. Návštevníci horára prehovárali, aby nepríjemného spoluužívateľa vody zastrelil. Ten však o tom nechcel ani počuť, a tak niekoľko poľovníkov urobilo okolo studničky pevnú ohradu a kryt. Miša to nazlostilo a v noci rozobral a rozhádzal ohradu, ako keby bola zo špáradiel. Navyše rozbúral i steny studničky a vyváľal sa v nej tak dôkladne, že ju temer zničil. Nahnevaní lovci sa chceli s násilníkom vyporiadať, ale Siňov to kategoricky zakázal: „Tento medveď je mojím susedom a dodržuje pravidlá spolunažívania. Nevšíma si moje kravky a ovce, dá pokoj môjmu včelínu a nedovolí, aby tu dajaký iný medveď škodil. Keby som ho zastrelil, zaberie jeho revír dáky chlpatý ničomník, strhne kravu alebo ovcu, vyberie a zničí úle, proste, narobí škody až-až. Nie, súdruhovia, na svojho suseda v tajge ja nedám dopustiť.“

	Keď sa potom Siňov presťahoval na nové miesto, prišiel do horárne mladý horár, ktorý si rady svojho predchodcu nevzal k srdcu. Keď mu medveď kalil studničku a dva razy sa v nej okúpal, rozhodol sa, že s ním skoncuje. Vystriehol ho a troma ranami ho poslal do večných lovíšť. Návštevníci jeho skutok schvaľovali, ale neprešiel ani mesiac a bolo      zle! Do okolia horárne sa prisťahoval skutočný zbojník, ktorý za niekoľko týždňov strhol lesníkovi      kravu a dve jalovice. Za ďalších štrnásť dní zožral ešte tri ovce. Viac škody už nestihol narobiť, pretože ho horár po mnohých neúspechoch predsa len dostal na mušku.

	„Tak a teraz už bude pokoj,“ vyhlásil a zaobstaral si nový dobytok… Neprešlo však ani štvrť roka a objavil sa ďalší medveď, ktorý tiež nerešpektoval zásady spolunažívania s ľuďmi a vzápätí mu roztrhal kravu. Skormútený mladý horár požiadal o premiestnenie. Vyhoveli sme mu, ale ani jeho nástupca nepochodil lepšie. Vydržal tam rok, zastrelil dva medvede, ktoré ho pripravili o tri jalovice, a vyhlásil, že nebude čakať, pokým nepríde o všetok dobytok. Dal výpoveď a našiel si inú prácu.

	Od toho času sme nenašli nikoho, kto by sa bol chcel do horárne nasťahovať a museli sme lesný okrsok zrušiť.

	Tak je to niekedy s medveďmi, drahý Rudolf Rudolfovič. Akiste i u medveďov záleží na tom, aký majú charakter a ako uznávajú pravidlá o vzájomnom spolunažívaní.

	A teraz mi dovoľte, aby som vás pozval ku stolu. Buďte mojim hosťom!

	Pri večeri som sa zoznámil s inžinierom Alžanovom, statným štyridsiatnikom, ktorý bol spoluautorom projektu.

	Po sýtej večeri sa pri čaji rozprúdila beseda a medzitým prišla reč aj na profesora Kučina.

	Vyšlo najavo, že prítomní čítali o jeho výprave v novinách, ktoré vydávali v Novosibirsku. Zaujímali sa o podrobnosti, lebo noviny uviedli iba krátku zprávu. Povedal som im iba toľko, koľko som považoval za správne, aby som nevzbudil dojem, že ide o dáku senzáciu. Proste výprava, ktorá má v zapadlom kúte tajgy preskúmať pozostatky dávnych čias.

	Ale nepochodil som!

	– To ste formulovali príliš skromne, – ozval sa inžinier Karpov. – Veď sa ešte dobre pamätáme, ako pred dvoma rokmi práve zásluhou profesora Kučina objavili zachovalé telo mamuta. Preto si myslím, že i táto jeho výprava nám prinesie dajaké prekvapenie.

	– Tuším, že i vy ste boli členom tej predvlaňajšej výpravy, – pozrel na mňa riaditeľ Kolosov.

	– Áno, – prisvedčil som a porozprával som im niektoré zaujímavé príhody.

	Všetci ma pozorne počúvali a keď som skončil, povedal mi inžinier Karpov:

	– Jedno mi nejde do hlavy, Rudolf Rudolfovič. Prepáčte, že sa o tom zmieňujem, ale v sibírskom oddelení Akadémie vied SSSR mi kládli na srdce, aby sme nad vami bdeli, keď pôjdete do terénu… Sme tuná všetko zodpovední ľudia, povedzte nám, prosím, o čo vlastne ide?

	Musím sa priznať, že mi táto otázka vohnala do tváre krv a cítil som, ako sa červenám. Môj milovaný profesor Kučin zbytočne vystrašil daktorého pracovníka Akadémie vied a ten nemal inú starosť, ako o tom informovať vedenie Siblespromtrustu.

	Na priamu otázku som však musel dať pravdivú odpoveď.

	Prítomní nevychádzali z údivu, keď som im rozprával o „krvnej pomste“, ktorá mi údajne hrozí. Po dlhšej diskusii dospeli k úsudku, že ide skôr o zlomyseľné zastrašovanie.

	Nepovedal som im však o vražednom útoku na Čižova a že posolstvo s vlčím zubom dostal i Oleg Feklistov.

	Nasledujúci deň sme si išli pozrieť miesto, navrhnuté na mechanizované zbíjanie pltí. Plavili sme sa po rieke Oluuži v komfortne vybavenom člne. V priestrannej kajute boli štyri lôžka, stolík so stoličkami a vedľa malá kuchynka. Sedeli sme na palube v pohodlných prútených kreslách a pozorovali prehliadku tvorstva na vode, vo vzduchu i na brehoch.

	Vyzeralo to tak, akoby sa na našu poctu zlietlo najrozličnejšie vtáctvo. Kŕdle kačíc všetkých druhov prelietavali s krikom rieku, niekedy celkom blízko nášho člna. Divé husi sa s nimi pretekali a ich gagotanie občas prehlušilo krik kačíc. Brehovníky a rôzne odrody baheniakov a kulíkov vzlietali s piskotom, keď sme sa plavili popri nich; iba vážne žeriavy si nás skoro ani nevšimli. Kajky kráľovské a potáplice dominovali svojimi bľačivými hlasmi v tomto čudesnom koncerte, ktorý ako scénická hudba podfarboval drámu tunajšej prírody.

	V zákrute rieky ma Kolosov upozornil na niekoľko kanálov, ktoré viedli z rieky do tajgy, a povedal:

	– Tu sa tiež plaví drevo, ale títo drevorubači a pltníci nie sú našimi zamestnancami a robia si, čo sa im zachce. Pozrite, tam sedí jeden ich predák.

	Pozrel som nechápavo smerom, ktorý mi naznačil, a pochopil som, prečo títo drevári nepracujú pre lesný závod.

	Boli to bobry!

	Celá kolónia bobrov, ktoré tu gazdovali podľa vlastných úvah a potrieb. Videl som, ako dva z nich spúšťali do rieky menší kmeň a dirigovali ho do druhého kanála, kde stavali priehradu. Časť stavby už bola hotová. V diaľke trčali z vody kupolovité strechy bobrích hradov.

	– Tamten, čo sedí na brehu na zadných labkách, to vám je lapaj, – smial sa Kolosov. – Zakaždým, keď tadeto prechádzame, sedí na tom istom mieste a keď spozná, že sme to my, úctivo nás zdraví.

	Zasmial som sa tejto poľovníckej latine, ale bobor akoby chcel potvrdiť riaditeľove slová, vzpriamil sa a zakýval prednou labkou Asi dával znamenie ostatným, že sa nedeje nič zlého, že sú to známi, ktorí im neublížia, aby pracovali ďalej.

	Nedalo mi, aby som nesňal klobúk a za všeobecného smiechu zdvorilému „predákovi“ neodzdravil.

	Tajga mi opäť predvádzala svoju surovú pravekosť. Premietala sa v temer čiernych hradbách a bezodných hĺbkach pralesov, v palisádach zeleného mora, v divo rozčesnutých skaliskách a pahorkoch, na ktorých viali pirátske vlajky: staré, vetrom ošľahané smreky, s konármi iba na jednej strane. Na juhu prelínali les krvavé stráne, porastené miliardami bobuliek a jahôd, miestami sa ligotali jedovato zelené „visiace“ močariská, postrach všetkého živého. Štíhle jedle pripomínali výkričníky, obrátené od sibírskej zeme ku krutému nebu, ktoré rolí čo rok počas nekonečnej zimy chrlilo smrtiaci chlad a zhadzovalo bielu prikrývku, čo nehreje, ale svojou váhou láme mrazom skrehnuté údy.

	– Čo ste to vraveli? – ozval sa nečakane vedľa mňa Alžanov. – Začul som iba koniec. Opakujte to, prosím… To je text dajakej piesne?

	– Nie, nie, – povedal som, prebúdzajúc sa zo snívania. – To na mňa niekedy príde v tajge taká čudná chvíľa a ani neviem, čo vravím. Len sa pozrite na tie obrazy vôkol...

	– To je zvláštne, – uvažoval Alžanov, – že tajga tak vplýva na vašu fantáziu. Mali ste byť maliarom…

	– Som vyslovený maliarsky antitalent.

	– Tak to napíšte…

	– … ako legendu k niektorému z vašich projektov? – zažartoval som.

	– Radšej nie. Možno, že by to nesúhlasilo s lesným hospodárskym plánom. Pred rokom tu boli taxátori a popísali porasty podľa triezvych predpisov, bez básnickej inšpirácie…

	Zvyšok cesty nám prešiel hladko. Drevo sa plaví voľne iba na jar, keď sú rieky plnovodné, a preto nič našu plavbu nezdržiavalo. Stretali sme iba rybárov so sieťami spustenými z lodiek, ojedinelé motorové člny alebo plachetnice s menšími nákladmi.

	Temer päťdesiatkilometrovú vzdialenosť sme po prúde prekonali za štyri hodiny a pristáli sme na sútoku rieky s jej veľkou sestrou Čulym pri osade Usť-Čulym.

	Brehy boli vysoké a prístavný mostík viedol strmo na suchú zem. Len čo som po ňom prešiel desať krokov, tresla rana. Niečo mi prudko udrelo do aktovky a doslova mi ju vytrhlo z ruky. Aktovka odletela do vody.

	Skôr, ako som sa spamätal, zaznel ďalší výstrel. Asi dve piade od mojej pravej ruky narazila guľka do zábradlia, odštiepila z neho kúsok dreva a s bzukotom odletela.

	Bleskove som zoskočil z mostíka do rieky. V mieste, kde som dopadol, siahala mi voda iba nad kolená. Dno bolo piesočnaté, takže som vstal na nohy.

	Nastal poplach!

	Moji spolucestujúci, ktorí po výstrele znehybneli a onemeli od úľaku, sa rozkričali a kormidelník člna trielil siahodlhými skokmi na breh, kde stálo niekoľko mužov.

	Vďaka chladnej vode som nestratil pokoj a rozvahu. Rýchlo som sa prebrodil plytčinou a skryl som sa pred ďalšími strelami do širokej trhliny v brehu. Ale okrem vzrušených ľudských hlasov a dupotu na mostíku sa nič neozvalo.

	Pozrimeže! Len čo som zastal na brehu tajgy, už ma víta olovený pozdrav! Pochytila ma zlosť a stisol som prudko zuby. Len-len som si neprehryzol jazyk.

	To už sa ku mne spúšťal Alžanov a celý udychčaný prestrašene volal:

	– Nie ste ranený, alebo…

	– … nie, iba mokrý, – odvrkol som. – Ešte i teraz si myslíte, že ten výhražný list od dajakého sibírskeho zabijaka bol iba zlomyseľné zastrašovanie?

	– Vy… vy si myslíte…

	– Tie výstrely patrili naisto mne, – zasyčal som.

	– To nie je možné, to bude omyl, – ubezpečoval ma Alžanov.

	– Pekný omyl! Vyslať na človeka dve gule ako z kanóna… Veď ten chlap na mňa strieľal jakanmi.4 Pozrite, tam sa potápa moja aktovka, na tej si to môžete preveriť. Napokon i na zábradlí.

	Zatiaľ čo Alžanov a ktorýsi miestny občan lovili topiacu sa aktovku, pribehli ku mne Karpov a Kolosov s neznámym mužom, ktorý sa mi predstavil ako vedúci splavovania dreva Orechov.

	– Nestalo sa vám nič? – pýtali sa jeden cez druhého.

	Prestrašený Orechov vyhŕkol:

	– Bolo to do neba volajúce lajdáctvo. Veľmi sa vám ospravedlňujem, ale človek všetko neustráži.

	– Muž, ktorý sa chystal vraždiť, tu predsa musel niekde striehnuť s puškou. Nemohol vedieť, kedy prídeme, – povedal som podráždene.

	– Ale preboha, súdruh, čo vám to prišlo na um! – zvolal Orechov. – Vari si len nemyslíte, že vás chcel niekto zavraždiť?

	– A čo iného si mám myslieť? – opýtal som sa zádrapčivo.

	– Bola to náhoda! Verte, nešťastná náhoda, všetko zapríčinil bezohľadný a ľahkomyseľný opilec… Pozrite, tam ho vedú, – dokazoval temer plačlivým hlasom Orechov.

	Traja muži viedli na ceste chlapíka, ktorý sa bránil a vykrikoval. Kormidelník nášho člna išiel za ním s puškou v ruke.

	– Tu ho máte, blázna ožratého, – povedal jeden z mužov a postrčil opilca predo mňa.

	– Pu… pustite ma, čo ma vlečiete? – bľabotal „zajatec“, drsný muž so zarastenou rozškľabenou tvárou a s očami vypučenými ako sklené guľôčky.

	Bol to Ivan Plotnikov, skladník miestneho spotrebného družstva. Mesiac riadne pracoval, potom naňho prišla slabá chvíľa a niekoľko dní pil. Práve pred naším príchodom sa stavil o desať fliaš vodky, že na stopäťdesiat krokov odstrelí hrdlá na dvoch prázdnych fľašiach. Priniesol si pušku, fľaše postavil medzi latky na plote blízkeho domu, jeho spoluhodovníci mu odmerali vzdialenosť a on dva razy vystrelil…

	– Vieš, ty ničomník, čo si vyviedol? – zaburácal Orechov a chytil opilca za chlopne na kabáte.

	– Už… už viem, – bľačal Plotnikov. – Netrafil som a prehral som desať fľašiek… A to je, slávny náčelník pltí, obrovská škoda.

	– Tebe, ty ničomník, ide o vodku, ale nám o život človeka, ktorého si mohol zastreliť, – skríkol Orechov.

	– To sa mi nesnažte nahovoriť! Kdeže by som ja, Plotnikov, strieľal namiesto do fľaše na človeka.

	– Tak aby si vedel, tá tvoja opica sa ti tentoraz nevyplatí, – povedal mu Orechov a riaditeľ Kolosov nariadil:

	– Odveďte ho na seľsoviet! Tam spíšeme zápisnicu a podám na Plotnikova trestné oznámenie pre ohrozenie života. Také darebáctva nebudeme trpieť!

	– Ani ja nestrpím žiadne darebáctvo, takto ma vláčiť, – vykrikoval Plotnikov a odsacoval muža, ktorý ho držal.

	– Nebi sa, Ivan, – dohovárali mu, ale opilec trval na svojom:

	– Nedám sa vodiť ako baran… pôjdem i sám. To je mi kriku kvôli streľbe! Fľaše som netrafil a človeka tak isto, tak čo chcete! Ale i tak idem na seľsoviet. Idem, a budem sa sťažovať.

	Vykročil a neistým krokom stúpal k osade. Občas sa mu začkalo, podchvíľou zakopol o nejestvujúcu prekážku a hľadal rukami, čoho by sa zachytil.

	V      kancelárii seľsovietu už bol pokojnejší. Trochu vytriezvel a na všetko mlčky, akoby v rozpakoch prikyvoval, ale zápisnicu odmietol podpísať

	Neviem, čo mi to zrazu prišlo na um; vytiahol som vrecúško s vlčím zubom, šatôčku s vyšitou ľudskou lebkou a pásik papiera s výhražným posolstvom, strčil som ich Plotnikovovi pred oči a spýtal som sa ho:

	– Viete, čo to je?

	Pozrel mi bez záujmu na dlaň a odrazu sa rozosmial:

	– Pozrite, zúbok, a poriadny! – zaklopkal si prstom na čelo a dodal so zhovievavým úškľabkom:

	– Aha, vy také vecičky zbierate. Nuž čo, niekto zbiera chrobáky, motýle alebo zápalkové škatuľky. Ale viete čo, za dedinou je mrchovisko a tam je lebiek, koľko len chcete. Pokutrite sa tam… – odvrátil hlavu a zahundral: – Čo len tí ľudia všetko nekupujú!

	Bolo vidno, že sa opilec nepretvaruje a o význame vecí, ktoré som mu ukázal, skutočne nič nevedel.

	Prehlásil som, že osobne na potrestaní Plotnikova netrvám a prenechávam prípad na uváženie seľsovietu. Cestou do kancelárie vedúceho som mojím známym vysvetlil, prečo som upustil od trestného oznámenia. Presvedčil som sa totiž, že jeho výstrely nemali nič spoločného s krvnou pomstou. Nemožno predsa uveriť, že by pomstiteľ zveril takúto úlohu alkoholikovi, na ktorého sa nemožno spoľahnúť.

	– Tak vidíte, Rudolf Rudolfovič, – povedal s viditeľným uspokojením riaditeľ Kolosov. – Vaše obavy, že na vás na Sibíri čaká smrť z ruky dajakého vybájeného pomstiteľa, sú zbytočné.

	Inžinier Alžanov mávol rukou a vyhlásil:

	– To je pravda, ale napokon je to jedno, či by bol Rudolfa Rudolfoviča dostal do hrobu ožran, alebo maniak. Trvám preto na trestnom oznámení.

	Všetci s ním súhlasili. Keďže sa táto vzrušujúca udalosť dobre skončila, navrhol Orechov, aby sme to trochu oslávili, aspoň dovtedy, pokým sa usušia moje premočené šaty. Proti návrhu nikto nič nenamietol, a tak namiesto toho, aby sme posudzovali detaily projektu, prežili sme zvyšok dňa pri poháriku. Čo sa dalo robiť, keď môj odev nie a nie uschnúť…

	Tri dni nám trvala práca a pochôdzky v teréne, pokým sme spresnili sporné otázky technologických postupov, zostavili nové požiadavky na strojové zariadenie a navrhli zmeny vo výstavbe prevádzkových budov.

	Na štvrtý deň sme sa vracali späť. Bol už večer a reflektor motorového člna osvetľoval hladinu rieky. Občas sa zodvihol snop jeho lúčov, aby presvietil temný závoj noci, čo zahaľoval brehy. Zaťal doň ako široký meč, ktorého čepeľ prenikala do bezodnej hĺbky. Keď vyšiel mesiac, pochmúrna kulisa brehov sa rozplynula Štedro obsypal striebrom vrchovce najvyšších stromov Tie menšie, na ktoré sa neušlo, museli sa uspokojiť s mdlým nánosom. To im však pridalo na tajuplnosti tým zaujímavejšej, čím menej bola vtieravá Mesačný svit začaroval i vodu! Zdalo sa, že pri brehoch na nás otvárajú hrozné papule krokodíly. Boh to však iba kamene, ktoré vyčnievali nad hladinu.

	Od namáhavej práce v uplynulých dňoch som bol taký ustatý a ospalý, že som sa vzdal ďalšieho pohľadu na nočnú tajgu. Ľahol som si do kajuty a zaspal ako na rozkaz.

	Plavba proti prúdu trvala bezmála osem hodín a keď sme nad ránom pristáli v Jermolove, museli mnou potriasť, aby som sa zobudil. Plavba po rieka ma ukolísala do nezvyčajne hlbokého spánku.

	Celé nasledujúce dni som strávil posudzovaním ‚ďalších projektov. Jeden z nich – návrh veľkoskladu na manipuláciu s vyťaženým drevom priamo v lese – si opäť vyžiadal prieskum v teréne. Hotové sortimenty sa mali po odvozovej ceste dopravovať priamo na vlečku lesnej železnice. Výstavba odvozovej cesty bola nákladná, a pretože zásoby v ťažobnom úseku vyvolávali pochybnosti o účelnosti takej veľkej investície, rozhodol som sa, že si všetko overím priamo na mieste.

	Ťažobný úsek ležal v hĺbke tajgy, tridsať kilometrov od železničnej trate. Cesta k nemu nebola dobrá, a preto sme radšej išli na koňoch. Natriasania v bričke som mal už dosť.

	Vzal som si na cestu i svoju brokovnicu, lebo podľa slov riaditeľa Kolosova bolo v miestach, ktorými sme mali prechádzať, množstvo jarabíc.

	Skutočne, riaditeľ nepreháňal. Pokým sme došli na ťažobný úsek, zastrelil som priamo zo sedla deväť kusov „cárskej“ pernatej, ktorá si pre svoje vynikajúce mäso toto priezvisko naozaj zaslúži.

	Poľovačka nás trochu zdržala, takže sme dorazili na miesto až pred večerom. Vedúci Brovkin o našom príchode vopred nevedel, a preto bol v rozpakoch, ako nás slušne ubytovať. Práce sa tu ešte len začali a o „komfort“ sa zatiaľ nestihli postarať. Lesní robotníci bývali v narýchlo postavených „slobodárňach“, tesaných z vysokých kmeňov, technický personál v menších ubytovniach – všetko bolo iba dočasné.

	Vedúci úseku sa však dohadoval s inžinierom Alžanovom zbytočne. Stáli tu stany, ktoré nám epikom vyhovovali.

	Nečakal som, kým vyriešia bytový problém, ale rozhodol som sa, že pohybom trochu rozhýbem telo, ktoré mi cestou v sedle stŕplo. Prehodil som si pušku cez plece a oznámil Karpovovi, že sa idem prejsť.

	Vykročil som len tak bez cieľa do vysokého smrekového porastu. Každým krokom sa mi vzďaľoval vreskot a rinčanie motorových píl a traktorov. Čím ďalej, tým bolo tichšie, tajga žila svojím skrytým životom.

	Prišiel som k jednej z malých riečok, ktoré mám v tajge tak rád. Sú krištáľovo čisté, bystré, miestami i dravé a zanovité. Tečú si, ako sa im páči, až sa človek musí čudovať. Prečo sa napríklad táto žblnkotajúca riečka nevyhla tamtej skale? Radšej ju s veľkými obtiažami podomlela ale neobišla ju. Na inom mieste mohla pohodlne tiecť úžľabinou, ale radšej si zvolila krkolomnú cestu a vrhala svoje vody do vyše desaťmetrovej hĺbky. Nuž čo, je neskrotená a razí si cestu bez ohľadu na ľudské úvahy!

	Bol som taký zaujatý riečkou, že som nevenoval pozornosť okoliu. Spod nôh mi vyletel tetrov hlucháň vari iba preto, že som mu temer stúpil na chvost a celkom ma vyľakal.

	Strhol som z pleca pušku a vystrelil. Zasiahol som ho zle, trafil som ho iba do krídla. Spadol síce na zem, ale skôr ako som k nemu dobehol, už sa vzďaľoval. Skákal v neprehľadnom poraste, takže som nemohol strieľať. Bežal som za ním a ľutoval som, že som si nevzal so sebou psa. Na ťažobnom úseku som videl tri lajkv a majiteľ by mi isto bol jednu požičal. Teraz som musel skákať cez kamene, nízke kríky a vyvrátené kmene, aby som postreleného hlucháňa nestratil z dohľadu.

	Odrazu sa smrekový porast preriedil a ja som mal lepši prehľad. Ale tetrov bol figliar. Skrýval sa za hrubé kmene a prebiehal tak bystro, že som nestačil zamieriť. Napokon sa pustil dolu svahom. Bežal som za ním celý zadychčaný a v duchu som sa hanbil sám pred sebou. Správal som sa ako zelenáč! Nechcel som však nechať raneného vtáka napospas škodlivej zveri. Svah končil a ja som teraz šliapal po machových vankúšoch, ktoré akosi čudne perovali. Poobzeral som sa. Pôda navôkol smaragdovo svetielkovala. Pôda? Horkýže! Bol to močiar, do ktorého som sa dostal svojou neopatrnosťou. Hlucháňa som stratil z očú. Zastal som a namiesto občasného plesnutia krídel som začul čudné chrčanie.

	Zbystril som sluch. Znelo to tak, ako keby niekoho hrdúsili. Bez váhania som vykročil smerom, odkiaľ prichádzal podivný zvuk. Nedbal som, že sa machové vankúše pod váhou môjho tela kolíšu.

	Chrčanie sa ozvalo silnejšie, a preto som skríkol:

	– Čo sa deje? Bežím na pomoc!

	Načúval som, ale namiesto odpovede som začul tupé údery a vzápätí ston a škrekot.

	To bolo viac, ako som mohol zniesť!

	Stisol som mocnejšie pušku a skríkol:

	– Prestaň, lotor!… – a vystrelil som do vzduchu. Rozbehol som sa k miestu, kde sa akiste odohrávala jedna z drám, o aké vtedy v tajge nebola núdza.

	Opäť sa však potvrdilo, že priveľký zhon je len na škodu.

	Len čo som urobil niekoľko skokov, uviazol som v močiari až nad kolená Nadarmo som sa snažil vyprostiť si nohy, nadarmo som hľadal niečo, čoho by som sa mohol zachytiť a vytiahnuť sa von. Vôkol mňa sa kolísali iba vysoké steblá tráv a obďaleč ojedinelé rákosie. Klesal som do močiara stále hlbšie, a preto som rozpažil ruky a položil som sa celým telom na lákavo zelenú pokrývku zradnej pasce. Preniesol som tým váhu na väčšiu plochu a zamedzil aspoň ďalšie klesanie do hltavej kaše.

	Trochu sa mi uľavilo, ale zaraz mi zabúšila krv v sluchách. Môj zbystrený sluch zachytil zvuk tichých krokov… tam opodiaľ, z toho miesta, kde rástli krpaté borovice a kríky, kde pevná zem pretiahla jazyk, ktorým oblizovala svoju mokvajúcu chrastu!

	Zodvihol som hlavu a medzi konármi borovice som zbadal ľudskú tvár so stuhnutým úškľabkom, z ktorej na mňa hľadeli žmurkajúce oči!

	Možno je to iba prelud, preblyslo mi hlavou. Ale nebol! Tvár síce hneď zmizla, ale konáre sa zachveli a začul som ako sa vzďaľujú kroky a praskajú suché konáriky.

	Potom všetko stíchlo, iba niekde nablízku zakŕkala žaba a druhá jej zdvorilo odpovedala. Zabávali sa veď boli vo svojom živle.

	Pokúsil som sa posunúť o kúsok ďalej, ale nohy som mal stále uviaznuté. Až s vypätím síl sa mi podarilo jednu nohu vytiahnuť a ľahnúť si na bok. Plazil som sa, ale lakte sa mi zabárali do bahna. Pochytila ma ukrutná zlosť.

	Čo ak všetko, čo ma prinútilo, aby som sa ponáhľal na pomoc, ktosi spískal? Áno, to stenanie, chrčanie a škrekot ma mali vylákať sem, do tejto bahnitej brečky, ktorú pre mňa vybral ako pascu šialený pomstiteľ! Ktovie, akých má spoločníkov.

	Vtom som si uvedomil chlad hlavne mojej pušky, ktorú som zvieral v ruke. To mi vrátilo rozvahu. Pomstiteľ? Hlúposť! Obrátil som sa na chrbát, zodvihol pušku a začal som strieľať. Ranu za ranou – šesť, osem, desať!

	Možno, že môj signál začujú na stredisku. Obával som sa, že moje výstrely pohltí tajga, zvyknutá strážiť svoje tajomstvá.

	Moje obavy však boli zbytočné. O chvíľu sa ozvalo od úseku niekoľko rán. Odpovedal som dvoma výstrelmi.

	Potom ostalo ticho a až po chvíli, ktorá sa mi zdala večnosťou, som začul volanie. Kričal som z celého hrdla, až som vyplašil niekoľko divých kačíc, ktoré v susedstve lovili žabky. Vzlietli s krikom, akoby sa ponosovali, že nemajú pokoj ani v takom odľahlom lovišti.

	Keď ma moji záchrancovia našli, vydesili sa. Prišiel Alžanov, Karpov, Brovkin a ešte niekoľko tunajších mužov.

	– Ako ste sa sem, preboha, dostali? – kričali jeden cez druhého.

	– To vám zaraz poviem, len čo ma vytiahnete, – vydýchol som si s radosťou.

	Nebolo to však ľahké vyprostiť ma z močiara. Moji priatelia nemali so sebou ani povraz, ktorý by mi mohli hodiť, ani sekeru, aby mohli vyťať niekoľko kmeňov a urobiť núdzový mostík. Pomohli si preto, ako sa dalo. Spojili remene z pušiek i z nohavíc, dvaja muži zašli do močiara tak ďaleko, pokým im nehrozilo nebezpečie, že sami uviaznu a hodili mi improvizované záchranné lano. Kŕčovite som sa ho chytil a oni ma opatrne, decimeter po decimetri vytiahli po bruchu z močiara. Len čo som zastal na pevnej zemi, zmizli i chmúry, ktoré ma zvierali v bezmocnej situácii. Očistil som si ako-tak zablatený odev a sadol som si na vyvrátený strom, aby som svojim spoločníkom rozpovedal, čo sa mi prihodilo. Počúvali ma s pochopením, ale keď som ich vyzval, aby sme ihneď prezreli okolie a pohľadali muža, ktorý ma vlákal do močiara, stretol sa môj návrh s rozpakmi, ba dokonca i s tichým nesúhlasom.

	Vedúci úseku Brovkin pochyboval, že to, čo som na niekoľko sekúnd zazrel, bola ľudská tvár a inžinier Alžanov dodal, že sa mi asi zjavil škriatok, ktorý močiar obhospodaruje. Trval som podráždene na svojom a už som sa rozhodol, že pôjdem sám, keď sa zrazu ozval zúrivý brechot.

	Všetci sme sa obrátili smerom, odkiaľ bolo počuť psa, a jeden z prítomných zvolal:

	– Veď je to môj Urs! Bežal za mnou, ten nadarmo nebreše… poďme!

	Poponáhľali sme sa za majiteľom lajky Sergejevom, ktorý bežal prvý, až sme dostihli Ursa.

	Uvideli sme obraz, ktorý nám všetkým na okamih vyrazil dych. Na dvoch briezkach, spojených povrazom, visela v drôtenom oku za zadné nohy laň. Keď sa dostala do nastaveného oka, briezky sa vyšvihli a nadvihli ju tak, že sa prednými nohami sotva dotýkala zeme. Chudera, nevládne sa mykala a krásne oči mala podliate krvou. Z tlamy jej tiekla hustá ružovkastá pena.

	Dali sme sa ihneď do práce. Preťali sme povrazy, ktorými boli spojené brezy, potom sme zodvihli na plecia dvoch mužov, a tí uvoľnili drôtené oko. Chytenú laň sme pomaly spúšťali a s pohnutím sme pozorovali, ako na nás vystrašene pozerá. Keď klesla na zem, zastenala tak žalostne, že nás, tvrdých chlapov, striaslo. Vzoprela sa, ale sme ju pridržali a Alžanov ju prezrel.

	– Je veľmi vysilená, – povedal, – neviem neviem, či sa vystrábi. Pytliak, ktorý nastavil pascu, ju asi niečím hrdúsil… Preto ste počuli ten chropot, Rudolf Rudolfovič. Pozrite, tu na krku má zodratú srsť… A tu podliatiny, akiste od rán. Ten ničomník ju chcel ubiť, aby ho výstrel neprezradil. Podrezať ju nechcel, aby nezanechala krvavé stopy.

	– Takého vyvrheľa by mali zatvoriť prinajmenej na päť rokov! – povedal ktosi.

	– Ale najprv ho musíš chytiť, – namietol Brovkin.

	– Veruže ho chytím. Chlapci, kto ide so mnou? – zvolal Sergejev.

	– Všetci, – ozvalo sa.

	– Počkať, nie tak zhurta, – povedal rozvážne Alžanov. – Musíme sa postarať o laňku. Niekto nech ostane pri nej a druhý zabehne na úsek. Nech prídu po ňu hoci s náklaďákom. Máme felčiara, tak nech raz lieči aj štvornohého pacienta. My ostávajúci sa pustime za pytliakom. Čo vy na to?

	Súhlasili sme a zatiaľ čo sa tí druhí dohadovali, kto ostane pri lani a kto zabezpečí odvoz, opýtal som sa Alžanova:

	– A toho škriatka, čo na mňa pozeral z húštiny, nebudeme naháňať?

	Veľmi sa vám ospravedlňujem. Ale verte, na toho pytliaka si posvietime.

	– Dúfam, že sa to podarí, – povedal som. – Musím sa vám však priznať, že som si spočiatku myslel že to bol pokus „pomstiteľa“ nenapadne ma odpratať zo sveta.

	– Ten prekliaty výhražný list vykonal svoje dielo. Všade vidíte len úklady. Vypusťte to z hlavy, – priateľsky mi dohováral Alžanov.

	Idete s nami? prerušil nás Brovkin.

	– Ideme.

	Sergejev naviedol psa na stopu. Bystré zviera pochopilo, čo od neho chceme a viedlo nás pozdĺž močiara na malé návršie. Rozostúpili sme sa, pokiaľ to terén dovolil, a postupovali sme s vysunutými krídelníkmi, ktorí mali zabrániť, keby nám chcel pytliak ujsť po stranách. Ten však už vedel, že je prezradený a aby zahladil stopy, utekal korytom potoka. Na brehu pod návrším Urs bezmocne zastal. Bolo si treba vybrať: ísť proti prúdu, alebo po prúde. Aby sme nestrácali čas, vybral sa Sergejev s Alžanovom a so psom po prúde a my ostatní s Brovkinom, ktorý poznal okolie, proti prúdu. Potok sa zužoval a v piesočnatých plytčinách sme nezazreli ani jednu šľapaj. Poponáhľali sme sa teda naspäť a onedlho sme dohonili, dvojicu so psom.

	– Ten chlap musel bežať ako Nurmi, – poznamenal Alžanov Naháňame ho už pol hodiny a nikde nič.

	– Len vydrž, priateľu, taká dvojnohá škodlivá zver sa nenechá len tak ľahko chytiť, – pohádal ho Karpov.

	Prišli sme až k miestu, kde potok ústil do riečky a tu pes opäť zachytil stopu. Priviedol nás na miesto, kde sme v mäkkom brehu zbadali ryhu od prednej časti loďky.

	– To nám ešte chýbalo, aby nám utiekol po vode!

	– To nič, – hodil rukou Brovkin. – Rieka má dravý prúd a veľa kaskád a teraz v lete ešte aj plytčiny, cez ktoré treba čln preniesť. Tým stratí veľa času. Proti prúdu nemohol ujsť, lebo niekoľko sto krokov povyše je vodopád. Ale pozdĺž brehu sa nedá prejsť. Súbežne s riekou je však priesek, ktorým sa zvážalo drevo k rieke a spúšťalo sa voľne po nej až k píle. Píla zhorela pred siedmimi rokmi pri veľkom požiari tajgy, ktorý pohltil vyše šesťsto hektárov lesa… Poďte za mnou, pridáme do kroku!

	Približovacia linka bola schodná, a preto sme kráčali rýchlo. O chvíľu sme na Brovkinov pokyn zastali a zišli až na samý breh.

	– To je štvrtá kaskáda s plytčinou, – ukazoval nám Brovkin. – Pytliak ju ešte nemohol prekonať, lebo tá horná, tretia, ho zdržala najmenej dvadsať minút. Tu si naňho počkáme.

	Čakali sme skoro pol hodiny, ale nadarmo.

	– Ten s nami vybabral, – poznamenal sucho Karpov. Stratili sme celú fúru času. Čo teraz?

	– Ten chlap je prefíkanejší, ako som predpokladal, – priznal Brovkin. – Musíme sa vrátiť, ale bohužiaľ, po brehu rieky. Bude to čertovsky namáhavé, ale nájdeme ho. Neodniesol predsa loďku na chrbte!

	Bola to síce pravda, ale náladu nám to nezodvihlo. Namrzene sme vyrazili vpred. Cesta bola naozaj veľmi namáhavá. Trvalo nám hodinu, kým sme prešli kilometer proti prúdu. Tu sme našli loďku! Utečenec sa zrejme pokúsil preplávať dravú kaskádu, nezvládol čln, narazil na končistý kameň a stroskotal. Celá predná časť loďky bola rozbitá. Pytliak vyšiel z vody na náprotivnom brehu. Teraz, keď sme poznali cestu, ktorou unikal, rozhodli sme sa, že si trochu odpočinieme. Od preliezania, šplhania a kĺzania po kamenistom brehu rieky sme boli celí upachtení.

	– Naháňame ho vyše dvoch hodín a sme udychčaní a mokri až hrôza. Ako asi budeme vyzerať, keď ho dobehneme… ak sa nám to vôbec podarí, – vzdychol si pochybovačne Karpov. – Škoda, že ten pes je iba psom a nedokáže sám pytliaka zastaviť a šteknúť, v mene toho a toho paragrafu na ochranu zveriny vás zatýkam. Sadnite si sem pod smrečok a čakajte, pokým príde ľudská asistencia.

	Zasmiali sme sa, zafajčili si a potom sme prebrodili rieku.

	Pes onedlho našiel stopu a viedol nás s naprostou istotou. Zabočil na rúbanisko a zastal pri studničke. Obišiel ju, zabehol na okraj holiny. Potom sa vrátil, rýpal nosom do machu a napokon začal hrabať labkami.

	Čo tam ten pes ma? – čudoval som sa a kvokol som si k nemu. Čosi sa zablyšťalo, pošmátral som rukou v machu a medzi prstami som držal roztrhnutú zlatú retiazku, takú, ako nosievajú na krku ženy. Všetci sa môjmu nálezu čudovali, ale nik z nás nechápal, ako sa sem retiazka mohla dostať.

	Poďte, možno sa to vysvetlí. Vidíte, že Urs už stratil o toto miesto záujem a sleduje stopu ďalej, – pobádal nás Sergejev.

	Prešli sme cez vyschnuté koryto riečky a zastali na čistinke pred dreveným zrubom, postaveným na vysokých stĺpoch. Bol to starý poľovnícky balagan.5

	– Kde nás to tá lajka priviedla, – zamrmlal Brovkin, keď Urs pobehúval dookola a neprejavoval chuť pokračovať v stopovaní.

	– Ručím za to, že pytliak prišiel sem, – vyhlási! Sergejev.

	– Prišiel a odišiel. Nebude tu predsa trčať. Napokon, tento balagan poznám. Patril nebohému Cagarajevovi. Zomrel pred troma rokmi a odvtedy je prázdny, – odporoval Brovkin.

	– Aj ja ho poznám, – povedal Sergejev. – Lovil som tu sivé veveričky. Myslím, že práve preto, že ho nikto neužíva, môže slúžiť ako úkryt.

	– Tak si ho prezri! Po holých stĺpoch však hore nevylezieš a rebrík tu napodiv nie je.

	Chystali sme sa, že vysadíme Sergejeva na plecia, aby sa mohol zachytiť veľkej skoby na jednom stĺpe, keď sa na zrube otvorili dvierka a… V tom okamihu nás nemohlo nič väčšmi prekvapiť. Všetci sme očakávali divú tvár pytliaka a namiesto toho sme uvideli – peknú dievčenskú tváričku. Zlatisté vlasy jej padali až na šiju a jej veľké oči na nás zlostne hľadeli.

	– Čo tu chcete? – skríkla. – Neopovážte sa liezť nahor, lebo vás namojveru zrazím. Choďte si svojou cestou!

	Po takomto privítaní sme ostali zarazene stáť, iba pes neprestajne pobehúval a nedbal na výhražné slová dievčiny. Prvý sa zmohol na odpoveď Brovkin.

	– Ako si dovoľujete takto hovoriť s nami?!…

	– Len mlčte, – prerušila ho dievčina. – Viem ja dobre, čo ste zač. Že sa nehanbíte, vy…

	– Čo to drkoceš, ty kura? – nezdržal sa Sergejev a Karpov, celý červený v tvári, zvolal:

	– Tento drzý tón si vyprosujem, občianka. Viete vy vôbec, s kým hovoríte?

	– Práve, že to viem veľmi dobre! S ľuďmi, ktorí sa neštítia zabíjať zver, chránenú po cely rok… A potom ešte prenasledujú nepohodlného svedka.

	To bol vrchol prekvapenia. Dievča bolo vo svojom rozhorčení milé i komické. Bolo mi do smiechu, ale všetci sa do nej pustili, nadávali jeden cez druhého a všetkých prekríkol Alžanov:

	– Máte kurací mozog, vy nedôchodča, a sadli ste pravému pytliakovi na lep!

	– To môže povedať každý, – trvala neústupčivo na svojom dievčina.

	– I riaditeľ lesného priemyslu, hlavný inžinier Siblespromtrustu a zástupca ministerstva? Každý z nás má pri sebe príslušne doklady A vôbec, súdruh Brovkin, nech sa vám legitimuje táto opovážlivá občianka, ktorá sa z bohvieakých dôvodov zdržiava v balagane na území vášho ťažobného úseku.

	– Žaba hlúpa, načo sú ti tie veľké okále, keď nerozoznáš poctivých ľudí od pytliaka! – zhukol na ňu dobromyseľne Sergejev.

	– Ale veď… veď ten človek… zajakávalo sa v rozpakoch dievča, pochopiac svoj omyl.

	– Zlezte nadol a predložte nám svoje doklady! – prikázal jej Brovkin.

	Dievčina chvíľu otáľala, potom spustila rebrík a zostúpila medzi nás.

	Bola to študentka prírodovedeckej fakulty omskej univerzity Irina Nikolajevna Chomakovová. Robila hydrologický prieskum ako povinnú prax. V neďalekej Čusovke jej poradili, aby pri svojich pochôdzkach príležitostne prespávala v balagane nebohého poľovníka Cagarajeva. Vyhovovalo jej to, v tajge sa nebála. Srdnaté dievča!

	Asi pred hodinou pribehol na čistinku udychčaný muž a povedal jej, že ho prenasledujú pytliaci, ktorých pristihol, ako ulovili laň. Vraj sú to chlapi, ktorým nie je nič sväté a mohli by ho umlčať. Uverila mu a so súcitom mu ponúkla, aby ostal v balagane a ona si vezme pušku a pobeží do Čusovky pre pomoc. Neznámy spočiatku súhlasil, potom sa však rozhodol, že pôjde do osady sám.

	Podrobne nám ho opísala. Sergejev vyhlásil, že podľa popisu by to mal byť bývalý mlynár Perevalov, ktorý teraz pracuje ako povozník.

	Vyrozprávali sme študentke, čo sa v skutočnosti prihodilo, a Sergejev ju dobrosrdečne poúčal:

	– Vidíš, vidíš, dievča, štúdium na univerzite ešte nedáva patent na rozum. Študýruješ vodu, ale vodníka od poriadneho človeka nerozoznáš.

	Prišlo mi na um, že mám vo vrecku zlatú retiazku, ktorú pes vyhrabal pri studničke. Opýtal som sa Iriny, či jej nechýba dajaký cenný predmet. Prisvedčila, že stratila v lese retiazku, dar od starej mamy. Mlčky som jej ju podal. Natešene ju vzala do rúk a skôr ako som sa nazdal, vrúcne ma pobozkala. Prítomní sa rozosmiali a Irina očervenela.

	Dievčina sa v studničke umývala, nezbadala, že sa jej retiazka roztrhla a skĺzla na zem. Prenasledovaný sa asi zo studničky napil a zašliapol pritom retiazku do machu. Urs, ktorému nič neušlo, ju našiel.

	Požiadali sme Irinu, aby s nami išla do Čusovky a identifikovala muža, ktorý ju oklamal. Súhlasila bez váhania.

	Sergejev a Brovkin cestu do Čusovky dobre poznali, ale aj tak sme sa nechali viest Ursom, pre prípad, že by bol Perevalov zamieril inde a nie do osady.

	Náš predpoklad sa potvrdil. Niekoľko krokov za balaganom pes zabočil doľava a zamieril späť k rieke. Bolo možné, že pytliak išiel úmyselne okľukou, a preto sme sa rozdelili. Karpov a Sergejev išli so psom po stope, Brovkin, Alžanov, Irina a ja sme sa vybrali chodníčkom priamo do osady.

	Keď sme dorazili do Čusovky, už sa zvečerievalo. Bola to malá osada pozostávajúca z pätnástich domov a bolo vidno, že ich majitelia mali zmysel pre krásu. Pred budovami sa otváral pohľad na zákruty rieky, od ktorej stúpali do vŕšku svetlé brezové porasty. Čím vyššie, tým bolo pozadie tmavšie. Tvorili ho červené smreky a tam, na obzore, kde sa nebo dotýkalo zeme, začínala sa tajga, doména nebotyčných smrekov a límb.

	Už z diaľky nás vítal psí brechot.

	– Kde tu býva občan Perevalov? – opýtal sa Brovkin ženy, ktorá vyšla na priedomie.

	– Za osadou, baťuška, hneď povedľa mlyna. Pozrimeže, bárišňa študentka prišla tiež! Čo sa prihodilo? – vyzvedala žena.

	– Iba malé nedorozumenie, tetuška, – odvetila Irina za nás.

	– Žeby? – pochybovala žena. – Keby to bola iba maličkosť, tak by ste sem nechodili štyria, dušička. Nuž čože, z Perevalova vystane hocičo.

	Brovkin sa obrátil a opýtal sa:

	– Ako to myslite, gazdiná?

	– Nuž tak, podľa pravdy. Bohvie, z čoho žije, keď si tak často vyhadzuje z kopýtka. Tá furmanka mu predsa toľko nevynáša, – odvetila ochotne žena a rozšafne si založila ruky vbok.

	– To závisí od toho, čo vozí, – poznamenal som.

	– Veď to je práve ono. Od kamenia by schudol ako chrt, ale on vám je vypasený ako mieň v mlynskom potoku. Ba i taký klzký, – odvetila zhovorčivá gazdiná. Boli by sme sa toho dozvedeli ešte i viac, ale nechceli sme sa stať prílišným záujmom o Perevalova nápadnými.

	Dom povedľa mlyna, pri ktorom sme zastali, prezrádzal, že jeho majiteľ neľutoval prostriedky, aby i navonok ukázal, aký je majetný. Bola to solídna kamenná stavba so stĺpovým vchodom a záhradou, obohnanou mohutným plotom. Bránka bola zatvorená a až po dlhšom volaní vyšla z domu žena a opýtala sa, čo si želáme.

	– Vášho manžela, – povedal Alžanov krátko.

	Dozvedeli sme sa, že nie je doma a vráti sa až na druhý deň. Odišiel s fúrou do Uvarovky. Žena nečakala, čo na to povieme, zatvorila dvere a zmizla v dome.

	– Veľa slov s nami nestratila, – usmial sa Alžanov.

	– Zájdeme do mlyna a opýtame sa mlynára, čo je na tom pravdy, – povedal Brovkin. Poznal sa s vedúcim mlyna a ten nám ochotne podal informácie. Potvrdil, že Perevalov skutočne ráno odišiel a doteraz sa nevrátil. Viezol iba niekoľko vriec múkv do predajne v Uvarovke a čudoval sa, že sa mu chce s takou maličkosťou ísť. O dva dni mal odviezť plný náklad pohánky do dediny za Uvarovkou a mohol vziať so sebou i tie vrecia.

	– Človek sa v tom Perevalovovi nevyzná, – vzdychol si vedúci. – Niekedy ho musíme prehovárať, aby odviezol plný náklad a tu odrazu si vyjde na výlet so štyrmi vrecami. Už som požiadal vedenie kolchozu o povolenie kúpiť kone, aby sme si mohli rozvážať sami. S Perevalovom je ťažká práca. Niekedy odíde na celý týždeň, potom zasa doma hostí dajakých ľudí, proste, nevieme si s ním poradiť.

	– Tak teraz to máme ako na dlani, – vyhlásil Brovkin, keď sme sa usadili na lavici pred mlynom.

	– Aby sa nepovedalo, že ide s prázdnym vozom, naložil ráno dajaké to vrece a po ceste sa zašiel pozrieť na svoje pasce. Ktovie, koľko ich nastaval… a keby sa nebol stretol tuná s Rudolfom Rudolfovičom, bol by lanku v tichosti usmrtil a odviezol.

	Alžanov pokýval hlavou a dodal:

	– Keď zistil, že je prezradený, viedol nás okľukami cestou-necestou, aby sme nenašli jeho povoz, ktorý nechal niekde nablízku. Myslím, že bude najrozumnejšie, ak počkáme tuná. Sergejevova lajka má noštek ako máloktorý pes. Akonáhle zachytí stopu, už ju nestratí. Tá ho dostihne!

	Čakanie sme si krátili chytaním ostriežov v mlynskom náhone. Vedúci mlyna išiel upovedomiť o všetkom zmocnenca seľsovietu Kosatkina.

	Zošerilo sa a hmla prikryla lúky hebkým, skoro nepriehľadným závojom. Z tejto dekorácie sa pomaly vynáral povoz. Pred ním bežal pes, ale vyzeralo to, ako keby plával, lebo hustá vrstva prízemnej hmly mu halila nohy. Ihneď sme ho spoznali. Bol to Urs. Priviedol svojho pána až k povozu, ku ktorému sa Perevalov vrátil. Voz, ako predvídal Alžanov, bol neďaleko pasce a celú tú dlhú kľukatú cestu vykonal pytliak pri úteku iba preto, aby nás odviedol od svojho záprahu. Mal však pri tom dvojnásobnú smolu. Nerátal s tým, že na jeho stopu navedieme psa a že sa jeho návrat natoľko pretiahne. Jeho inak trpezlivé koníky spásli trávu okolo seba a snažili sa dosiahnuť potravu na pokraji čistinky. Šklbali vozom tak dlho, až ho prevrhli. Trvalo to hodný chvíľu, kým sa ho Perevalovovi podarilo opäť postaviť na kolesá, a práve tá chvíľa stačila, aby ho prenasledovatelia dostihli.

	Daromne sa Perevalov bránil a vyhováral, musel sa podrobiť a ísť do Čusovky.

	Keď prišiel povoz až k nám, zodvihol sa na kozlíku Sergejev a zvolal:

	– Tak už vezieme toho potvorského mužíka, ktorý nás vodil za nos!

	„Potvorský mužík“ bol vysoký plecnatý muž. Mračil sa, nervózne šľahal bičom po tráve a vôbec sa mu nechcelo zísť z voza.

	– Idem domov a nedám sa od nikoho zdržiavať, – povedal stroho a pošibal kone.

	Brovkin mu zahatal cestu, chytil kone za uzdu a rozhodne vyhlásil:

	– Ostanete tu, kým nepríde zmocnenec seľsovietu.

	Kosatkin onedlho prišiel, vypočul nás a prikázal Perevalovovi, aby sa nevzďaľoval z domu.

	– Ráno príde okrskový milicionár a ten sa ho ujme, – povedal Kosatkin, keď spísal naše výpovede.

	Dávno predtým, ako sme vyšli z družstevnej kancelárie, rozsvietila noc na zemskej klenbe svoje skúpe osvetlenie. Nechcelo sa nám vracať za tmy do ťažobného strediska, a preto sme radi prijali Kosatkinovu ponuku, aby sme prenocovali v osade. Ráno sme sa vybrali na spiatočnú cestu.

	Na ťažobnom úseku nás už netrpezlivo čakali. Ranená laň sa trochu zotavila a polihovala v malom ohradenom výbehu. Občas vstala, veľa pila a správala sa napodiv pokojne. Ocitla sa v úplne cudzom prostredí, medzi ľuďmi, ktorých videla v tajge iba zriedka, a predsa nebola plachá, ako zvyčajne jelenia zver býva. Spoznala, že jej ľudia nechcú ublížiť? Vystihla, že v situácii, v akej sa ocitla, musí potlačiť nedôveru k dvojnohým bytostiam, ktoré sú postrachom temer všetkej divej zveri?

	Po krátkom dobrodružstve sme sa opäť pustili do práce. Po šiestich dňoch overovania sme určili spôsob prevádzky a vrátili sme sa do podniku. Tam som vypracoval posudok a Karpov odcestoval s ním do Siblespromtrustu.

	Na stanici sme sa rozlúčili. Karpov nastúpil do rýchlika, ktorý šiel do Novosibirska, a ja som sa usalašil vo vlaku, ktorý išiel opačným smerom – na východ.

	Pri stole v jedálnom vozni sedel oproti mne sympaticky muž, ktorý sa tváril akosi namrzene. Žiadalo sa mi s niekým si pohovoriť, a preto som trochu hlúpo zažartoval:

	– Omína vás topánka?

	Usmial sa, zrejme ho moja otázka pobavila a odvetil:

	– Kdeže topánka, tú by som si zobul, ale bolí ma zub. Potvora, musel začať práve vo vlaku? Nemohol vyčkať až do Skovorodina?

	– To je pekný kus cesty, – povedal som. – Aj ja tam vystupujem.

	– Veru, najmenej tisíc vierst, – zahundral spolucestujúci. – Čo si len počnem? Neskoro v noci budeme v Čite, že by som tam prerušil cestu a zašiel k zubárovi?

	– Radšej skúste tabletku trigeminu. Môžem vám ponúknuť      

	– Myslíte, že tabletka pomôže? Nuž čo, za pokus to stojí.

	Osvedčený prostriedok naozaj pomohol, môj spolucestujúci sa rozveselil a od vďačnosti sa priam rozplýval. Náhoda zariadila, že som pomohol Borisovi Borisovičovi Kružkovovi. Patril ku skupine pracovníkov, ktorí začínali skúšobnú ťažbu diamantov v kimberlitovom Údolí sovích očí. Kružkov bol mechanik a mal namontovať špeciálny bager, ktorý ta museli priviezť po častiach, lebo cesty boli neschodne Doprava od železničnej stanice až do Údolia sovích očí trvala bezmála mesiac.

	Mali sme s Kružkovom niekoľko spoločných známych a veľa spoločných záujmov. Dali sme sa do debaty a večera sa nám pretiahla až na dĺžku tristo kilometrov.

	Keď Kružkova prestal bolieť zub, stal sa z neho milý spoločník. Jedálny voz sme opúšťali neistým krokom až ako poslední.

	Stretnutie ma zbavilo starosti, ako sa chytro a pohodlne dostanem do Údolia sovích očí Mal som síce odporúčanie sibírskej Akadémie vied a mimoriadnu žiadanku, aby mi poskytli miesto v lietadle zo Skovorodina do Jakutska, avšak letecká linka bola vtedy vyhradená potrebám vládnych predstaviteľov a „Sibzolota“ – sibírskeho štátneho trustu na ťažbu zlata.

	Niet však nad diamanty, hoci dosiaľ pokojne ležali v hĺbkach kimberlitu vo vzdialenom Údolí sovích očí V Skovorodine sme zašli s Kružkovom do leteckej dopravnej kancelárie. Ešte sme ani nestihli vysloviť naše želanie a úradník už odmietavo pokýval rukou: letenky nevydávame, lety sú určené iba pre mimoriadne úlohy. Kružkov mlčky podstrčil pred oči svoj preukaz prisneniu mužovi za priehradkou. A ten, len čo doň nazrel, prívetivo sa usmial a zaviedol nás za náčelníkom letiska.

	– Najvyšší čas, že idete, – privítal nás náčelník. – Úž tri dni mi tu leží bleskový telegram s príkazom dopraviť mechanika Kružkova do Žiganska. Tam na vás čaká miestny dopravný prostriedok – kone – a napokon čln. Ale vidím, že ste dvaja. Nič to, aspoň začnú skoršie s ťažbou. O dve hodiny môžete odštartovať.

	Pozrel som sa spýtavo na Kružkova, ale ten na mňa iba sprisahanecky žmurkol a poďakoval sa náčelníkovi.

	O dve hodiny nás lietadlo unášalo do Žiganska.

	Let nad tajgou bol úchvatný. Pod nami sa rozprestieralo zelené more pralesov s temnými hlbinami roklín a priepastí, s ojedinelými cmitermi zhorenísk, so svetlými plytčinami brezových porastov a rozsiahlych čistín, pokrytých nepredstaviteľným množstvom kvetov a lesných plodov. Rieky a potoky pretkávali zeleň striebornými nitkami a veľké i malé jazerá odrážali ako obrovské zrkadlá jas nebies.

	Na poludnie sme pristáli v Jakutsku a o hodinu sme opäť brázdili vzdušný oceán nad sibírskou tajgou.

	V      Žigansku, kde sa náš let skončil, sme sa dozvedeli, že povoz, ktorý nás zavezie k rieke Lujkan, je pripravený, ale meteorológovia predpovedajú búrku, a preto bude lepšie, ak vyčkáme do nasledujúceho dňa.

	Predpoveď sa vyplnila. O hodinu sa rozpútali živly a zatiahli nebo temnou clonou. Kľukaté blesky zbiehali ako polámané výkričníky s rachotom na zem, kde sa skláňali stromy i ľudia Donútila ich k tomu víchrica, ktorá ničivou silou ohýbala všetko, na čo narazila, váľala a vyvracala to, čo sa nechcelo poddať.

	Ani kvapka dažďa nezvlažila bičovanú zem a nezbavila ju ťaživej dusnoty. Zdalo sa nám, že sa pri údesnom bubnovaní hromov zadusíme.

	Dovŕšením bol čudesne dlhý a strapatý blesk, ktorý prebehol cez temné mračná a rozťal ich. Až potom vychrlili príval vôd.

	Prudký lejak trval tri hodiny a keď napokon ustal, zanechal za sebou hotovú záplavu.

	– Sám čert nám spískal takéto počasie, – zlostil sa Kružkov. – Pri takejto povodni sa zajtra nepohneme z miesta.

	Toho istého názoru bol aj zamestnanec letiska, ale náš kočiš mal inú mienku. Statný, iba pod ťarchou šesťdesiatich ôsmich rokov zhrbený dedo Míša, ktorý nás mal dopraviť k provizórnemu prístavisku, sa usmieval:

	– Pánboh zaplať za ten dáždik. Polial nám matičku tajgu a namočil hrebienok červenému kohútovi. Je koniec požiarom. Už pred týždňom nám hrozili. Do rána sa zem napije a cesta? Nuž čože, pôjdeme aspoň po mäkkom, nebude nás nadhadzovať a neprehryzneme si jazyky.

	Mladý deň sa ešte nestihol rozhľadieť, svetlé oči mal ešte prižmúrené a my sme už bolí pripravení na odchod. Kočiš uložil starostlivo naše batožiny, prikryl ich plachtou a my sme sa uvelebili na svoje miesta. Jakutské koníky, šedé ako myšky, neuveriteľne odolní vytrvalci so svalnatými nohami, pustili sa do klusu. Cupkali drobnými krôčkami bez ohľadu na čoraz obťažnejšiu rozmoknutú cestu. Okolo obeda sme im dopriali trochu oddychu a pobrali sme sa ďalej po cestách, ktoré si tento názov vôbec nezaslúžili.

	Až večer sme dorazili k dočasnému prístavu na rieke Lujkan v Údolí šiestich sov. Za svoj názov vďačilo šiestim dreveným sovám, vytesaným zo šiestich hrubých kmeňov Stáli tu so zloženými krídlami a uzlovité korene znázorňovali pazúry. Vytvoril ich pred päťdesiatimi rokmi šaman jedného uhdejského kmeňa ako pomníky skroteným sovám, ktoré používal pri zaklínacích obradoch. Všetkých šesť svojich okatých pomocníc vraj tu pod tými sochami pochoval.

	Pri prístavišti stáli stany, v nich skladovali náklad, určený na prepravu na diamantové nálezisko.

	Z jedného stanu nám vyšiel oproti mladý muž.

	– Kormidelník, privítaj zákazníkov, – zavolal naňho kočiš. – Veziem šikovné ručičky a múdre hlavičky, aby sa mohli rozhýbať stroje.

	„Kormidelník“ Bannikov mal na starosti jeden z dvoch motorových člnov, ktoré obstarávali všetku dopravu do vzdialeného náleziska. Okrem Bannikova tu bol ešte akýsi starček. Na prsiach sa mu blyšťal odznak prísažného lesného strážcu. Vrtel sa okolo táboráka, ale keď sme zoskočili z voza, vzpriamil sa, priložil dva prsty k čiapke a hlásil:

	– Strážca Mironin vás víta za seba a za všetkých, ktorí tu práve nie sú. Má nás byť dovedna pol tucta, ale ostatní odplávali s nákladom do horných tokov našej zradnej rieky.

	– Zradnej? – čudoval sa Kružkov.

	– Mironin má pravdu, – prisvedčil som – Rieka je naozaj zradná. Je spojená podzemnými kanálmi so vzdialeným jazerom Lukavým. Vytvára nebezpečné spodné víry, ktoré menia prúd a znenazdajky zvyšujú hladinu vody. Je to prírodná atrakcia prvého stupňa, ale klamlivá.

	– Hľaďme a čujme, – zvolal Mironin. – Na prvý pohľad mestský človek a pozná naše tajomstvá. Vari poznáte i zlého ducha Burkala z jazera Lukavého, ktorý tak rád odnáša jeho vody do zemských hlbín? Neviem, kde vás mám zaradiť, medzi pôdoznalcov, alebo vodospytcov, alebo ako sa im teraz vraví, geologov či hydrológov. Asi preto, že sa nalogali múdrosti.

	– Bol som tam raz s profesorom Kučmom a Nikandrom Nikandrovieom…

	– … ech, s Ivanom Vasilievičom? – prerušil ma so záujmom Mironin. – Tak potom sa nečudujem. Spolu s Nikandrom vyhrabali zo zeme mamuta a teraz sa chystá rozobrať akúsi starú stavbu pri Supej zátoke.

	– Správne. A ja idem práve za nimi.

	Mironin zavrtel hlavou, poškriabal sa v strnisku na brade a povedal:

	– Myslite si, čo chcete, ale ja by som to nerobil. Povráva sa, že je to dajaká modlitebňa, alebo svätyňa z pradávnych čias, keď tu vystrájali mongolské hordy. Nenechali nám tu nič dobrého, iba pascu na íudí.

	– Ešte povedz, že sa strhne zemetrasenie, keď tú stavbu rozbúrajú, – smial sa Bannikov a my s ním.

	Mironin rozhodil rukami:

	– A prečo sa po celé stáročia neodvážil nikto na ňu siahnuť?

	– Lebo šamani balamutili príslušníkov svojich kmeňov a udržiavali ich v poverách a strachu pred duchmi, – odvetil Bannikov.

	– To je pravda, ale hrdlorezom toho chána s vajcovitou hlavou neverím ani dnes, po všetkých tých storočiach, ako ich naši prapradedkovia vyhnali.

	– Myslíte azda, dedo, že tam číha smrť ako v hrobkách egyptských faraónov? – opýtal sa Kružkov so skrytým úsmevom.

	– Za čias cára sa u nás hovorilo faraóni policajtom. Na ľudí mali šable a pištole. Či to bolo vtedy tak aj v Egypte, to neviem, – povedal na to Mironin. Nebolo poznať, či hovorí vážne, alebo len žartuje.

	Rozosmiali sme sa a Mironin s nami. Lišiacky na nás pozrel a povedal:

	– Ale som vám dal! Mňa len tak ľahko nedostanete. Ale práve mi vrie ucha, v pahrebe sa pečú tetrovy a to je lepšie ako dišputácia o faraónoch. Buďte našimi hosťami!

	Nedali sme sa dva razy ponúkať. Prispeli sme k spestreniu jedál a nápojov i z našich zásob a tak sme večerali riadne dlho.

	Plápolavé svetlo táboráka padlo podchvíľou na niektorú zo šiestich obrovských sov a mne sa zdalo, že na nás výhražne gánia. Od rieky sa občas ozvalo čľapnutie veľkej ryby a tichý štebot divých kačíc. Naostatok reči ustali, oči sa nám zatvárali, a tak sme s rozkošou zaľahli na jednoduché lôžka v stanoch.

	Neviem, ako dlho som spal, keď sa mi zrazu zazdalo, že ma ktosi volá. Neochotne som pootvoril oči, ale bola taká tma, že som nič nemohol rozoznať. Ľahol som si do prázdneho stanu, a preto som sa veľmi čudoval, keď tu ktosi polohlasne hundral:

	– Kade sa túlaš? Je najvyšší čas ísť…

	Bol som taký rozospatý, že som sa ani nepohol. Práve som sa chystal otvoriť ústa, že sa spýtam, kde a prečo mám ísť, keď vtom niekto pred stanom výstražné zasyčal.

	Neviditeľný ticho zabohoval a zmizol tak nenápadne, ako sa zjavil. Iba slabé klapnutie stanového dielca, ktorý nahrádzal dvere, prezradilo, že sem niekto nazrel.

	Bolo po spánku!

	Skočil som k východu, pozrel som von, ale zazrel som iba siluety dvoch postáv a v hlbokom tichu som zachytil ledva počuteľné úryvky tlmeného rozhovoru:

	– … hľadal som ťa… no, nič sa nestalo… vravíš, že tam spí ten český inžinier… ani sa nepohol… spí ako mrož.

	– … len aby… predsa vieš, že je to…

	Postavy sa vzďaľovali a z rozhovoru, ktorý ma, pochopiteľne, zaujal, som už nič nevyrozumel. Prečo im tak záležalo na tom, aby som sa nezobudil? Ich správanie mi bolo podozrivé. Chytro som sa obliekol a vyšiel som do noci. Napínal som sluch, aby som zistil, ktorým smerom odchádzajú, ale rieka svojím hukotom prehlušovala ich kroky. Nerozhodne som sa otáčal a tu som zrazu začul fŕkanie koní a slabý hrmot. Kone, ktoré nás priviezli, pásli sa na lúčke pri sochách sov. Zamieril som ta.

	Cesta tmou nebola ľahká. Nemohol som si posvietiť, aby som na seba neupozornil, a preto som sa potkýnal po hrboľatej zemi. Zrazu som stratil pôdu pod nohami a skĺzol som do jamy. Žblnklo to a ja som sa ocitol po kolená vo vode, ktorá tu ostala po daždi. Nečakaný kúpeľ trochu ochladil môj elán, s ktorým som sa vybral za dvojicou.

	– … počul si?… – ozvalo sa z diaľky a druhý hlas odpovedal:

	– … počul, bola to asi ryba. V rieke sa preháňajú tajmene a keď taká ozruta vyskočí nad hladinu, to ako keby do vody spadla krava… drž to…!

	Ešte, že sú tu tajmene, povedal som si a opatrne som liezol z jamy.

	Ďalej som už postupoval opatrnejšie. Miesto, kde som vkročil, som najprv opatrne ohmatal špičkou topánky.

	Preliezol som húštinou a zbadal som slabé svetlo. Za plentou košatých vŕb skladali pri svite lampáša dvaja muži niečo z voza.

	Priplazil som sa až k vŕbam a zistil som, že nočnú šichtu majú dedo Miša a kormidelník Bannikov.

	– … mohli sme to urobiť až ráno… – hundral dedo Miša.

	– Ešteže čo, je tu predsa štvoro cudzích očí.

	O Mironina nejde, ten si nevšimne, čo je v člne, ale mechanik môže byť vrták a mohol by to vycengať. A ten inžinier sa mi už vôbec nepáči… – …au… – bolestivý výkrik prerušil vetu. – … doparoma, je tu črepina, porezal som sa!

	– Veru, a ešte k tomu ako, – prisvedčil kočiš.

	– A ja som dával na ten náklad taký pozor… škoda…

	– Ty koniar, ľutuješ rublíky, ale že ja mám porezanú dlaň, to ťa nebolí.

	– Ale veď ťa ľutujem… zaviaž si to, – utišoval ho kočiš, – tu máš šatku.

	Chvíľu to trvalo, pokým si Bannikov zaviazal ruku, potom znovu chytil debnu a odniesli ju do člna. Hneď ako sa vzdialili, pribehol som k vozu a rozsvietil som na okamih vreckový lampáš, aby som zistil, čo prenášajú. Myslel som, že záblesk svetla nezbadajú. Nestihol som však ani zhasiť a už som začul tiché zvolanie:

	– Videl si to?

	Bleskove som zhasil lampáš, stiahol som sa späť do krovísk, zaľahol som a čakal, čo bude ďalej.

	Prvý pribehol Bannikov. Zodvihol lampáš a svietil okolo voza. Posvietil pod voz i na kraj húštiny. Keď sa k nemu pridružil kočiš, zlostne zahundral:

	– Nieto tu ani živej duše, a predsa som videl svetlo. Niekto tu musel byť.

	– A čo ak to nebol človek, – namietol kočiš.

	– Azda len neveríš na strašidlá, dedo? – vyprskol Bannikov.

	– To nie, ale mohol to byť prelud.

	– Nie som nachmelený, aby som mal vidiny. Mňa zrak neklame. Poď, posvietime za tie sovy.

	Odišli od voza a prehľadávali okolie sôch.

	Ozval sa vo mne figliar. Hmatal som okolo seba, našiel kameň, priblížil som sa opatrne na kraj húštiny a celou silou som ho šmaril na voz. Treslo to, kameň sa odrazil a dopadol s buchotom na zem.

	Kone, ktoré sa popásali nablízku, vyplašene zaryčali a dvojica mužov sa pritisla k jednej zo sôch. Chvíľu bolo ticho, ktoré rozčúlene prerušil Bannikov:

	– Do čerta, to bola rana. A ty mi tu trepeš o prelude. Veď i kone sa naľakali. Niekto tu musí byť.

	– Čo by tu hľadal, – odporoval Miša. – Čo keď sem práve teraz dopadol meteor. V tomto čase, priateľko, padajú. Ja to poznám. Bol rozžeravený, tak spočiatku svietil a potom praskol.

	– Ech, ty by si mal prasknúť.

	– A čo, – protestoval kočiš, – lanského roku, práve v tomto mesiaci spadli meteory za našou dedinou. Zapálili stoh, zabili dve kravy a tretej odťali chvost…

	– To si mal šťastie, že si tam nebol, – posmieval sa Bannikov.

	– Čo by som tam robil? Som kočiš, kravy nepasiem.

	– Žartuješ, alebo čo? – napajedil sa kormidelník.

	– Nežartujem, ale ty sa podaromnici ježíš ako plemenný kohút na našej slepačej farme. Stáva sa všeličo, čo si človek nevie vysvetliť a napokon vyjde všetko najavo. Poď, odnesieme tie debny.

	Výborne som sa pobavil. Kočišov nápad s meteoritom bol vynikajúci. Len-len ma nerozpučilo, tak sa mi chcelo smiať.

	Bannikov hundral, krútil lampášom na všetky strany, ale ja som bol dobre skrytý. Naostatok sa obaja noční brigádnici vrátili k vozu a do člna putovala druhá debna.

	Trpezlivo som vyčkal, pokým neodniesli ešte tri ďalšie, uložili ich a odišli do tábora.

	Potichučky som vyliezol z krovia. Mal som sto chutí zájsť priamo na čln a presvedčiť sa, čo to vlastne tak tajne prenášali. Rozmyslel som si to však. Bannikov bol ostražitý a sotva hneď zaspal. Čo ak… a skutočne! O chvíľu som sa musel pritisnúť na zem. Z člna preťal tmu jasný kužeľ reflektora a veľa nechýbalo, aby ma osvietil.

	Bolo to tak! Kormidelník sa vrátil ako duch, lebo správne usúdil, že ak ich niekto naozaj pozoroval, bude sa zaujímať o náklad, keď opustia čln a odídu do tábora.

	Reflektor ohmatával okolie hodnú chvíľu a keď zhasol, vrátil som sa do svojho úkrytu. Neodolal som a zapálil som si cigaretu. Nočný výlet ma prestal baviť. Bol som zarosený ako rosnička, suché konáre mi doškriabali ruky a keď sa to tak zoberie, vlastne som sa pustil do čohosi, čo sa ma netýkalo. Chcel som vstať a ísť k prístavu, keď zrazu som začul za sebou šuchot. Niekto sa rýchlo predieral húštinou bez ohľadu na to, že narobí hluk.

	Kto to bol? Človek, alebo zviera?

	Mohol to byť los, ktorý si telom preráža priechod, ale i medveď si niekedy nevyberá cestu a s lomozom prechádza cez kroviská.

	Zatajil som dych a s napätím som načúval. Ľutoval som, že nemám so sebou zbraň. Noc je ako stvorená pre šelmy a v odľahlej tajge ich človek môže stretnúť i v blízkosti tábora.

	Zaprašťali konáre a celkom zreteľne som začul opatrné kroky. Už predtým som zahasenú cigaretu zahrabal do hliny. Niekto na okamih zastal a slabo zakašlal.

	Niekedy zakašle i pižmový srnec kabar, alebo iná raticová zver, ale tento kašeľ vyšiel z ľudského hrdla.

	Nablízku bol človek! Ale čo tu hľadal? Prešiel okolo mňa vari na dva kroky a vyšiel na voľné priestranstvo. Krátko zahvízdol a na člne sa okamžite rozsvietil reflektor. Lúče prečesali vršok húštiny, spustili sa nižšie, ohmatávali porast, ale ten bol taký hustý, že ku mne svetlo nepreniklo. Pozeral som na muža zo žabej perspektívy. Bol osvetlený iba po prsia a jeho nohy sa mi zdali neúmerne dlhé. Až keď si kľakol, aby mohol preskúmať húštinu, som ho spoznal. Bol to kočiš.

	Pozrimeže, opatrný Bannikov ho poslal na výzvedy.

	Kočiš so stenaním vstal, zakýval rukami. Kužeľ svetla sa zodvihol súčasne s ním a zhasol.

	Opäť zavládla tma. O chvíľu som začul rázne kroky smerom k prístavišťu.

	Nečakal som už ani chvíľu, preliezol som húštinou a ponáhľal som sa do svojho stanu.

	Bol som celkom premočený a triasol som sa od zimy. Riadne som sa poutieral a začal som sa prezliekať. Zrazu sa na kamenistej cestičke v tábore ozvali kroky. Odhrnul som zadný dielec stanu a načúval.

	

	– … vravím ti, že som videl ohnivý bod. Niekto tam fajčil a basta! – tvrdil Bannikov.



	– Bodaj ho šmatľavá kobyla na chrbte nosila… Kto to len mohol byť? Mechanik spí. Chrápe, ako keby drevo pílil. Strážca vyspáva opicu… Že by to bol ten Čech? Keď som nazrel do jeho stanu, zazdalo sa mi, že je lôžko prázdne, ale bola tma, mohol som sa mýliť. Pozri sa ty, máš mladé oči!

	Rýchlo som si ľahol a predstieral som, že spím. Rytmicky som odfukoval a dochrapkával, ale oči som mal otvorené. Nejasne som zazrel postavu, ktorá vkĺzla do stanu.

	Mal som sto chutí špehúňov osloviť, ale ovládol som sa a vyčkal som, kým zmizli. O chvíľu som vstal a priplazil som sa k ich stanom. Naisto si už políhali, lebo všade bolo ticho.

	Potichu som sa blížil k prístavišťu. Bol som zvedavý, prečo svoje počínanie tak starostlivo utajovali.

	Vreckovú lampu som sa neodvážil rozsvietiť, a preto som opatrne posúval nohu za nohou po mostíku, pri ktorom kotvil čln. Rieka šumela od prívalu vôd. Lejaky v ostatných dňoch zodvihli jej spenené hrebene a tie s pravidelným mľaskaním kolísali prístavný mostík, ktorý do taktu vŕzgal. Čosi tu bzučalo a až po chvíli som spoznal, že sú to kotvové laná, pri kolísavom pohybe sa uvoľňovali a napínali a pri tom pevne priľahli k doskám. Potkol som sa o povolené lano a skôr ako som sa spamätal, lano sa opäť naplo a pritislo mi nohu k môstku takou silou, že som zreval od bolesti a zotrvačnosťou som spadol. Siahol som do prázdna, lebo môstok nemal zábradlie a ocitol som sa hornou časťou tela vo vode. Noha mi ostala visieť v lane a ja som bezmocne mával rukami.

	Snažil som sa rukou dosiahnuť môstok, aby som sa mohol zachytiť, ale sa mi to nedarilo. Podaromnici som sa vrtel, nohu som si neuvoľnil. Voda mi omývala tvár a prsia. Pred očami mi tancovali mihotavé svätojánske mušky, príznak návalu krvi do hlavy. Noha ma bolela stále viac a viac.

	S vypätím síl som sa prevrátil na chrbát, poriadne som si však pri tom oškrel nohu. Pokúsil som sa nadvihnúť telo, ale vyžadovalo to veľkú námahu, lebo som sa opieral iba o nohu, ktorá mi uviazla v lane. Prvý pokus sa nepodaril. Znovu som sa vzopäl, ale vtom sa ozvali rýchle kroky a ktosi vbehol na mostík.

	– Pozrimeže, chytila sa ryba! A veru poriadny kusisko. Poď, vytiahneme ju! – začul som hlas, ale nespoznal som, kto to skríkol, lebo mi hučalo v hlave ako v úli.

	– To bude asi vodník, radšej mu pomôžeme do vody, – smial sa druhý.

	Mne však nebolo do smiechu. Azda ma len tí chlapi nechcú utopiť?!

	Mostík sa pod ich váhou ponoril, lano sa nadvihlo, povolilo mi nohu a ja som pekne-krásne čľupol do vody.

	Len čo som sa vynoril meter či dva od mostíka, začul som, ako jeden z mužov vykríkol a spadol do vody. Asi sa tiež potkol o lano. Mňa uchytil prúd a odnášal od prístavišfa. Nebránil som sa, ba práve naopak, využil som ho, aby som sa čo najrýchlejšie vzdialil. Voda bola riadne studená, ale pocit, že som opäť voľný, ma zohrieval.

	V zákrute rieky som priplával k brehu, vyliezol som z vody a uháňal do tábora, pokiaľ mi to nesmelé svitanie a boľavá noha dovoľovali.

	V tábore bolo ticho, iba od prístavišťa bolo počuť krik. Chytro som si zobliekol mokré šaty a prezrel som si nohu. Vyviazol som z toho pomerne šťastne. Odniesol si to iba členok. Trochu som si ho poodieral, ale bolel ma riadne.

	Vybral som si z kufra suchý oblek, zapálil som si na upokojenie cigaretu a krivkal som k prístavu.

	Bolo tam celé osadenstvo tábora.

	Mironin a Kružkov sťahovali z Bannikova mokrý kabát. Kormidelník sa nechal zobliekať ako malé dieťa. Tvár mal sivú a pery sa mu triasli.

	Pochopil som, že pre neho mal pád do vody horšie následky ako pre mňa. Len-len sa neutopil.

	Spadol dolu hlavou medzi prístavný mostík a čln, ktorý ho pritisol tak, že nemohol plávať. Kočiš ho ťahal za nohy a z celej sily kričal o pomoc. Keď Mironin a Kružkov pribehli, Bannikov už ležal na mostíku, lapal dych a nebol veľmi pri vedomí. Teraz mu už je hej! To som sa v rýchlosti dozvedel od Kružkova, ktorý ešte vyčítavo dodal:

	– Dosť, že idete! To ste spali tak tvrdo, že vás ten krik nezobudil?

	Kočiš na mňa pozeral s vyľakanou tvárou a ústa sa mu pohybovali naprázdno.

	– Spal som, – odvetil som Kružkovovi a obrátil som sa ku kočišovi. – Vy to predsa viete, že som spal?!

	Ten iba zadrkotal:

	– S… spal…

	Kružkov na mňa zazrel, asi sa mu nepáčil môj žartovný tón, ktorý som nedokázal skryť.

	Mironin karhal kočiša:

	– Čo ty všetko nevieš. Veď si bol tuná a vykrikoval si, že tu niekto plával.

	– Zazdalo sa mi to… – povedal bezradne kočiš.

	– Čo ste mali vlčiu tmu. Kto by plával! Veď sme tu všetci a cudzí… Kde ty sa tu nabral? – hundral Mironin.

	Kružkov mi vysvetlil, že kormidelník a kočiš najprv začuli od prístavišťa výkrik a čľapot. Čľapkať mohla i veľká ryba, ale ten úzkostlivý výkrik ich zmiatol. Ponáhľali sa k člnu. Zazdalo sa im, že sa v rieke čosi zmieta, ale bola ešte tma, nevideli, čo to je.

	– A… ako keby niekto… zúrivo rozrážal vodu… stále a stále… – zajakal sa vystrašený kočiš.

	– Možno to bol medveď… ten tiež pláve, – sipel Bannikov. – Proste… záhada…

	– Ľudia boží, – šepkal dedo Miša, – vy sa smejete… ale čo ak to bolo naozaj… dajaké strašidlo?

	Rozosmial som sa.

	– Nuž čože, tých šesť sovích sôch neveští nič dobrého. Celé storočia, ba možno i dlhšie tu robili šamani všakovaké kúzla a čary. Nemôžete sa preto čudovať poverčivému zaostalcovi, – posmieval sa kočišovi Mironin.

	– Bol to asi predsa len vodník, – povedal som, lebo sa mi nechcelo len tak rýchlo rozprávku ukončiť. Pristúpil som k Mironinovi:

	– Keď už nechávate miesto seba strážiť vodníkov, nemali by vám aspoň topiť ľudí. Zle vám slúžia.

	Starček sa dovtípil, že narážam na jeho opičku a horlivo sa bránil:

	– Včera som mal narodeniny, a tak sme tú šesťdesiatku s Mišom a Bannikovom trochu oslávili. Zaspal som, to je pravda, ale zobudil som sa akonáhle Miša zavolal.

	– Ale predtým sa tu diali dáke čary s akýmsi nákladom.

	– To nemyslíte vážne, – namietal strážca.

	– Celkom vážne! Debny putovali z voza na čln, – usmial som sa a premeral som pohľadom Bannikova a kočiša. Oboma to trhlo.

	Kružkov ma počúval sústredene a pochybovačne.

	– Len sa opýtajte Bannikova a Míšu, vedia o tom viac ako ja,– odvetil som Mironinovi. – A aby ste sa zbytočne nebáli strašidiel: to ja som tá ryba, medveď alebo vodník, ktorý nočných brigádnikov stopoval a napokon sa i okúpal.

	Teraz sa aj Kružkov mohol zasmiať. Kočiš zhíkol a Bannikov previnilo sklopil zrak.

	Mironov si posunul čiapku do tyla a prísne sa opýtal:

	– Tak, občania, čo sa tu dialo? Von s tým! Ručím za náklady, ktoré sú tu uložené!

	– Čo sa ježíš, dedo, – povedal namrzene Bannikov. – Tvojich nákladov sa nikto nedotkol. Teba sa to netýka a ani nikoho iného. – Kormidelník sa už spamätal a tváril sa namosúrene, asi od zlosti, že som ho odhalil.

	– Pozrimeže, – spustil strážca, – tak aby ste vedeli: všetko, čo sa tu robí, sa ma týka. Čo ste to tu v noci za tmy prenášali? Isto to bude niečo nekalé, čo sa bojí svetla. Len sa priznajte!

	– Hráš sa na sudcu, že nás vypočúvaš? Mňa tým nezastrašíš, – zasyčal Bannikov.

	– Kdeže na nás s bubnom, – pridal sa dedo Miša, ktorý sa už tiež spamätal. – Nie sme zajoši.

	– Starým ušiakom sa niekedy ujde skôr ako mladým. Ale nebudem vás o tom presviedčať. Podám hlásenie a porozprávame sa o tom u náčelníka, zajoši! – pohrozil im Mironin prstom.

	– Ach, ty dedo, si horší, ako vyzeráš, – vzdychol Bannikov a pozrel významne na kočiša. Ten pokrčil plecia a napokon povedal:

	– Tak aby si vedel, ty dotieravec, prenášali sme práve to, čím si sa opil.

	– Čože… vodku? – čudoval sa Mironin. – Tak teda vodka to bola! A v debnách, – uvažoval ďalej.

	– To znamená, že na predaj!

	– Čo si myslíš, že robíme ožranom dobrodincov? Kto chce piť, nech zaplatí, – vybuchol kočiš.

	– To je pravda, ale vy nemáte právo kupčiť s vodkou. Za to vám pristrihnú krídelká a posadia vás do klietky. Kde máte svedomie! – horlil Mironin.

	– Počuj, dedo, ty si si vybral zlé povolanie, – zvolal Bannikov. – Ako ťa počúvam, tak by si sa hodil za vychovávateľa nezbedných chalanov, ale nie do tajgy medzi chlapov. Včera si logal vodečku ako dojča mlieko a teraz tu rečníš. Na to nevraví tvoje svedomie nič? My nekradneme, vypĺňame iba medzery v zásobovaní odľahlých pracovísk. Prečo Selpo dodáva do tajgy zubné pasty, kolínsku vodu, cukríky a všelijaké čačky-mačky pre staré baby? Pre tých, čo makajú, privezú občas dajakú tú rybaciu konzervu, praclíky, perník, ale vodku? Raz za štvrťrok pár kvapiek! Čím má chlap zapiť konzervu? Riečnou vodou, v ktorej plávali rybičky?! Čím sa má zohriať, keď fachčí v zamrznutej pôde v akomkoľvek počasí? Čím si má občas pozdvihnúť náladu v zapadlej diere pralesa, kde i na pravé poludnie mrmlú medvede? Veď mi vlastne robíme ľudomilnú prácu, ty mravokárca!

	– Pozrime sa, akí dobrodinci! – posmieval sa Mironin. – Nechcete, aby vám udelili ešte aj verejnú pochvalu?

	– Hundreš ako sud s kvasenými uhorkami. Mám ťa až po krk, – odvrkol Bannikov a vykročil k táboru.

	Mironin chcel ísť za ním, ale dedo Miša Ho pridržal za rukáv, dohováral mu a chcel, aby sme sa ich aj my zastali.

	– Čo sa dá robiť! Keď si sa do toho pustil, musíš rátať s rizikom, – riekol Kružkov.

	– Riziko…      – opakoval kočiš. – Kamarát môj, to máš v dnešných čudných časoch pri všetkom. Aj za hlúpy žart ťa priškripnú najmenej na tri roky Ale dnes v noci som sa zapovedal. Už tak skoro vodku nepoveziem.

	– A prečo? – opýtal sa Kružkov.

	– Čo som ja len vytrpel strachu… – dedo Miša nedopovedal, lebo som mu skočil do reči:

	– … že na vás spadne meteorit?

	Dedko sa nútene usmial, odfúkol neviditeľnú smietku z ruky a stiesnene odvetil:

	– Cítili sme, že je nám stále ktosi v pätách, že nás pozoruje, ja som si myslel, že je to dáky duch… Nie a nie prísť na to, kto to môže byť! A potom ten výkrik v prístavišti… to čľapkanie vo vode… bolo to strašné… Nahnali ste nám. Rudolf Rudolfovič, husiu kožu… A Bannikov sa nám naostatok len-len neutopil. Čo všetko tá vodka vyparatí!

	– Len to všetko nezvádzajte na vodku, dedo Miša, ale radšej na rublíky, ktoré vám idú do vrecka, – pripomenul som.

	– Bez mamonu sa nikto nezaobíde. Každý ho získava, ako najlepšie vie. Niekto ľahšie, hlavou, iný rukami. Hoci tak: za vodku peniaze, za peniaze vodku a je z toho kolotoč, ktorý poháňa Selpo. A čo myslíte, kde tú vodku berieme? Kupujeme ju v Centrospirte v Žigansku. Predajú nám, koľko chceme. A Selpo ani nepípne. Majú iné starosti, ako voziť vodku do čertovho pekla. To, že sa tam chcú ľudia občas potúžiť, sa ich netýka To sú oni! Veď i vy si veziete v batožine dajakú tú fľaštičku, lebo viete, že v máťuške tajge je nedostatok. A to sem idete iba na kratučký čas. Kde ju majú vziať tí, ktorí tu pracujú celý rok?… Tak vidíte, kvôli vodke sa tu strhla suchá búrka a celkom zbytočne. Chlapi sú radi, keď im privezieme vodku, povedia pánboh zaplať, pridajú nám za námahu a riziko dajaký ten rubeľ navyše a všetko sa skončí k obojstrannej spokojnosti. Tak je to…

	Čo som na to mal povedať? Pozrel som na Kružkova, ale ten iba nerozhodne nadvihol obočie a pokrčil plecia. Mironin mávol rukou a všetci sme sa vracali do tábora.

	– Poďte sa naraňajkovať, Rudolf Rudolfovič, – pozýval ma dedo. – Po tej nočnej šichte som vyhladol ako vlk a vy naisto ešte väčšmi. Taký kúpeľ v rozvodnenej rieke riadne vytroví.

	Starý huncút mal pravdu. Bol som skutočne hladný.

	– Ten kúpeľ máte na svedomí vy. Ak dostanem nádchu, tak sa tešte, priekupníci! – pohrozil som mu.

	– To sa treba poponáhľať. Proti prechladnutiu pomáha iba vodka…

	– Mne stačí čaj, – zahundral som.

	Pri raňajkách som Kružkovovi a Mironinovi porozprával zážitky z mojej nočnej výpravy, ale teraz už z tej veselšej stránky.

	Pomohli sme preniesť na čln náklady určené do Kimberlitového údolia a naostatok sme sa nalodili sami.

	Odrazili sme sa od brehu, motor zavrčal a loďka sa rozbehla proti prúdu.

	Na našom motorovom člne viali prečudesné vlajky, ako na pirátskej lodi Neboli to síce čierne vlajočky s lebkou a skríženými hnátmi ale dvojo spodných gatí, dve košele a dva kabáty. To ja a Bannikov sme vystavili vetru svoje oblečenie.

	Rieka Lujkan sa preplietala medzi kopcami, miestami si vyhlodávajúc priechody v pieskovcoch. Brehy lemovali temné porasty límb a smrekov a tajga sa mi zdala veľmi neprívetivá. Tu i tam sa objavili čierne zhoreniská, na inom mieste sa výstražne blyšťali zeleno-hrdzavé blany močiarov, na ktorých sa rozpučali bubliny veľké ako balóniky. Prudký tok rieky sa miestami upokojoval a vytváral široké zátone. Tam bola voda temer čierna.

	Pred dvoma rokmi, pri našej prvej plavbe, profesor Kučin tu nameral hĺbku dvadstaťosem metrov a objavil podzemné kanály zo vzdialeného jazera Lukavoje. Vytvárali sa tu nebezpečné víry, ktoré náš kormidelník opatrne obchádzal. Neďaleko čneli pod vodou kamenné ihlany. Postavili ich kedysi dávno uhdejskí lovci, aby sa votrelci nemohli touto vodnou cestou dostať do hĺbky tajgy. Geológovia ich museli zničiť výbušninami, aby neohrozovali plavbu.

	Okolie rieky sa zmenilo. Brehy lemovali holé skaly, rozhlodané potokmi a potôčikmi, podomleté vodou, takže sa zdalo, že visia nad hladinou. Pochmúrnosť okolia zvyšovali krkavce, sediace na pustých skalách.

	Za zákrutou sa ozvala siréna a o chvíľu sme stretli motorovú loď, plávajúcu oproti nám z horného toku. Z paluby nás zdravil urastený muž.

	– Veziete mechanika? – spytoval sa.

	– Áno, to som ja, – Kričal Kružkov.

	– A kto je ten druhý?

	– Idem k profesorovi Kučinovi, – odvetil som.

	– Tak potom ste Rudolf Rudolfovič. Vitajte u nás!

	Loďky sa vzďaľovali, a tak sme sa ani nedozvedeli, kto bol ten prívetivý muž.

	Po dlhej plavbe sme konečne prišli do Supej zátoky. Rieka sa naširoko rozliala a vody, ktoré predtým bublali medzi úzkymi brehmi, onemeli. Potôčiky padajúce z vysokých brehov vystriedali vážne tiché riečky.

	Tri pospájané kmene, pri ktorých kotvili dve loďky – to bol prístav výpravy profesora Kučina. Vyniesli sme batožiny, kormidelník trikrát zatrúbil na siréne – a loďka plávala ďalej proti prúdu.

	Trúbením sa lúčili so mnou, ale súčasne to bol signál, aby si Kučinovi ľudia prišli po náklad.

	Sadol som si na kameň a obzeral som sa.

	Supy tu neboli. Asi neznášali ľudí a odsťahovali sa na iné miesto.

	Až teraz, keď som osamel v hĺbke veľkolepej a drsnej tajgy, spomenul som si na krvnú pomstu. Tu by naozaj človek zmizol bez stopy.

	Z premýšľania ma vyrušila vrava. K prístavištu sa blížili dvaja muži. Keď ma uvideli, veselo zvolali:

	– Pozrimeže, priviezli nám živý náklad!

	Do tábora bol iba kúsok cesty. Profesor Kučin a Nikander Nikanderovič Šalganov boli milo prekvapení. Vyčítali mi, že som im svoj príchod vopred neoznámil.

	– Máme celkom slušné spojenie so svetom, – vystatoval sa profesor. – Raz za týždeň dostávame poštu a to už je niečo, veď sme vzdialení od železnice tisíc šesťsto kilometrov!

	Zoznámil som sa s účastníkmi výpravy. Zástupcom profesora Kučina bol archeológ Pavol Pavlovič Jusov zo sibírskej Akadémie vied, štyridsiatnik s výraznou tvárou a hustou šticou plavých vlasov. Ďalšími členmi expedície boli Šalganov a členovia poľovníckeho družstva Afigenov, Berinzkin, Gusev a Naumov, ktorí vykonávali manuálne práce.

	– Chýba ešte Boris Averianovič Ramzin, náš technik, – poznamenal Šalganov. – Odišiel na motorovej loďke po prúde, možno ste sa na rieke stretli.

	Tak to on ma vítal!

	– Je to hotový vševed, – vravel mi profesor.

	– Pozrite, tu je jeho návrh na demontáž stavby. Môžem vám povedať, že je to čosi podivuhodné. Kamenné kvádre, z ktorých je vybudovaná, sú vyhladené ako zrkadlo. Malta je taká výborná, že tvorí s balvanmi celok. Ramzin nám tu predložil určitý zlepšovací návrh na búranie… Cvetov nám sem poslal jedného zo svojich geológov a ten chcel stavbu vyhodiť do vzduchu. Na to však nemôžeme pristúpiť. Výbuch by mohol zničiť to, o čo nám práve ide.

	– Ešte stále veríte, že kocka skrýva niečo cenné?

	– Verím, – prisvedčil Kučin, – a náš archeológ, osoba nanajvýš kompetentná, má na to taký istý názor.

	– Áno, – prikývol Jusov. – Všetko svedči o tom, že kocku postavili tak dôkladne preto, aby sa jej obsah zachoval neporušený.

	– Prosím vás, ako sa mohla uchrániť pred vydrancovaním? – zapochyboval som. – Veď tu isto stojí už pekných pár storočí.

	– Predpokladáme, že ju postavili za čias sibírskeho chanátu. Viete, je to môj koníček a nesmiete sa hnevať, keď vám dejiny Mongolov vyrozprávam trochu obšírnejšie.

	Nasledovala naozaj pekná dlhá prednáška. Jusov sedel, ani sa nepohol, prižmúril oči a rozprával. Akoby sa bol prepadal do hlbín storočí, unikal zo súčasnosti, pripomínal zasypané tajomstvá dávnych čias.

	Roku 1380 porazil Dimitrij Donský na Kulikovskom poli tatarsko-mongolské vojská, ale aj tak si udržali cháni nadvládu nad ruskými kniežatstvami ešte na celé nasledujúce storočie. Bola to už však doba rozkladu tatarsko-mongolskych štátov. Zlatá horda, čiže Ulus Džočiho, sa rozpadla. Okolo Sarája, sídelného mesta na dolnom toku Volgy, sa zo zvyškov Zlatej hordy utvorila Veľká horda. Jej chána Achmata potom roku 1480 porazili na rieke Urge vojská Ivana III. Tým sa skončila dlhoročná nadvláda Mongolov nad Ruskom. Rusi získavali v Kazanskom a neskôr i v Sibírskom chanáte čoraz väčší vplyv. Keď v šestnástom storočí sibírsky chán Kučum prerušil vazalské zväzky s Ruskom, povolil Ivan Hrozný vplyvnej kupeckej rodine Stroganovovcov zakladať opevnené osady na východe. V Stroganovových službách sa vybral na Sibír kozácky ataman Jermak. Znocnil sa Kašlyku, sídelného mesta sibírskeho chanátu, a začal vyberať dane, „jasak“, od Mansov a Chantov, ktorí žili pozdĺž Irtyša a Obu.

	Porazený chán sa stiahol do hĺbky tajgy a roku 1585 vlákal kozákov do pasce na rieke Irtyš. Jermak skočil s koňom do rieky a chcel preplávať na druhý breh. Ťažký pancier ho však stiahol pod vodu a slávny sibírsky dobyvateľ zahynul. V ďalších rokoch ovládli Rusi hlavnú cestu z Ruska na Sibír, na najdôležitejších miestach postavili pevnôstky a tým sa prakticky skončili dejiny tatarsko-mongolských štátov.

	– Nemožno preto vylúčiť, – končil Jusov, – že táto kamenná stavba pochádza práve z čias, keď porazené Kučumove oddiely ustupovali do najzapadlejších kútov Sibíri.

	– Áno, preto všetko urobili tak dôkladne, – prisvedčil profesor. – Ale hrobka zvyčajne neobsahuje iba mŕtvolu. Podľa vtedajších zvykov vystrojili pozostalí svojich vznešených nebožtíkov na posmrtný život prepychove. Potvrdili to i nálezy v mohylách na juhu Sibíri a v Mongolsku. Tamojšie mohyly, čiže kurgany, sú väčšinou umele navŕšené kopce vysoké až dvanásť a dlhé až tridsať metrov. Mohyly význačných osôb tam mávajú pod zemou murované, alebo drevom vystužené priestory, v ktorých s nebožtíkom niekedy pochovali i jeho otrokov, kone, predmety dennej potreby, zbrane a šperky. Aj veľaváženého mongolského vojvodcu, ktorý leží tam v tom mauzóleu, vybavili smútiaci mongolskí feudáli asi bohato.

	– Len keby práca pokračovala rýchlejšie, – vzdychol si vždy vecný Šalganov. – Jednotlivé kvádre musíme od seba odsekávať, zdvíhať, spúšťať… a váži, potvora, najmenej pol druha metráka. Len aby Ramzin priviezol kladkostroj alebo aspoň jednoduchý žeriav!

	– Privezie a prispôsobí, je to chlapík, – povedal profesor. Zrazu ma chytil popod pazuchy a odviedol ku kamennej stavbe.

	– Nechcel som pred tými druhými zohrievať kašu, ktorá už asi dávno vychladla… –  riekol.

	– Myslíte krvnú pomstu…

	– Áno. Okrem Nikandra zatiaľ o tom nikto nevie. Precestovali ste služobne poriadny kus Sibíri a ste zdravý. Preto si myslím, že to bola naozaj iba hrozba, alebo omyl. Tuná sa nemusíte ničoho obávať. Spolupracovníkov sme si preverili a poväčšine sú i pre vec zanietení. Náš spoločný záujem je rozlúštiť záhadu mohyly.

	Obišli sme okolo prastarého giganta, do ktorého sa zahrýzalo náradie dnešných ľudí.

	Tri a pol storočia tu stála táto veľká kocka bez porušenia. Iba stopy práce Kučinovej výpravy zmenili jej vzhľad. Hornú časť jednej tretiny sa im už podarilo znížil o meter a do východnej steny vysekali dosť veľké výklenky.

	– Teraz tu vládne ruch, – povedal profesor, – a zaháňa chmúrnu clivotu, ktorá tu panovala predtým. Podľa ústneho podania, ktoré odovzdávali šamani z generácie na generáciu, je toto miesto, strážené supmi, prekliate. Sídlili tu vraj duchovia. Ak vezmeme do úvahy zvyky starých Mongolov, nemožno sa čudovať, že šamani prehlásili toto miesto za strašidelné. Všetkých, ktorí takéto mauzóleum stavali, po skončení prác zvyčajne usmrtili, aby, nemohli nič prezradiť...

	Zajtra začneme lámať ľavý roh. Je trochu zvetraný. Nasadíme kladkostroj, alebo žeriav, ktorý nám majú poslať, a práca sa zrýchli. Ale teraz sa poďme navečerať! Pozrite, už prišiel po nás posol…

	Šalganovov Nadyr nám odovzdával odkaz po svojom. Štekal, až nám zaľahlo v ušiach. Behal okolo nás a stíchol, až keď sme sa pobrali do tábora.

	Priviezol som riadnu zásobu fliaš a časť sme vypili hneď pri prvej večeri na úspech našej práce. Ďalšie zobral do opatery hospodár Šalganov, aby sme mali čím osláviť očakávané úspechy.

	Oheň pomaly dohasínal a osvetľovanie prebral mesiac. Od rieky vial vetrík a rozkolísal lístie na stromoch a kríkoch. Zbiehali po ňom malé háďatká, vyčerpané mdlým mesačným svitom. Občas niekde zahúkali sovy.

	Zrazu nočné ticho preťal škrekot.

	Spozorneli sme. Šalganov otočil hlavu a rukou naznačil, odkiaľ prišiel zvuk. Jediný z nás mu rozumel. Riekol:

	– Kabar je v tiesni, ale pomôcť mu nemôžeme. V noci nad tajgou nezvíťazíš.

	Neodolal som. Schytil som pušku a elektrický lampáš a prv ako ostatní pochopili, čo zamýšľam, rozbehol som sa za hlasom. Hluk táboriska pomaly slabol a obkolesili ma mlčanliví strážcovia divočiny. Mäkko, temer nežne zomkli okolo mňa svoje konáre, ako keby ma boli chceli učičíkať. Rozhrnul som húštinu a zastal som na rozhraní tmy a jasu. Predo mnou sa kúpala v priezračnej žiari mesiaca úzka čistinka, ale hneď za ňou sa opäť všetko utápalo v čiernej tme. Neodvážil som sa prekročiť ostrovček svetla, radšej som ho obišiel. Teraz som už jasne začul tiahly ston a praskot. Namieril som tým smerom elektrický lampáš a zbadal som tesne nad zemou hlavu kabara. Telo nebolo vidno. Rozbehol som sa k srnčekovi, ale som sa potkol na akejsi perujúcej prekážke a spadol som hlavou do krovia. Lampáš mi vyletel z ruky, čosi ťažké ma udrelo do temena a padlo vedľa mňa. Trvalo to iba okamih, pokým som si uvedomil, že úder do hlavy mi uštedrila pažba mojej vlastnej pušky, keď sa mi vyšmykla z ruky. Teplá lepkavá krv mi stekala po tvári a ľavý ušný boltec ma pálil. Poranil som si ho na kríkoch. Avšak hlava pižmového srnca sa mi videla dôležitejšia. Chytro som vstal, zodvihol elektrický lampáš, ktorý ležal neďaleko a prezrádzal sa tým, že vrhal lúče niekde do koruny stromov, a opatrne som sa priblížil k zvieraťu. Srnček sa zmietal v jame a vyčnievala mu z nej iba hlava. Hoci sa vzpínal, nemohol sa dostať von, lebo nohy, mal zachytené v drôtenom oku.

	Profesor tvrdil, že má okolo seba iba spoľahlivých ľudí, avšak predsa musel byť medzi nimi dajaký darebák. Slušný poľovník pascu nenastaví! S veľkou námahou som vytiahol kabara z jamy. Klami mi roztrhol rukáv. Stíchol, až keď som mu uvoľňoval nohy z drôtu. Na šťastie mal iba odreniny, ktoré síce krvácali, ale neboli nebezpečné. Konečne bol voľný. Poprestupoval niekoľkokrát na mieste, akoby sa chcel presvedčiť, či je naozaj opäť pánom svojich rýchlych nôh, ktoré ho zachraňujú pred početnými nepriateľmi – a odporúčal sa. Pomaly sa vzďaľoval pomedzi stromy, až som ho stratil z očú.

	Už som sa vracal, keď sa ozvalo volanie a zablikali svetielka. Priatelia ma hľadali. V húšťave sa objavil Šalganov s Nadyrom a Beriozkin. Stručne som im vyrozprával, ako som našiel kabara a ukázal som hlavou, kde je jama. Beriozkin hodil rukou, že preháňam, a rozbehol sa tým smerom. Zakopol o ten istý drôt ako ja a tiež sa natiahol do trávy, aký bol dlhý a široký.

	V      tábore všetci rozhodne odmietli podozrenie, že by si bol zapytliačil niektorý z nich. Beriozkin nespokojne hundral a cítil sa osobne dotknutý.

	Rozladený som odišiel do stanu. Býval som so Šalganovom a dlho som nemohol zaspať. Ucho ma bolelo, sovy ma vyrušovali húkaním a pred susedným stanom vrčala Afígenovova lajka Aran na Nadyra. Neznášali sa. Až keď som zavolal Nadyra do stanu, nastal pokoj a zaspal som.

	Nasledujúci deň sa vrátil Boris Ramzin a priviezol jednoduchý žeriav, kladkostroj a iné náradie. Ramzin mal niečo vyše tridsať rokov a pripútaval pozornosť celým svojím zjavom. Bol statný, pružný a pohyboval sa ľahko a svižne. Stále niečo robil a mal vždy dobrú náladu. V pohľade jeho belasých očí bola akási detská vľúdnosť. Výrazná mužná tvár však svedčila o rozhodnosti a smelosti. Človek, akých tajga potrebuje! Srdečne ma pozdravil, ale priveľmi sa nerozhovoril a hneď sa dal do práce. Do večera boli obidva mechanizmy pripravené na prácu.

	Ramzin bol však i výborný spoločník. Večer, keď už práca skončila, sadol si s gitarou k táboráku a spieval. Mal príjemný hlas. Pridali sme sa k nemu a tam, kde vládlo strašidelné ticho, ktoré narúšali iba zlovestné zvuky a šramot, ozýval sa bujarý spev mužských hrdiel.

	Minuli štyri dni a obrovská kocka sa hodne zmenšila. Odbúravali sme kváder za kvádrom, ale ostávali stále ďalšie a ďalšie a prikrývali to, na čo každý z nás netrpezlivo čakal – otvor! Páčidlá, sochory, krompáče a drapáky žeriavu sa zahrýzali do žuly, ale vždy sme narazili iba na ďalšiu vrstvu.

	Zvečerievalo sa, deň nás opäť sklamal, ale my sme sa nevzdávali. Profesor Kučin a archeológ Jusov riadili prácu a svoju neochvejnou vierou nám dodávali elán. Ramzin obsluhoval stroje, ale ak bolo treba, pustil sa i do tej najťažšej roboty. Bol samý žart a dokázal povzbudiť i ostatných. Lopotili sme sa všetci, ale nikto sa neponosoval. Iba Beriozkin šomral. Naostatok odhodil krompáč, utrel si upotenú tvár a vyhlásil:

	– Podaromnici si tu lámeme kostry. Ten strýko s vajcovitou hlavou nás nachytal na lákavý koláč, ale nieto tu ničoho, iba samá zlepená žula. Uhdejskí šamani neboli chumaji. Dobre tí vedeli, že tu rozvoniava iba kadidlo.

	Afigenov a Gusev sa iba usmievali popod fúzy. Opýtal som sa Beriozkina:

	– Tak podľa vašej reči sme chumaji my?

	– Každý si môže myslieť, čo sa mu zachce. Ja už toho mám dnes až po krk, – zahundral podráždene Beriozkin a pobral sa do tábora.

	Šalganov za ním hodil rukou a povedal:

	– Meno má po breze, ale hlavu má dubovú. Chcel by byť za chvíľu hotový so stavbičkou, ktorá štyri storočia odolávala času i ľuďom. Chlapci, ešte na hodinku sa do toho dáme!

	Neprešlo ani tri štvrte hodiny, keď Naumovovi vykĺzlo páčidlo a zmizlo v útrobách mohyly…

	– Hurá! – skríkol. – Tu je diera!

	Všetci sme sa vzrušene zhŕkli okolo neho, schytili sme sochory, opatrne sme podvihli kváder a s pomocou Ramzinovho žeriavu sme uvoľnili otvor.

	Prvý nazrel dnu profesor Kučin. Ľahol si na brucho a s elektrickým lampášom v ruke vopchal hlavu do otvoru. Jusov sa skláňal nad jeho miznúcim zátylkom a skoro ani nedýchal. Ramzin upieral zrak na temný otvor, v ktorom sa blýskalo svetlo baterky ako bludička v močiari, akoby odtiaľ čakal-zjavenie. Naumov, Gusev a Afigenov stáli bez pohnutia a v rukách ešte stále zvierali krompáče a sochory. Zabudli ich odložiť. Boh sme tak ticho, že by bolo počuť aj špendlík padnúť na zem.

	Konečne sa profesor zodvihol a oznámil, že sa otvorila iba úzka šachta, ktorá, ako sa zdá, vedie okolo celej mohyly. Nevidel nič, iba hladké steny.

	Podrobný prieskum urobili rebríkmi a povrazmi Kučin, Jusov a Šalganov ešte v ten istý deň a profesorov dohad sa potvrdil. Šachta obkolesovala celú mohylu. Dohodli sme sa, že ju rozšírime.

	Kučin chvejúcim sa hlasom povedal:

	– Dosiahli sme významnú križovatku na našej ceste. Ďakujem vám, chlapci!

	Na noc sme otvor zakryli. Pri večeri sa pri táboráku rozprúdila živá diskusia o „obloku“, ktorý sme prerazili do tajomného vnútra mohyly. Všetci sme boli vzrušení, mali sme dobrú náladu a veľa nádeje i chuti do práce. Iba Beriozkin sa tváril skepticky. Sťažoval sa na únavu a napokon požiadal profesora Kučina, aby mu dal na nasledujúci deň voľno.

	– Narobil som sa dnes ako kôň. Dieru do tej čertovej klietky ste našli, tak je vám už hej.

	Kučin privolil a Šalganov poklepal Beriozkina po pleci:

	– Len to nezvaľuj na odpočinok a priznaj sa, že ťa láka tajga. Poznám ťa, ak nemáš týždeň nad hlavou zelenú strechu, je s tebou na nevydržanie.

	– Možno, že máš pravdu, – zavrčal Beriozkin a odišiel do stanu.

	Nasledujúce ráno som spal trochu dlhšie, lebo sovy ma v noci opäť budili. Táborisko bolo tiché a pusté, všetci už odišli do práce. Zbehol som k rieke, okúpal som sa a keď som sa vrátil do tábora, bol tam už Beriozkin, ktorý sa medzičasom vrátil z rannej poľovačky. Pravé si zobliekal rubašku, stieral z tela pot, fučal a stenal.

	V sieťke mal päť zastrelených jarabie. Že by ho tak ukonal lov na tie drobné operence?

	– Čert kosodlabý. Prehnal ma teda riadne! Nohy si ani necítim, ako keby ani neboli moje, – hromžil a ťažko lapal dych.

	Cestu mu skrížil medveď!

	– Poznám chlpáňov ako svoju švagrinú i s celou jej rodinou, a predsa som sa zmýlil, – ochotne rozprával inokedy taký málovravný Beriozkin.

	– Naďabil som na škodcu a akonáhle ma zavetril, zamrmlal. Obvykle sa po takomto stretnutí rozídeme každý svojou cestou. Toto však nebol obyčajný medveď, ale satanský. Namiesto toho, aby mi dal zbohom, zreval. Neklamem. Reval od zlosti, vstal na zadné laby a hnal sa na mňa. Nemal som so sebou guľové náboje, asi sa mi zatmil mozog, keď som ich proti všetkým pravidlám nechal ležať v stane. Takého valibuka predsa brokmi nezdolám…

	Vzal som nohy na plecia a poďho! Ešte šťastie, že to bolo z kopca. Nedolapil ma.

	– Bolo to ďaleko od tábora?

	– Necelú verstu, to je to najhoršie! Musí to byť otupená beštia, keď ju ani moje výstrely nezahnali. Len aby nám v noci nevydrancoval zásoby! Budeme si musieť na neho posvietiť.

	Beriozkin sa vystrel do chládku, aby sa upokojil.

	Ponáhľal som sa k mohyle oznámiť, čo sa prihodilo a hneď som zbadal, že sú vzrušení. Stáli v hlúčku, Jusov sa díval svojím zasneným pohľadom a vedľa neho Kučin rozdeľoval zvučným hlasom úlohy. Bolo vidno, že sú vo svojom živle. Nevnímali ma, keď som začal hovoriť o medveďovi. Ale i ja som naň vzápať zabudol, keď mi Šalganov, ktorý si ako jediný zachoval svoj zvyčajný pokoj, povedal, čo je nového.

	Šachta vytvárala chodbu okolo celého vnútorného múru stavby a končila pri širokých schodoch. Mohutná žulová kocka bola iba nadstavbou, akousi obrovskou škatuľou nad vlastnou hrobkou, vybudovanou hlboko v zemi.

	– Archeológ myslel, že sme prenikli do vnútra mohyly… a zatiaľ je tu iba nová prekážka, – dodal. – Vnútorná stavba, tá hrobka, či čo, je z takých veľkých žulových dosák, že ani čert ich nezodvihne…

	– Čert nemá žeriav, – zasmial sa Ramzin, prejdúc okolo nás s rebríkom na pleci.

	Kučin ma posunkom ruky vyzval, aby som išiel za ním. Ramzin spustil rebrík do otvoru v mohyle a zliezol dolu prvý. Zostupovali sme po jednom za ním.

	Zastali sme na povrchu vnútornej stavby. Vybudovali ju z veľkých leštených žulových dosák na ploche štyridsaťdeväť štvorcových metrov. Výška, či skôr hĺbka, sa zatiaľ nedala určiť, lebo hrobka bola zapustená do zeme. Nadol viedlo deväť schodov končiacich pri múre. Po dajakom vchode nebolo ani stopy.

	– Znovu budeme sekať, dlabať, dvíhať a naťahovať sa s ešte ťažšími kamennými doskami… – vzdychol Afigenov.

	– Nebudeme, – prehlásil rezolútne profesor. – Zistíme, kde je zamurovaný vchod a tam nasadíme všetky páky.

	Jeho istota a viera v úspech našej práce sa preniesla i na nás.

	– Áno, – zapálil sa Jusov, – a začneme hneď teraz

	Profesor, archeológ a Šalganov sa pustili do podrobnej prehliadky a my ostávajúci sme vyšli po rebríku von.

	Motkal som sa okolo mohyly, v duchu som si predstavoval, ako to tu asi vyzeralo vtedy, keď v tomto kraji šafárili Mongoli. Zrazu ma v okolitom rovinnom teréne zaujal malý trávnatý hrboľ. Čosi ma pochytilo, možno, že to bola horúčka z prekvapenia, ktorá nás všetkých zachvátila, a zavolal som Afigenova, aby mi pomohol rozkopať hrboľ.

	Zem bola zľahnutá, iba s námahou sme ju odstraňovali. Odrazu Afigenovov krompáč narazil na niečo tvrdé, zazvonil a odskočil. Privolali sme na pomoc Guseva a o dve hodiny ležala pred nami socha korytnačky, dlhá vyše dvoch metrov, vyše metra široká a presne toľko vysoká. Pancier mala bohato vyzdobený krásnymi ornamentmi. Naumov k nám pribehol práve vo chvíli, keď sme z povrchu korytnačky zmetali posledné zvyšky hliny. Prišiel nám oznámiť, že profesor, archeológ a Šalganov sa vrátili do tábora už pred hodnou chvíľou a čakajú na nás s obedom. Keď však zazrel vykopávku, zvolal:

	– Bežím pozvať Ivana Vasilieviča a Pavla Pavloviča na korytnačiu polievku!

	Obaja pribehli ako na koni. Archeológ prikľakol k soche a pozornými prstami ohmatával kameň, ako keby hladkal krehkú vázu.

	Profesor Kučin prejavoval nadšenie prívalom citosloviec.

	– Vynikajúci nález! Podistým má priamy vzťah k mohyle, – usúdil naostatok.

	Jusov, u ktorého sa nadšenie prejavovalo práve opačne – zmĺknutím alebo stlmením hlasu, nám oznámil, že korytnačka má na chrbáte nasadené niečo, čo sa podobá sedlu. Vopchal prsty do ryhy, ktorú sme si predtým nevšimli, a pokúšal sa zodvihnúť ho.

	– Pod sedlom by mala byť schránka, – povedal celý červený od námahy. – Pomôžte mi!

	Nasadili sme páčidlá, kamenný plást sa pohol a napokon sa nám ho podarilo odklopiť. V pancieri bola vyhĺbená schránka, vyplnená sivými črepinami. Jusov ich jemne, skoro nežne začal vyberať. Vstal a snažil sa ich v dlani poskladať.

	– Škoda, večná škoda, že sú rozbité. Snáď sa nám podarí poskladať z nich dajaký nápis…

	Vedci si prezerali črepiny a zasvätene o nich diskutovali. Pozorovali sme ich so záujmom. Jusov nám vysvetľoval:

	– V Mongolskej ríši slúžili kamenné korytnačky ako schránky, do ktorých ukladali chánove dekréty a nariadenia vyryté na bridlicových alebo iných tabuľkách. Ak zmenil chán svoje predchádzajúce nariadenie, staré tabuľky vybrali a na ich miesto položili nové. Tieto štátne sochy však stávali väčšinou iba v mestách. Nie je mi jasné, prečo ju postavili v tejto stratenej divočine.

	Profesor a archeológ vzali rozbité tabuľky do tábora, kde ich mohli lúštiť s príslušnou starostlivosťou.

	Keď sme si konečne sadli k prihriatemu obedu, pribehol z tajgy Beriozkin. O našich novinkách nevedel nič a ani sa o ne nezaujímal Po rannom odpočinku sa podistým celé dopoludnie potuloval v prírode. Teraz však rozčúlene gestikuloval a nesúvisle drkotal:

	– Potvorský medveď, strhol kabara priamo na brehu rieky. To bude istotne ten, čo ma ráno tak prehnal… Je to hneď za prvou zátokou… Mal som… so sebou iba udicu… Drhne sa tam s kabarom a nepohne sa odtiaľ tak skoro… Kto ide so mnou?

	Išli sme štyria: Šalganov s Nadyrom, Afigenov s Aranom, Beriozkin a ja. Obaja poľovníci viedli psov na remeňoch. Postupovali sme pozdĺž rieky opatrne a ticho. Nik z nás ani nepreriekol. Za prvou zátokou sme odbočili do tajgy a tu sme kráčali ešte obozretnejšie. Šli sme vedľa seba v takej vzdialenosti, aby sme sa navzájom videli. Šalganov a Afigenov šli so psami na krídlach, ja som sa snažil udržiavať rad, ale [image: Image]Beriozkin zaostával. Naznačil som mu pohybom ruky, aby sa zaradil, ale on ma buď nevnímal, alebo mi chcel dať prednosť v streľbe.

	Zrazu Nadyr vyštekol a hneď za ním i Aran. Vzápätí sa rozštekali tak zúrivo, že nám až zaľahlo v ušiach a vrhli sa vpred.

	A teraz to už išlo jedno za druhým – rev medveďa, sípavý brechot psov, krik Šalganova a Afigenova – a zrazu som zbadal, že sa medveď rúti priamo na mňa. Psi sa hnali za ním, ale skôr, ako ho dostihli, bol už odo mňa iba dvadsaťpäť krokov. Zalícil som guľovnicu, zamieril som mu na hlavu, stisol spúšť a…      

	Zaznela iba slabučká ranka. Okamžite som pochopil, že zlyhal náboj. Úderník iba zapálil rozbušku, ale prach sa nevznietil. Bleskove som nabil, stisol spúšť – ale rana opäť zlyhala.

	Zovrelo mi hrdlo, trasúcimi sa rukami som vyhodil druhý náboj a zamieril…

	Medveď bol už celkom blízko – a vystreliť som už nestihol.

	Situáciu zachránil Aran. Z rozbehu skočil medveďovi prudko na šiju. Medveď sa snažil psa striasť, oháňal sa, zvŕtal, ale tu sa objavil druhý útočník – Nadyr. Skočil na šelmu a zaťal jej zuby do chrbta.

	Tresla rana a medveď zasiahnutý do hlavy sa zapotácal a klesol na zem. S rykotom sa prevaľoval a pokúšal sa vstať. Psi naň dorážali s chrapľavým brechotom. Odrazu sa medveď vzopäl, psi rýchlo odskočili, ale ďalší výstrel zo Šalganovovej pušky ho opäť zložil na zem. Medveď chripel, zaryl laby do zeme, ako keby sa chcel zachytiť pred pádom do večných lovísk. O malú chvíľu bolo po ňom.

	Stál som stŕpnutý, guľovnicu som držal pred sebou a nevládal som sa pohnúť, ani preriecť. Triasol som sa od rozčúlenia i od zlosti.

	– Preboha, čo sa stalo? – zvolal Šalganov.

	– Čo? – vyhŕkol som chrapľavo. – Zlyhala mi guľovnica. Dokonca až dva náboje… – Pristúpil som k Šalganovovi a vzal som jeho ruku do svojich, ešte chvejúcich sa dlaní. Jeho výstrely ma zachránili.

	Aran má väčšiu zásluhu, – povedal bodro Šalganov. – Keby nebol zadržal medveďa, boli by moje rany prišli neskoro.

	– A ja som nemohol strieľať, lebo ste, do frasa, stáli v jednej línii s medveďom, – zlostil sa Beriozkin.

	– Že by zlyhali náboje? – zapochyboval Šalganov a hľadal v tráve chybné nábojnice, ktoré uzáver vyhodil z pušky.

	– Prach sa nevznietil, iba rozbušky, – odvetil som. 

	– Potom ich pohľadajte. Teraz sa pozrite, ako psi trhajú miska… Hej, Nadyr, Aran, nazad! – kričal Afigenov.

	Ale boj psov tak rozzúril, že sme ich museli od mŕtvej šelmy nasilu odtiahnuť. Poľovníci prezerali medveďa, ale ja som nevydržal na mieste, ktoré sa mi mohlo stať osudným. Niečo ma poháňalo preč, preč…

	Vracal som sa k rieke. Asi po stopäťdesiatich krokoch som naďabil na medveďovu obeť, na zvyšky pižmového srnca. Nebol to príjemný pohľad, ale aj tak som spozornel. Na kabarovej pravej nohe som zbadal drôtenú slučku! Úbožiak, uviazol v pytliakovej pasci, a preto ho medveď dolapil. Obrátil som sa a poponáhľal som sa späť za poľovníkmi. Spočiatku nechceli veriť, že by v okolí nášho táboriska

	

	vyčíňal pytliak. Teraz, keď sa Šalganov opäť na vlastné oči presvedčil, zaprisahal sa, že škodcu vypátra.

	Vrátili sme sa do tabora. Požiadal som profesora, aby prišiel do nášho stanu a porozprával som mu, čo sa prihodilo. Šalganov vybral zo zásobníka mojej guľovnice tri náboje, ktoré tam ešte ostali, a pozorne si ich prezeral. Mlčky, s významným pohľadom mi jeden podal. Len čo som ho zobral do ruky, zbadal som, že normalizovaná nábojnica, vyrobená v továrni, ktorá pevne zviera guľku, je uvoľnená! Potriasol som ju – bola prázdna! Aj ďalšie náboje boli bez prachu.

	Nabitá guľovnica visela po cely čas v stane vedľa brokovnice. Niekto z nej musel vybrať náboje a vysypať pušný prach.

	Kto to mohol urobil? Kto?

	Profesor Kučin zvážnel. Myšlienka, že medzí členmi výpravy sa našiel zločinec, ťažko na neho doľahla. Rozhodol sa prizvať i Jusova a uvažovali sme spolu.

	Archeológ dokázal úspešne dumať o význame kamennej korytnačky, lúštiť písmo na rozbitých bridlicových tabuľkách, ale zo znalosti ľudí a z detektívneho postrehu by nebol dostal ani dostatočnú. Šalganov sa skôr prikláňal k domnienke, že to musí byť cudzí človek, ktorý sa skrýva niekde na okolí v tajge.

	– V prvom rade si však musíme dať pozor na vlastných ľudí, – dodaj a opýtal sa ma: – Podozrievate niekoho, Rudolf Rudolfovič?

	Neodpovedal som, iba som pokrčil plecami, hoci ma hrýzla nedôvera voči Beriozkinovi. Bol celý deň v tábore sám, vysliedil medveďa a na love sa podozrivo vliekol za mnou.

	Až večer, keď sme si ľahli, zdôveril som sa Šalganovovi. Vypočul ma pozorne, potom však zavrtel hlavou a povedal:

	– Poznám Beriozkina a pochybujem, že by on bol „pomstiteľom“. Ale i tak si dáme pozor na každého. Páchateľa však nesmieme vyplašiť. Bude menej ostražitý a sám dobre viete, že bdelosť je vlastnosťou lovca. Nesmie sa dozvedieť, že poznáme pravú príčinu, prečo náboje zlyhali. A teraz už dobru noc!

	Nemohol som však zaspať a vyšiel som pred stan. Aran, ktorý nebojácne napadol medveďa a tým mi zachránil život, ma dôverne štuchol do nohy. Po poľovačke som sa mu odvďačil mäsovými konzervami, celou škatuľou pečiva a teraz mi prejavoval svoju oddanosť. Usmial som sa, pohladkal som ho a priniesol som mu zo stanu balíček suchárov. Podával som mu ich po kúsku a on ich spokojne chrumkal. Sedel som chvíľu pri dohasínajúcom ohni našej „poľnej kuchyne“ a hral som sa s Aranom, pokým na mňa neprišli driemoty. Pes ma potom odprevadil až k stanu.

	Ďalšie dni priniesli nové prekvapenia.

	Naša snaha vniknúť do hrobky vnútorným schodišťom bola zbytočná. Nenarazili sme ani na najmenší náznak dajakého vchodu.

	Napokon Jusov dospel k záveru, že vchod musí byť zvonka, na východnej strane stavby, tam, kde pri stene končí vnútorné schodište. Pokým sme našli predpokladané schodište, museli sme zaraziť niekoľko sond. Schody – ak tak možno nazvať ploché žulové balvany, ležiace v zemí tri a pol storočia – sa nám vlastne podarilo nájsť archeologickým inštinktom.

	Uvoľnili sme žulové stupne, razili sme cestu do hĺbky… Napokon túto úmornú prácu, ktorá sa nám neraz zdala beznádejná, korunoval úspech. Schodište ústilo do temného priestoru.

	Ohmatávali sme elektrickými lampášmi steny, až sme konečne našli dvere. Riadne dvere, len čo je pravda! Ťažkú žulovú dosku zasadenú v štyroch pántoch zaisťovala hrubá kovová reťaz, zamurovaná medzi kvádre. Kamenné dvere sa nám podarilo otvoriť už večer, lebo reťaz sme museli najskôr vysekať.

	Zastali sme na prahu tajomstva so zatajeným dychom. Ovial nás ťažký pach, ktorý dráždil a vyvolával v nás čudné pocity. Elektrické lampáše vrhali iba slabé svetlo, lebo baterky od dlhého používania oslabli.

	Všetci sme boli ustatí a vyčerpaní, preto profesor rozhodol, že pre dnešok skončíme. Žulové dvere sme iba privreli.

	Vrátili sme sa do tábora v povznesenej nálade. S chuťou sme sa dali do večere, a pri zvyčajnom čaji sme hádali, čo asi nájdeme v hrobke. Jusov, ktorý mal z nás vždy najlepšie predpovede, nebol medzi nami. Domnievali sme sa, že lúšti nápisy na črepinách, ktoré sme našli v korytnačke.

	Vo svojom stane však nebol. Objavil sa, až keď už skoro všetci spali. Nazrel do nášho stanu a keď zbadal, že je u nás na besede Kučin, vošiel a sadol si medzi nás. Začali sme dobiedzať, aby nám prezradil, kade sa túlal. Mnohoznačné sa usmieval, trochu nás napínal a naostatok nám prezradil, že miesto večere putoval k hrobke.

	– Sám! A v noci! – hneval sa profesor Kučin.

	– Nehnevajte sa na mňa, ale ja som sa naozaj nezdržal… Nechcel som nikoho žiadať, aby išiel so mnou, lebo by ste ma boli odrádzali. A mňa to ťahalo… veď vy, Ivan Vasilievič, vy to chápete…

	– Samozrejme, ale      – krútil hlavou profesor.

	– Mohlo sa vám dačo prihodiť… dáky úraz, – povedal som.

	– Máte pravdu, – priznal archeológ, – ale to už je riziko môjho povolania. Dobre, že sme tam neboli všetci. Okolo hrobky treba postupovať s najväčšou opatrnosťou. Tí, čo pochovali vojvodcu, dôsledne zabezpečili jeho pokoj. Okolo celého sarkofágu sú maskované šachty, neveľmi široké, ale o to nebezpečnejšie. Na rozdiel od iných dlaždičiek sú prikryté iba tenučkou škrupinou, ktorá neudrží ani dieťa. Na dne vyčnievajú ostré hroty a guľaté predmety plné ostňov. Podobajú sa ježom. Z literatúry viem, že sú to veci, ktoré môžu človeka zahubiť.

	Nadyr nevraživo zavrčal, Jusov stíchol a zbystril sluch. Pred stanom sme začuli tiché rýchle kroky. Šalganov vyskočil, odhrnul záves, ktorý nám nahrádzal dvere, a zmizol v tme. O chvíľu sa vrátil a namosúrene zahundral:

	– Niekto s dlhými ušami nás počúval. Škoda, že som ho nevidel…

	Príhoda nám pretrhla niť rozhovoru. Až po dlhšej chvíli sme sa opäť polohlasne rozhovorili. Nadyra sme pustili von strážiť stan.

	– Vravíte, Pavol Pavlovič, že v mohyle je pochovaný hlavný veliteľ chánovho vojska? – opýtal sa Šalganov Jusova.

	– Krátka prehliadka mi nestačí na to, aby som to mohol s určitosťou tvrdiť, ale podľa všetkých náznakov je tam pochovaný dáky vezír. Zajtra sa presvedčíme, či to nie je sám Mametkula, Kučumov vojvodca. Jeho armádu roku 1581 rozprášili kozáci a podľa starých letopisov sa na ústupe pustil do súboja s Jermakom a podľahol. Jermak, vynikajúci vojvodca, ale i najlepší bojovník vo svojom vojsku, ho v boji prebodol kozáckou kopijou. Menej významnej osobe by asi chán Kučum nedal vybudovať takú úžasnú mohylu… Musíme rátať so zaujímavými nálezmi. Ráno upozorníme ľudí, aby nebrali nič do rúk, pokým to profesor alebo ja neprezrieme. Čaká nás najzaujímavejší úsek práce, ale nie je bez nebezpečenstva. Teraz vám už však prajem dobrú noc! – Jusov bol asi veľmi utrmácaný, lebo inak by bol ešte dlho rozprával, veď bol plný čerstvých dojmov.

	Po polnoci ma Šalganov zobudil:

	– Rudolfovič… počúvajte!

	Zbystril som sluch a začul som slabý rachot. Potom všetko stíchlo. Vybehli sme zo stanu, ale v tábore bol pokoj. Iba Šalganov spal ako rys a zobudil ho vzdialený, sotva počuteľný lomoz.

	– Bolo to od mohyly, – povedal. – Ideme!

	Schytili sme pušky, lampáše s novými baterkami a ponáhľali sme sa priamo ku schodišťu, ktoré sme s takou námahou uvoľnili…

	Zosunulo sa!

	Ťažké schody ležali na sebe bez ladu a skladu a v hĺbke hučala voda. To nám ešte chýbalo!

	Zobudili sme profesora a archeológa. Do svitania už veľa nechýbalo. Len čo sa trochu rozvidnelo, prezreli sme zosuté schodište. Bola to zrejme činnosť podzemných prameňov. Pochopili sme, že škodu, ktorá vznikla, vlastnými silami neodstránime. Kučin sa rozhodol bezodkladne popýtať náčelníka diamantového náleziska, nášho dobrého priateľa Alexeja Cvetova o pomoc.

	Skoro ráno vyplával Nikander na loďke vybavenej slabým prívesným motorom s odkazom profesora Kučina do Údolia sovích očí. Samozrejme, i so svojím nerozlučným priateľom Nadyrom.

	Kučin, Jusov a ja sme Nikandra odprevádzali. Keď sme sa vrátili z prístavišťa, boli už všetci členovia výpravy na nohách. Jóbova zvesť im vyhnala spánok z očú. Dúfali, že dnes vstúpia do mohyly a namiesto toho ich opäť čaká lopota! Najväčšmi frflal, pravdaže, Beriozkin.

	– Podľa skúseností z minulej výpravy môžem povedať, že túto kalamitu nám pravdepodobne narobila rieka, – poznamenal Kučin. – Včerajším búraním sme asi „napichli“ jeden z nespočetných podzemných prietokov, ktoré patria do jej ponorného systému.

	Ramzin a Afigenov sa spustili po lane dolu a zistili, že núdzovo budeme môcť časť zrútených schodov podoprieť a tie, ktoré zatarasili vchod, odstrániť.

	Žeriavom sme za niekoľko hodín upravili schodište natoľko, že sme mohli jeden za druhým opatrne preliezť temer kolmo do útrob mohyly. Gusev ostal pri žeriave a mal nám výstrelmi z pušky dať znamenie, keby zaistené schody začali klesať a hrozilo by, že uzavrú vchod.

	Podzemnú miestnosť ožiarilo sedem elektrických lampášov. Videla sa nám vľúdnejšia ako včera pri slabom osvetlení. Len čo sme sústredili lúče lampášov na masívne žulové dvere, archeológ Jusov spozornel. Včera, keď sme vysekali zamurovanú reťaz, nechali sme ich pootvorené, ale teraz boli pribuchnuté. Ramzin a Afigenov nasadili páčidlá, ale Jusov ich pohybom ruky zastavil, rýchlo sa zohol a zodvihol niečo, čo ležalo pri jeho nohách.

	Pokým Ramzin a Afigenov odsúvali ťažkú dosku a ďalší dychtivo pozerali na vchod, pristúpil Jusov ku Kučinovi a nenápadne mu povedal niekoľko slov.

	Dvere povolili. Ramzin a Afigenov ich otvorili dokorán a odstúpili. Profesor Kučin a Jusov vošli prví. S napätím sme ich nasledovali. Kdesi monotónne šumela voda, ako keby šepkala smutnú pieseň. Deväť schodov nás priviedlo do tajuplného stánku smrti.

	Uprostred stál sarkofág z tufu, vyzdobený zložitými ornamentmi. Na podnoží z leštenej žuly ležalo krásne, dobre zachované sedlo s ligotavými konskými postrojmi. Pozdĺž stien stáli kamenné podstavce s mečmi, zakrivenými šabľami, lukmi, kopijami a bohato okované truhlice.

	– Pozor, – upozorňoval archeológ, – svieťte na dlážku a našľapujte ľahučko! Vidíte, táto dlaždička je o niečo tmavšia a popráskaná      tam z tej zasa kúsok chýba. Poprezerajte si ich!

	Snop lúčov dopadol na prasknutú dlážku a trhlinou preťal tmu, končiacu v asi jedenapolmetrovej hĺbke. Na dne šachty vyčnievali ostré hroty a belavé kostené ježe. Pasce na samozvancov… Tenké doštičky však nevydržali nápor storočí v surových podmienkach Sibíri, popraskali a prepadli sa. Pri dobrom osvetlení sme sa im ľahko vyhli.

	Opatrne sme sa rozostavili okolo sarkofágu. Mal som taký dojem, že doska prikrývajúca náhrobok dokonale neprilieha. Pozrel som letmo na profesora a archeológa. V ich pohľadoch sa zračilo znepokojenie.

	Profesor odtrhol zrak od sarkofágu a chcel niečo povedať, ale vtom tupo zaznela rana a za ňou druhá – signál, že hrozí nebezpečenstvo.

	– Rýchlo von, – zavelil profesor, – pozor na šachty!

	Po jednom sme preliezli otvorom, ktorý sa už trochu zúžil. Hrozilo nebezpečie, že o pár minút podpera klesne a úplne zahatá východ.

	– Fuj, – odfukoval Beriozkin, – v tom najlepšom musíme ujsť ako zajace. Pomaly začínam veriť, že ten čertovský kurgan je naozaj začarovaný.

	Znovu sme dvíhali žeriavom ťažké schody a až večer sa nám ich podarilo zaistiť. Skončili sme prácu a vrátili sme sa do tábora, lebo za tmy by sme nemohli dodržiavať bezpečnostné opatrenia.

	– Záhada nad záhadu, – vzdychol si profesor Kučin, keď som zaskočil do jeho a Jusovovho stanu na pár slov. – Pavol Pavlovič tvrdí, že v noci niekto ešte po ňom vnikol do hrobky a niečo odcudzil.

	– Áno, – rozohnil sa archeológ, – tu je dôkaz! – Vybral z vrecka kúsok masívnej zlatej retiazky a položil ju na stôl. Bol to predmet, ktorý zodvihol pred vchodom do hrobky.

	– Keď som v noci odchádzal z hrobky, nechal som dvere privreté, ale niekto ich zatvoril, – pokračoval rozčúlene. – A príklop na sarkofágu vám nevravel nič?

	– Trochu bol posunutý na okraj, – poznamenal som.

	– Niekto ho odsunul, ale do pôvodnej polohy ho už nevrátil, – povedal archeológ roztrpčene.

	– Niekto nás predišiel a možno ulúpil v krypte vzácne veci.

	Profesor bol zachmúrený. Okolo úst sa mu črtala ustaraná vráska. Po chvíli mlčania prehlásil:

	– Som veľmi znepokojený. Máme pracovníkov, ktorých mi odporúčali ako naprosto spoľahlivých… Nemôže tu vystrájať niekto cudzí?

	– Na takom zapadlom mieste to nemožno vylúčiť, – prisvedčil Jusov. – Preto navrhujem, aby sme cez noc mohylu strážili.

	– Máte pravdu, – povedal profesor. – Urobíme to.

	Jeho príkaz síce vyvolal údiv, ale proti opatreniu nikto nič nenamietal. Samozrejme, okrem Beriozkina! Prečo by vraj mal stáť čestnú stráž spráchnivenému mongolskému panákovi?

	– Opäť Beriozkin, – hneval som sa. – Od tej príhody s nábojmi mu neverím!

	– Príliš odvráva, – zahundral Kučin, – ale zákerný nie je.

	Keď som odchádzal do svojho stanu, pridružil sa ku mne Aran. Poskakoval okolo mňa a čakal, že dostane dáku maškrtu.

	– Poď, ty labužník, – pozval som ho do stanu, v ktorom som teraz, keď Šalganov odišiel do Údolia sovích očí, býval sám. Dal som Aranovi kúsok sušenej ryby, mal ich veľmi rád, a ako zákusok som mu hádzal čajové pečivo. Chytal ho šikovne ešte vo vzduchu. Jeden kúsok spadol na moje lôžko a pes naň bez váhania skočil. Len čo dopadol, prenikavo zakňučal a zliezol so sklopenými ušami na zem. Zodvihol prednú labku, ľahol si a začal si ju oblizovať.

	Bol som prekvapený. Nevedel som, čo sa mu mohlo prihodiť. Odhrnul som ľahkú prikrývku i prestieradlo – a zmeravel som od ľaku.

	Predo mnou ležal guľatý predmet, z ktorého trčali na všetky strane dlhé ostne. Bol to jež z krypty!

	Preskočil som psa, ktorý sa váľal na zemi, a bežal som k profesorovi Kučinovi. Nestačil som preriecť ani slovo. V mojej tvári sa naisto zračil údes, lebo Jusov vyhŕkol:

	– Čo sa stalo?

	– Mám v posteli toho ježa… pes sa na ňom pichol…

	Kučin vyskočil ako hadom uštipnutý. Jusov ma odsotil od vchodu a vybehol von. Utekal som za ním.

	V pätách nám bežal profesor Kučin, na svoj vek s obdivuhodnou ľahkosťou.

	V mojom stane chytil Pavol Pavlovič psa a skríkol:

	– Podržte ho!

	Pozorne mu prezrel labku. Ranka bola veľmi malá, slabučko krvácala, ale pes pri dotyku kňučal.

	– Jeden osteň sa zlomil a ostal pod kožou. Prinesiem pinzetu. – Archeológ sa bleskove vrátil s pinzetou, osteň odstránil, ranku dezinfikoval a labku zaviazal. Počínal si veľmi obratne.

	– Neviem, neviem, či ho ten zásah zachráni, – pochyboval súcitne profesor, sklonený nad psom.

	– Zasiahli sme zavčas, azda to pomôže, – odvetil Jusov. Sadol si, ale hneď aj vstal a tichučko sa priblížil k „dverám“ stanu, prudko odhrnul záves a vyšiel von. Keď sa vrátil, spýtavo sme sa naňho pozreli. Zavrtel hlavou: nebol tam nik.

	– Začínam sa obávať, že tu naozaj vystrája dáky zloduch, – vzdychol si. – Tento jež pochádza z krypty, dokonca priamo zo sarkofága. Ostne má iste napustené prudkým jedom. – Posledné slová povedal skoro pošepky a položil mi ruku na plece.

	Súcitný dotyk archeológovej ruky na mňa zapôsobil väčšmi ako jeho slová. V návale rozhorčenia ma striaslo a zmohol som sa iba na slová:

	– Prekliata krvná pomsta!

	– Hore hlavu, – upokojoval ma Kučin. – Ovládajte sa! Nikto sa nesmie nič dozvedieť!

	– Úklad sa nepodaril, chvalabohu! – dodal Jusov. Zodvihol pinzetou ježa a prezeral si ho. Zhotovili ho zo slonoviny, lepšie povedané z mamutieho kla, ponášal sa na malú biliardovú guľu, z ktorej vybiehali na všetky strany ako lúče veľmi ostré tenké ostne, dlhé tri a štyri centimetre.

	– Pozrite sa, priateľu, – ukazoval archeológ, – guľka má farbu prirodzenej slonoviny, ale ostne sú nahnedlé. Lipne na nich vrstva jedu a nepochybujem, že je doposiaľ účinný. Takéto ježe používali Číňania a Mongoli ako zabezpečovacie zariadenie na miestach, kde ukrývali poklady…

	Aran sa počas rozhovoru pokúšal lízať si zaviazanú labu a celý sa chvel. Chcel vstať, ale nemohol. Šklbal sa, chrčal a prevaľoval sa z boka na bok.

	– Bežím pre Afigenova, – povedal som. – Preboha, veď mi Aran zachránil život! Musíme ho z toho dostať!

	Jusov ma upozornil:

	– Ale o ježovi pred nikým ani slovo!

	Majiteľa lajky som našiel v kuchyni. Práve si nalieval čaj. Mlčky som mu naznačil, aby išiel so mnou. Pochopil, že sa prihodilo niečo vážne. Nechal čaj čajom a nenápadne ma nasledoval.

	V stane mu profesor krátko vysvetlil, čo sa stalo. Afigenov si kľakol vedľa svojho verného priateľa a hladkal ho, zadržujúc pohnutie.

	– Akým jedom sa otrávil? – opýtal sa.

	– To presne neviem, – odvetil Jusov, – ale pravdepodobne organického pôvodu. Pri vykopávkach v Buriatomongolskej republike našli rôzne predmety napustené hadím i rastlinným jedom. Pretože sa jed dostal Aranovi do krvného obehu, musíme v prvom rade pomôcť jeho srdcu. V lekárničke mám liek… hneď mu ho dám. Dúfam, že sa z toho dostane, veď po vyše tristo rokoch určite stratil jed aspoň čiastočne účinnosť.

	Pokým Jusov pripravil injekčnú striekačku, položil Afigenov psa na Nikandrovo lôžko. Pes dostal prudké kŕče. Už som sa obával, že je to začiatok konca. Po injekcii sa však upokojil.

	– Nechajte Arana tuná, – navrhol som Afigenovovi. – Ľahnite si na moju posteľ. Nikander sa v noci z Údolia sovích očí nevráti a keby aj… ja sa vyspím v stane Ivana Vasilieviča, dovolíte?

	– Samozrejme, – prikývol Kučin a zaviedol ma do svojho stanu.

	– Poďte, sadnite si, pripijeme si na vaše zdravie, – povedal srdečne.

	Vzal som si pohár, ale som sa musel veľmi ovládať, aby sa mi netriasli ruky.

	Jusov priniesol otráveného ježa na kuse tvrdého papiera a chystal sa ho prezrieť lupou. V tej chvíli sa však ozvali pred stanom hlasy.

	Chytro som prikryl „doličný predmet“ miskou. Do stanu vstúpil Ramzin v sprievode dvoch neznámych mužov. Na prvý pohľad bolo vidno, že sú to príslušníci niektorej sibírskej národnosti.

	– Vediem vám hostí, Ivan Vasilievič, – povedal Ramzin typicky prívetivo. – Bol som práve pri rieke, keď priplával k prístavišťu motorový čln, poháňaný veslami. Vynechal im motor.

	– Je to nepríjemné, že vás musíme obťažovať, – prehovoril starší návštevník – Som hydrológ Alman Kaniuga a idem do diamantového náleziska. Dovoľte mne a môjmu kormidelníkovi prenocovať u vás v tábore.

	Profesor, samozrejme, súhlasil a pozval príchodzích na večeru.

	Hydrológ sa rozvravel. Vedel pútavo hovoriť a rozprával nám zaujímavé historky zo života svojich súkmeňovcov – Uhdejcov. Keď priniesli hosťom večeru, Ramzin sa vzdialil.

	Po jedle odišiel kormidelník opravovať čln a Kaniuga ho mlčky nasledoval. O chvíľu sa však vrátil a povedal nám tlmeným hlasom:

	– Klamal som vás, súdruhovia, ale to patrí k môjmu povolaniu…

	Vybral z vrecka preukaz pracovníka bezpečnosti a dodal:

	– Prišiel som na rozkaz, ktorý sme dostali z Leningradu. Predseda súdneho kolégia Filip Filipovič Kurilov sa znepokojuje, lebo nemá o vás žiadne zprávy, ani odpoveď na svoje telegramy. Som rád, že jeho obavy nie sú opodstatnené. Tým však nechcem povedať, že sa situácia nemôže zmeniť.

	Vstal som, podal Kaniugovi papier s mongolským ježom a ticho som riekol:

	– Už sa zmenila…

	Archeológ a profesor vyrozprávali Kaniugovi, čo sa prihodilo a ja som odbehol do svojho stanu pre znehodnotené náboje.

	Kaniuga nám potom porozprával, čo sa dozvedel o mojej záležitosti z Leningradu.

	Bezpečnosti sa napokon podarilo dostať z bývalého artistu Širiajeva niektoré podrobnosti. Mal nás vraj tými „pozdravmi“ riadne vystrašiť za zlo, ktoré sme ja a Oleg Feklistov narobili príbuznému istého Čuvajeva.

	– Čuvajev, – vyhŕkol som. – Tak predsa je to ten bandita! Iba on sa zachránil z celej skupiny, ktorá nás prepadla v Surunganských horách, a teraz sa chce pomstiť.

	– Zdá sa, že to bol on, čo vystrelil na Čižova, – prisvedčil Kaniuga. – Mimochodom, Čižov je už dávno zdravý, bol iba ľahko ranený. Môže ďakovať včelám, že bandita zle mieril.

	– Včelám? – začudoval som sa.

	– Áno. Útočníka krátko predtým pobodali divé včely. Mal opuchnuté ruky, hlavu i tvár.

	– Preto sa Čižovovi zdalo, že páchateľ mal také veľké ruky, – usúdil profesor. – A s opuchnutou tvárou ho, samozrejme, nemohol poznať.

	– Áno, – prisvedčil Kaniuga, – a nepodarilo sa ho identifikovať. Zistili sme to iba náhodou, dodatočne. Požiadal o pomoc jedného včelára, ktorý včelári na odľahlej lúčke. Dal mu liek, ale muža nám nevedel popísať.

	– A čo Širiajev, ten neprezradil, ako vyzeral? – spýtal som sa.

	– Bol to vraj statný tridsaťročný muž s bujnou šticou gaštanových vlasov, vždy starostlivo oholený…

	– To nie je Čuvajev! – zvolal som. – Tomu nechýbalo veľa do päťdesiatky!

	– Vidíte. Tá história s Čuvajevom je vôbec zamotaná. Berieme ho do úvahy ako krvného pomstiteľa, ale nevieme, či sa za neho niekto nevydáva. Podľa hlásenie okresného oddelenia milície z Tamajeva sa Čuvajev pred dvoma rokmi na jar utopil v čiastočne zamrznutom Sakivenskom jazere. Rybári vytiahli jeho mŕtvolu, až keď sa roztopil ľad. Totožnosť zistili podľa dokladov, ktoré mal utopenec pri sebe. Spisy o prepadnutí výpravy geológa Feklistova už ležali uzavreté v archíve. Až teraz, po Širiajevovej výpovedi, začína sa nové vyšetrovanie vzhľadom na to, že doklady mohol niekto utopencovi podstrčiť. Napokon na mene nezáleží, ale na skutočnosti, že sa niekto pokúša úkladné vraždiť… Páchateľa však musíme hľadať medzi členmi vašej výpravy, lebo telegramy, ktoré poslali vám, profesor, sa nedostali do vašich rúk. V Údolí šiestich sov ich prevzal kormidelník člna z diamantového náleziska a odovzdal ich tuná u vás.

	– Komu?

	– Vždy tomu istému pracovníkovi. Po mene ho nepozná, ale popísal ho. Je zavalitý, má fúziky a na tvári jazvu.

	– Beriozkin! – zvolal som temer súčasne s profesorom a Jusovom.

	– Nemali by sme si s ním pohovoriť? – navrhol Kaniuga.

	Rozhovor s Beriozkinom bol krátky. Bez váhania prisvedčil, že zapečatené obálky prijal. Priniesol ich do stanu spolu so zásobami potravín a pomáhal mu Afigenov. Ten Beriozkinovu výpoveď potvrdil. Dalo sa usúdiť, že listy niekto odcudzil až zo stanu.

	Len čo Beriozkin a Afigenov odišli, vrátil sa Kaniugov kormidelník i s Ramzinom, ktorý mu pomáhal pri oprave. Poruchu na vstrekovacom čerpadle sa im nepodarilo odstrániť.

	Kormidelník dokázal predstierať „poruchu“ tak šikovne, že oklamal i bystrého Ramzina. To bol dôvod, aby tu dvojica ostala i na nasledujúci deň bez toho, že by to vyvolalo zbytočné dohady.

	Dlho do noci sme preberali jednotlivých členov výpravy. Moje podozrenie na Beriozkina pokladal Kaniuga za málo pravdepodobné.

	Hovorili sme polohlasne. Zrazu Kaniuga zbystril sluch. Začal nahlas rozprávať o rôznych maličkostiach a pritom sa pomaly blížil k východu zo stanu. Rýchlym hmatom odsunul plachtovinu a vybehol von. Hneď za tým sa ozvalo zastenanie a niečo spadlo. Vybehol som do tmy, ale počul som iba dupot, vzďaľujúci sa smerom k rieke. Rýchlo som sa vrátil, schytil lampáš a bežal za Kaniugom. Ale bežte v nocí na neznámom mieste! Kaniuga tam, kde sa chodníček zatáčal, narazil na krík a spadol. Keď som k nemu pribehol, práve vstával a utieral si ruky.

	– Opäť jedna prirýchla akcia, ktorá sa nepodarila, – zahundral a mlčky sa vrátil so mnou. Nazrel som do stanov, ale všetci boli na svojich miestach.

	– Bol to čertovsky mrštný chlapík, – povedal uznanlivo Kaniuga, keď sme sa rozchádzali. – Utekal hneď, ako som vybehol zo stanu, potkol sa o stanový kolík, ale bleskove vstal a bežal ako dobre trénovaný šprintér. Škoda, že zmizol. Ale poznáte porekadlo: „Všetko zlé je na niečo dobré.“ Znie síce fatalisticky a hodí sa skôr pre budhistu ako pre pracovníka milície, ale…

	Dobre, dobre, chceš ma utešiť, pomyslel som si…

	Ráno, ešte za šera, všetci príslušníci výpravy vrátane Kaniugu pomáhali vyprosťovať zrútené schodište. Voda v šachte síce trochu klesla, ale práca nám nešla od ruky tak, ako bolo treba.

	Pod ťarchou žulových bremien sa čeľuste žeriavu občas otvorili, schod spadol späť a ešte viac zatarasil vstup do vnútra mohyly. A keď zlyhalo brzdiace zariadenie na navíjacom bubne, už-už mohlo dôjsť k nešťastiu. Zodvihnutý schod sa zrútil na okraj šachty a len-len nepridlávil Guseva. Prerušili sme prácu a radili sme sa, čo ďalej. Ramzin hromžil na mizernú mašinu a navrhol, aby sme schody vyťahovali kladkostrojom. Bol už skoro večer, keď sa nám podarilo otvor uvoľniť aspoň natoľko, že sme sa ním mohli pretiahnuť. Za iných okolností by sa málokto plahočil po kolenách v mokrom piesku a bahne, ale nedočkavosť premohla rozvahu.

	Ramzin a kormidelník Kaniugovho člna ostali z bezpečnostných dôvodov pri kladkostroji, ktorý spolu prispôsobili na tento účel. My sme liezli husím pochodom do podzemnej miestnosti. Voda nám tu siahla po členky.

	Svietili sme si pod nohy, aby sme sa vyhli zradným šachtám a bez slova sme obstúpili sarkofág.

	Jusov si pripravil aparát. Musel urobiť fotografie, aby mohli hrobku v niektorom múzeu správne zrekonštruovať. Magnéziový blesk vyčaril priam rozprávkové prostredie. Strieborné kovanie na postrojoch, ostrie mečov, drahokamy na rukovätiach zbraní, lesklý tuf – všetko bolo ako v ohni… Tento krátky fantastický obraz sa nám hlboko vryl do pamäti      

	Na profesorov pokyn sme odstránili príklop sarkofága. Napodiv to šlo veľmi ľahko, lebo zdanlivo ťažká kamenná doska bola zdnu dutá. Keď sme ju kládli na zem, čosi v nej zašramotilo.

	– Výborne, – zvolal archeológ. – Vezír v nej má asi svoje propriety. Na tie sa pozrieme potom…

	Lampáše ožiarili mumifikovanú mŕtvolu. Hoci odev bol už po toľkých storočiach vetchý, predsa len prezrádzal bývalú nádheru. Vedľa ležala zakrivená šabľa a drahokamy, ktorými bola pošva vysádzaná, sa ligotali v svetle lampášov ako hviezdy.

	– Pozor, ničoho sa nedotýkajte! – zvolal profesor (všetci sme vedeli, že sa nesmieme ničoho dotknúť, aby sa veci pod nešetrným dotykom náhodou nerozpadli). – Na bokoch pod látkou som zazrel ostne… môžu byť otrávené!

	Opatrne odhrnul látku. Bolo tam niekoľko ježov, presne takých, aké som našiel vo svojom lôžku.

	– Zasvieťte sem, – požiadal nás archeológ a ukázal na krk mŕtvoly, zahalený odstávajúcim golierom. Tkanina prešívaná zlatou niťou si ešte uchovala určitý lesk.

	V jasnom svetle sme uvideli nahnedlú tvár nebohého s vyčnievajúcimi lícnymi kosťami, hlbokými priehlbinami a vysunutou bradou. Koža ponášajúca sa na pergamen sťahovala nosnú prepážku, čím vymkli nozdry a odhalili sa zuby. Vyzeralo to tak, ako keby sa nám mongolský vezír pohŕdavo vyškieral.

	Jusov pozorne odhrnul vetchý golier dlhou pinzetou a klieštikmi. Odhalil nažltlú kazajku, ktorá bola na krku roztrhnutá. Ležal na nej voľný koniec hrubej dvojitej zlatej retiazky, druhý koniec bol skrytý pod golierom. Archeológ sa pokúsil retiazku opatrne vytiahnuť. Musel dávať veľký pozor, aby nič nepoškodil.

	Retiazka bola dlhá a na konci niečím zaťažená. Očakával som, že to bude nádherný prívesok, ktorý bude žiariť až zrak prechádza, ale namiesto neho sa objavil – zažltnutý zub nezvyčajnej veľkosti a tvaru.

	– Doparoma, – vybuchol Beriozkin. – To je oveľa väčší zúbok, ako má čertova stará mať!

	– A ty ju vari poznáš? – podpichol ho Afigenov a rozosmial sa.

	– Už tu pred nami dajaký čert hospodáril, – povedal archeológ. – Zlatá retiazka je preštipnutá… Podľa všetkého bol na nej ešte jeden prívesok a ten chýba…

	– Aj opasok je pretrhnutý, – zvolal profesor a nahol sa cez okraj sarkofága. Uchopil široký pás do klieští a opatrne sa ho pokúšal stiahnuť. Pás bol zložený z kovových, krásne rytých článkov a na retiazke visela bohato zdobená pošva na dýku.

	Dýka však chýbala!

	– Niekto ju ukradol! Preťal pás, chcel zobrať aj pošvu, ale napokon vytiahol iba dýku. Akiste to bola lákavejšia korisť.

	– Prosím vás, kto by tu kradol, azda duch? Veď sme tu celú noc strážili, – poznamenal Beriozkin.

	Archeológ iba vzdychol.

	Keď sme dali dolu pás, našli sme pod ozdobnou látkou, ktorá sa na niektorých miestach už trhala, niekoľko oválnych škatuliek a kožených vrecúšok.

	– Samé vzácne veci, – povedal Jusov. – Veľmožovi nedávame na cestu do záhrobia čačky…

	V jednom vrecúšku boli zlaté mince, v druhom spráchnivený žen-šen, v ďalšom perly a rozpadnutá hadia koža.

	Každú vec fotografoval Jusov na pôvodnom mieste i osve, takže prehliadka sargofága nám zabrala veľa času.

	Tento zaujímavý prieskum nás tak zaujal, že sme ani nezbadali, ako účinkuje ovzdušie na náš organizmus. Naostatok nás všetkých rozbolela hlava a išlo nám na dávenie. Nebolo tu dosť kyslíka. Najhoršie bolo profesorovi. Museli sme prehliadku prerušiť. Všetko sme starostlivo zabalili a uložili do vakov. Pokým sa poklady nestanú pýchou zbierok niektorého múzea, budú sa o ne starať Kučin a Jusov.

	S rozkošou sme hltali čerstvý vzduch a hneď sme sa cítili celkom normálne.

	Korisť sme odviezli do Kučinovho stanu. Nájdené veci však bolo treba roztriediť.

	Archeológ i profesor venovali veľkú pozornosť zubu, pripevnenému niekoľkými malými, prekrásne vypracovanými sponkami, ako i prívesok k dvojitej retiazke. Časť z nej chýbala a museli ju odštipnúť iba nedávno, lebo miesta zlomu sa ligotali.

	Jusov odložil lupu a povedal:

	– Podľa všetkého bol na retiazke ešte jeden prívesok. Pozrite, kúsok, ktorý som našiel pri kamenných dverách, je z tej istej retiazky. Pravdepodobne vypadol zlodejovi z ruky, keď zatváral ťažké dvere. Možno ho aj omylom preštipol.

	– Vyzerá to tak, – prisvedčil Kaniuga.

	– Tak to nám asi chýba druhý prívesok, – dumal profesor. – Bol to zrejme tiež zub. Viete vôbec, ktorý tvor mal takýto velikánsky chrup?

	Kaniuga pokrčil plecami. Vzal som podivný prívesok do ruky a prezeral som ho. Bol asi sedem centimetrov dlhý a štyri centimetre široký. Nikdy som podobný zub nevidel. Žiadna šelma, žiadne zviera na našej planéte taký „zúbok“ nemá.

	– Asi sa nemýlim, ak tvrdím, že to nie je zub dodnes žijúceho živočícha, – povedal som.

	– Máte pravdu, nie je, – prisvedčil profesor Kučin. – Plnú tlamu takých zubov mali iba veľjaštery žijúci v kriedovej dobe, v mladšom mezozoiku. Bude to pravdepodobne zub obojživelného veľjaštera Helopus mongolicus. Jeho kosti sa v pomerne veľkom množstve nachádzajú v Mongolsku a v Číne. Bol dlhý až dvadsaťdva metrov a patril k najväčším obyvateľom našej zemegule. Kedysi nosili ľudia zuby týchto drakov ako amulety. Dodávali vraj silu a chránili pred nepriateľmi. V Mongolsku a v Číne boli vykopávky veľjašterov časté už pred mnohými storočiami. Nájdené kosti a najmä zuby sa draho predávali, lebo im prisudzovali kúzelnú ochrannú a liečivú moc.

	– Tak to je tu na ňom vyryté zaklínadlo? – opýtal som sa, prezerajúc si zub.

	– Pravdepodobne, – prikývol Jusov. – Žiaľ, neovládam staromongolské písmo, ale u nás v Akadémii máme znalca. Dúfam, že minuatúrny nápis rozlúšti a potom ho uverejníme.

	Nerád predbieham, ale nebude na škodu, ak prezradím, že o našej expedícii uverejnili podrobnú zprávu, ale rozlúštený nápis z dračieho zuba sa na verejnosť nedostal. Pochopil to každý z nás zasvätených a verím, že i čitateľ naostatok nebude inej mienky      

	Zostavovali sme zoznam nájdených pamiatok, keď sa zrazu ozvali v tábore veselé hlasy. Vrátil sa Šalganov a s ním štyria hostia. Jeden z nich bol vedúci diamantového náleziska Alexej Ivanovič Cvetov. Srdečne sme sa privítali.

	Cvetov priviezol so sebou troch pomocníkov. Stáli pred čiastočne rozobranou mohylou a nešetrili slová uznania a obdivu, že sa nám s takými jednoduchými prostriedkami podarilo v krátkom čase vykonať toľko práce.

	Mali sto chutí prezrieť si hrobku, ale núdzovo podopreté schodište, ktoré mohlo každú chvíľu klesnúť a uzatvoriť vchod, ich od tohto zámeru odradilo.

	Vysvitlo, že oprava pokazeného žeriavu je problematická, a preto sa Cvetov rozhodol, že nám požičia iný.

	Čln, ktorý návštevníkov priviezol, odplával do Údolia šiestich sov a mal sa vrátiť až na budúci deň. To však znamenalo ďalšie zdržanie. Šalganov sa ponúkol, že pôjde na našej loďke odovzdať náčelníkov príkaz. Profesor Kučin ho však potreboval a uvažoval, koho poveriť touto úlohou. Afigenova, Guseva i Naumova sme v tejto etape práce potrebovali. Všetci sme nevdojak pohliadli na Ramzina.

	– Keď nikto neostáva, pôjdem ja, – povedal.

	– Výborne! – zvolal Ivan Vasilievič. – Vy ako technik ste najsúcejší.

	– Poobzerajte sa, či nebudete potrebovať ešte dajaké zariadenie, – podotkol Cvetov.

	– V prvom rade čerpadlo, – povedal Ramzin a odišiel pripraviť sa na cestu.

	Hostia nezaháľali. Pomáhali spevňovať podpery schodišťa a pripravovali demontáž pokazeného žeriavu. Cvetov si chcel i napriek nebezpečiu prezrieť kryptu. Sprevádzal ho Jusov. Za pomerne krátky čas, čo boli vnútri, schody sa opäť zosunuli a dalo      nám veľa práce, kým sme našich priateľov vyprostili.

	Na druhý deň okolo obeda priplával čln z Údolia šiestich sov a Cvetov, spolu s jedným zo svojich spolupracovníkov na ňom odplával ku svojim diamantom. Veril, že po ceste stretne Ramzina i s potrebnou technikou.

	Deň sa chýlil k večeru a Ramzin sa nevracal. Celú noc plápolali na prístavišti dva „majákové“ ohne, ale ich plamene čerili tmu nadarmo.

	Ani ráno čln nepriplával.

	Jusov zostavoval úlomky bridlicových tabuliek a pokúšal sa lúštiť písmo. Profesor Kučin sa prechádzal po brehu a nikde nenachádzal pokoj. Ďalší členovia výpravy mali plné ruky práce pri mohyle; vynášali vo vedrách vodu. Beriozkinovi nebolo toto núdzové zamestnanie po chuti a prišiel ma pozvať na poľovačku.

	– Požičajte si od Šalganova Nadyra. Postrapatíme trochu brká tetrovom a jarabiciam. Bude to užitočnejšie ako prelievať vodu.

	Od nešťastného lovu na medveďa som s Beriozkinom temer neprehovoril, nevšímal som si ho. Začudoval som sa preto jeho pozvaniu. Ťahalo ma však do tajgy. Šalganov mi ochotne požičal psa a ten od radosti vyskakoval, keď zbadal, kde sa chystám.

	Strechy storočných stromov nás skryli vo svojom tieni.

	Prešli sme iba niekoľko sto krokov a pes zastal pri pichľavom kríku, hľadel na nás, vrtel chvostom, ale nezaštekal.

	Správal sa celkom nezvyčajne.

	– Čo sa ten pes okúňa, veď tam nič nemôže byť, – zvolal Beriozkin.

	Poznal som múdreho Nadyra, a preto som rozhrnul ker i trávu a zbadal som na zemi ligotavý predmet. Bola to čepeľ dýky, vyzdobená bohatou gravúrou. Pochopil som, že to je tá, ktorú ukradli z hrobky. Bola veľmi dlhá a lupič ju asi nemohol pri sebe nenápadne ukryť. Ponechal si iba rukoväť.

	– To je vecička! Rad by som však vedel, ako sa sem dostala.

	– Lepšie povedané, kto ju sem pohodil. Viete, odkiaľ pochádza? – A keď som zazrel Beriozkinov nechápavý pohľad, dodal som dôrazne: – Z mohyly!

	Nepredstieraný Beriozkinov údiv ma presvedčil, že o dýke nemá ani potuchy. Rozhodol som sa, že ho vyskúšam: – Medzi nami asi šarapatí lotor, ktorý ukradol i iné cenné veci.

	– Čože? – vybuchol Beriozkin. – Medzi nami že by bol bandita? To je nemožné!

	– Zákerník, ktorý si zaumienil, že ma znesie zo sveta.

	– Vás. ..? – žasol Beriozkin. Prečo by to robil? – Odrazu sa ťukol prstom do čela a zahundral:

	– Teraz chápem, prečo bola tá haravara s vašou puškou pri love na medveďa i to, prečo ste sa so mnou prestali rozprávať! Len to povedzte priamo. Som priamy chlap, niekedy hrubý, ale ruky mám čisté… pred každým!

	Uveril som mu, podal som mu ruku a on mi ju pevne stisol.

	Krátko som mu rozpovedal o výhražných listoch a dvoch pokusoch pripraviť ma o život.

	– Nebesá, – zvolal pohoršene, – ak je to tak, nech puknem ako žaluď. Som Sibírčan, ale že by po našej matičke zemi ešte strašila krvná pomsta, nie, stokrát nie! Môj ded si na ňu ledva pamätal. Skôr vás má na muške dajaký arcilotor, ktorý sa s vami chce pod touto zámienkou vyporiadať. Vykrútil by som mu krk ako kuraťu!

	Hlasný brechot prerušil jeho úvahy. Poponáhľali sme sa za psom a o chvíľu sme zastali pred skupinou límb, na ktorých Nadyr zaštekával tri hlucháne. Vyhnal ich zo zeme a usadil do konárov. Posunkom sme sa dohodli, ktorého si kto vezme na mušku. Temer súčasne zaduneli dve rany a potom ešte aj tretia. Beriozkin stihol zastreliť dva.

	– To je pes nad zlato, – pochvaľoval si. – Najskôr nájde kindžal, zacítil ho, lebo ho mal niekto z našich ľudí v ruke, a potom nám vyženie hneď tri hlucháne. Poď sem, ty krásavec!

	Nadyrovi nebolo treba niečo dvakrát vravieť. Pribehol k nám, roztiahol kútiky tlamy do takého podareného úsmevu, že sme sa rozosmiali. Vedel, že si zaslúži pochvalu.

	Pokračovali sme v poľovačke a za tri hodiny sme zastrelili ďalších šesť hlucháňov a päť jarabie. Na zajtrajší deň to úplne stačilo všetkým príslušníkom výpravy.

	Po návrate do tábora som vyhľadal profesora a odovzdal som mu čepeľ dýky. Prezrel ju, odniesol do stanu a zasunul do prázdnej pošvy z hrobky. Zapadla tam presne

	– Škoda, že chýba rukoväť. Bol by to unikátny exponát, – ľutoval Kučin, smutne hľadiac na znetvorenú zbraň.

	– Ivan Vasilievič, – zvolal niekto naliehavo, – Ivan Vasilievič, priplával čln!

	Ponáhľali sme sa k prístavišťu a tam sme stretli      … Alexeja Ivanoviča Cvetova.

	– Prihodilo sa niečo, čo ťažko možno pochopiť, – riekol vážne. – Váš technik k nám do diamantového náleziska neprišiel!

	Prekvapene sme hľadeli mlčky jeden na druhého.

	– A kde ostala loďka? zmohol som sa na otázku.

	– Nikde sme ju nevideli. Ramzin nepozná rieku. Mohlo sa mu prihodiť nešťastie. V miestach, ktoré lovci nazývajú „Diablov mlyn“, sú nebezpečné víry. Ramzin proste s vašou loďkou zmizol.

	– To ešte neznamená, že je mŕtvy, – ozval sa Alman Kaniuga. – Prezreli ste to nebezpečné miesto?

	– Nemohli sme sa zdržiavať, – odvetil Cvetov.

	– Napokon sme si mysleli, že sa hádam z dajakých dôvodov vrátil.

	– Tak potom musím prezrieť breh ja, – vyhlásil Kaniuga.

	– Len čo zložíme náklad, môžeme vyplávať, – povedal Cvetov.

	– Pôjdem s vami, – prihlásil sa Šalganov. – Gusev, ty si spával v jednom stane s Ramzinom. Prines niektorú z jeho vecí, aby pes mohol nabrať pach a potom ho pustíme, nech hľadá.

	Gusev priniesol Ramzinov pracovný oblek a trochu bielizne. Viac, okrem maličkostí, nenašiel.

	Šalganov zobral šaty nezvestného, pušku, koženú kabelu, zavolal Nadyra a šiel s Kaniugom k prístavišťu.

	Rýchlo sme vyložili náklad z člna. Cvetov sa s nami rozlúčil a odplával so Šalganovom a Kaniugom proti prúdu. Nadyr pred nalodením poškuľoval na Arana, ktorý pobehoval medzi nami. Odvtedy, ako Aran zápasil so smrťou, sa Nadyrovo správanie k svojmu bývalému sokovi nápadne zmenilo. Celé dni a noci posedával, alebo obchádzal okolo neho a všemožne mu prejavoval náklonnosť. Keď sa Aranov stav zlepšil natoľko, že už mohol žrať, Nadyr sa nikdy nedotkol zvyškov jeho jedla, ale čumákom mu misku pristrkával.

	– Tak prosím, – ukázal Jusov na psy. – A ešte nech niekto povie, že psy nevedia rozmýšľať!

	Lajky sa tak spriatelili, že Afigenov musel priviazať Arana na remeň, aby neskočil do člna za Nadyrom.

	Ramzinovo zmiznutie vyvolalo v tábore pochopiteľný rozruch.

	Plavil sa po rieke veľmi často, pravda, zvyčajne ešte s niekým, ale kormidlovať vedel bezvadne. Poznal skutočne rieku? Ak nie, prečo sa nepriznal? Prečo sa s niekým neporadil?

	– Boris Averianovič bol sebavedomý a nedal si poradiť, – tvrdil Gusev, – ale bol taký schopný a pohotový, že sa dokázal vynájsť v každej situácii. Večná škoda takého chlapíka!

	Nešťastie, ktoré postihlo Ramzina, odsunulo záujem o mohylu. Až o hodnú chvíľu sa pracovníci opäť pustili do roboty. Montovali nový ťažký žeriav, postavili čerpadlo a nasadili pod schodište ručné hevery. Práca sa rozbehla v pravý čas. Voda v trhline povážlivo stúpala, zaplavila zopár schodov, ktoré sa zosuli a zatarasili vchod. Prúd vody omýval základy stavby a to mohlo mať zhubné následky.

	Profesor Kučin po dlhšom uvažovaní prehlásil:

	– Ide tu o jedinečný objav. Historický význam hrobky ďaleko presahuje hranice Sibíri a ako vidím, naše skromné sily na jeho záchranu nestačia. Požiadam o pomoc vládne inštitúcie Jakutskej republiky.

	Nasledujúce ráno sa vybral v sprievode Afigenova po prúde rieky do hlavného mesta Jakutskej republiky.

	Po odchode profesora Kučina sme museli dva dni čerpať vodu, neustále stúpala. Mali sme iba ručné čerpadlá, práca bola namáhavá, preto sme sa museli po dvoch hodinách striedať. Súčasne sme kopali i odvodňovací kanál. Na tretí deň sme ho konečne dohotovili a zachránili sme tak mohylu pred zatopením.

	Okolo poludnia sa vrátil čln so Šalganovom a Kaniugom. V závese mali našu loďku s prívesným motorom, ale Ramzina nenašli. Rozbitá predná časť loďky bola dostatočným svedectvom o nešťastí.

	– To je jasné, – zauvažoval Beriozkin. – Rozbitá loďka sa vody nenaľaká, ale človeka vlna pohltí… len tak žblnkne!“

	– Prehľadali sme každé miesto, kde mohlo dôjsť k nešťastiu, – rozprával Šalganov, – ale nadarmo. Loďku sme našli pod podomletou skalou pri „Diablových mlynoch“. Z vody vyčnievala iba predná časť, lebo motor ju zaťažkával. Odvliekli sme ju na breh a tam pes zachytil stopu, ale stále chodil dookola a zakaždým sa vrátil k zvyškom táboráka a k prázdnej fľaši od vodky. Ramzin si tu asi varil a potom opäť nasadol do loďky. Iné stopy na pravom brehu pes nenašiel. Na ľavom brehu sme hľadať nemohli, lebo na kolmé podomleté skaly sa človek nedostane. Ale i tak sme ich obišli a na schodnom mieste sme sa vyšplhali nahor. Pustili sme psa, ale opäť bezvýsledne. Spočiatku sa síce zdalo, že našiel stopu, ale potom zavrtel chvostom, sadol si a nepohol sa z miesta. Hľadali sme tam zbytočne, veď ako som povedal, na tie skaly nikto nevylezie.

	– Tak je to, – prisvedčil Kaniuga. – Vidí sa mi, že si Ramzin zapríčinil nešťastie sám. Naznačuje to i prázdna fľaša, ktorú sme našli pri táboráku. Pri jedle ju asi vypil… a to je veru riadna dávka! Opíjal sa?

	– Áno, – ozval sa Gusev, – ale iba občas a najmä v ostatnom čase. Zdalo sa mi, že zapíja dajaký svetabôľ. Sadol si večer sám do stanu, na posedenie vychlípol celú buteľku vodky a bol namol. Opicu mal však miernu. Mrmlal si čosi, zvalil sa do pelechu a o chvíľu už chrápal ako mrož. Do rána vytriezvel a bol opäť čulý ako veverička.

	V      nasledujúcich dňoch sme usilovne pracovali. Zrútené schodište sme zodvihli a konečne sme zaistili bezpečný priechod. Netrpezlivo som očakával profesorov návrat, lebo o niekoľko dní ma už čakali v Leningrade služobné povinnosti. Keď sa profesor vrátil, potešil som sa. Prišlo s ním pol tucta význačných ľudí: dvaja zástupcovia jakutských vládnych organizácií, riaditeľ stavebnej správy, riaditeľ jakutského múzea a dvaja pracovníci novosibirského oddelenia Akadémie vied SSSR. Podrobne im vysvetlili postup prác a všetko, čo súviselo s mohylou.

	Zostúpili sme dovnútra mohyly.

	V      prítomnosti komisie rozobral Jusov i príklop sarkofága. Jeho obsah nás spočiatku trochu sklamal. Očakávali sme, že tam budú dajaké drahocennosti, ale namiesto nich ležali v uzatvorených priehradkách starostlivo zviazané popísané tabuľky.

	– Veľkomožnému vezírovi dali so sebou knžnicu, aby sa pri putovaní do záhrobia nenudil! – zvolal archeológ a špeciálnym dlátkom otváral ostatnú priehradku. Ležalo v nej sedem kožených vrecúšok. Keď ich profesor vyberal, jeden sa roztrhol a hrsť zlatých mincí sa s cvengotom rozkotúľala po pestrých dlaždiciach. V lúčoch lampášov sa peniaze zaligotali a keď sme ich zbierali, prijemne nám chladili prsty.

	Aj v ďalších šiestich vrecúškach boli mince.

	V troch strieborné, v dvoch opäť zlaté a v jednom medené.

	Profesor Kučin stál zadumane. Zrazu zodvihol zrak a bolo vidno, že chce niečo povedať. Stál pred vztýčenou kopijou, na ktorej viseli vrkoče šedavých konských vlasov. Keď ho ožiarili lúče našich elektrických lampášov, jeho dlhé, prešedivelé vlasy s nimi temer splývali.

	Rozhliadol sa po krypte a pohnutým hlasom prehovoril:

	Využívam prítomnosť jakutských vládnych orgánov, aby som vám, mojim drahým spolupracovníkom, poďakoval za obetavú prácu. Jej výsledky prevyšujú všetko, čo sa v ostatných rokoch v oblasti archeológie na Sibíri dosiahlo. Vládni činitelia Jakutskej republiky sledujú so záujmom našu prácu. Prisľúbili mi, že urobia všetko, aby sa mohyla zabezpečila proti poškodeniu a uchovala sa…

	Stíšil hlas a dodal:

	– S hlbokým zármutkom si spomíname na nášho snaživého spolupracovníka Borisa Averianoviča Ramzina, ktorý pri výkone služobných povinností tragicky zahynul. Česť jeho pamiatke!

	Zavládlo ticho. Iba niekde pod nami v podzemí hučala voda a jej šum varovne pripomínal jej ničivú silu.

	Nálezu sa teraz ujali vedci. Podrobne spísali všetky predmety a hneď na mieste vypracovali plán na vedecký výskum, vyhodnotenie a rozbor. Z dlhých‘ porád a diskusií rástli fascikle zápisov. Cítil som, že tu už pre mňa nieto práce, moja dovolenka už tiež vypršala, a preto som sa rozhodol, že sa zajtra vydám na spiatočnú cestu do Leningradu.

	Podvečer som s profesorom ešte raz zašiel do krypty – rozlúčiť sa.

	Stáli sme mlčky pred sarkofágom. Prezeral som si v žiari lampášov mumifikovaného vezíra a zdalo sa mi, že jeho úškľabok, ktorý som si zapamätal pri prvom pohľade, sa trochu zmenil. Profesor prikývol. Vnikol sem čerstvý vlhký vzduch a ovplyvnil mikroklímu, ktorá po stáročia vládla v krypte. Zmena mohla mať zhubný vplyv na mŕtvolu, ale vedeckí pracovníci z Novosibirska mali so sebou potrebné prostriedky na jej záchranu.

	– Teraz sa, Rudolf Rudolfovič, rozlúčte s hrobkou, – povedal profesor. – Ktovie, či sa podarí túto zvláštnu stavbu uchovať. Ponorná rieka ju môže ohroziť, ale dúfam, že sa nájdu prostriedky na záchranu tejto jedinečnej pamiatky. A aby som nezabudol… Čepeľ dýky, ktorú ste našli, si môžete ponechať a pošvu vám k nej pridáme. Ak chcete, tak i toho otráveného ježa…

	Poďakoval som sa svojmu priateľovi, rozhliadol som sa ostatný raz po krypte a nasledoval som profesora, ktorý pomaly kráčal k východu.

	Ešte sme chvíľu posedeli s Kučinom a Salganovom pred Stanom. Krajinu postriebril mesiac. Obe lajky, Nadyr i Aran, ležali vedľa nás. Pohladkal som Arana, ktorý mi dvakrát zachránil život, a on mi dôverne položil hlavu na kolená.

	Šalganov poznamenal:

	– Do smrti ma bude škrieť, že sme nezistili toho šialenca, ktorý na vás kládol pasce…

	– Šialenca? – opakoval profesor. – Skôr by som povedal, že to bol rafinovaný zlosyn. Ale do Jakutska sa zajtra vracia s vami, Rudolfovič, i Kaniuga, takže máte postarané o bezpečný sprievod. Nemusíte sa báť ani čerta      

	– Keby to bol čert, tak by sa nenaľakal ani pracovníka bezpečnosti, – poznamenal Šalganov.

	Dlho sme ešte sedeli pri ohni a preberali sme činy neznámych banditov. Toho, ktorý vykradol hrobku, i toho, ktorý sa usiloval pripraviť ma o život. Bol to jeden človek, alebo ich bolo viac? Žil tu medzi nami, alebo sa skrýval v tajge?

	Táborák pomaly dohasínal a svetielka na nebeskej klenbe len máličko miernili tmu. Pridávali však noci na tajuplnosti. Strapaté ruky lesných velikánov hmatali hrozivo do prázdna, ako keby sa zdráhali vydať záhady skryté pod nimi.

	Sedel som u predsedu súdneho kolégia Kurilova a opakoval som otázky, ktoré sme si kládli v ostatnú noc pri táboráku, ale ani on mi na ne nevedel odpovedať.

	– Na to, – poklepkal mi na plece Kurilov, – čo všetko sa vám na Sibíri prihodilo bez toho, žeby tým utrpelo vaše zdravie, sa hodí porekadlo: „Komu pánboh, tomu všetci svätí“. Škoda, že pracovníkov bezpečnosti z Jakutska nemôžem priradiť k bytostiam ovenčeným svätožiarou. Zistili, že Cižova sa pokúsil zastreliť Čuvajev, ale podľa druhých údajov sa ten darebák utopil. Napokon však Pčolovova dáma prehovorila. ..

	– Vypočúvali ste Nadeždu? – začudoval som sa.

	– Prečo používate taký ostrý výraz na priateľskú besedu s krásnou ženou? Pohovoril som si s ňou, ako sa vraví, od pľúc, celkom úprimne a ona mi na revanš, menej úprimne, prezradila meno odosielateľa výhražných listov. Bol to… Čuvajev! Utopenec teda ožil, ale iba do času, kým sme zo Sibíri dostali popis pravého Čuvajeva. Potom vysvitlo, že „pomstiteľ“ vystupoval pod nepravým menom. Nahovoril Nadežde i Širiajevovi, že listy sú odplatou za nespravodlivosť, ktorej ste sa na jeho najbližšom príbuznom dopustili vy, Čižov a Feklistov. Je tu, samozrejme, ešte jedna možnosť, že krásna Nadežda „pomstiteľa“ dobre pozná a jeho pravé meno nám zaprela.

	Dozvedel som sa, že sa Pčolov chcel s ňou oženiť, ale naostatok sa dajako nezhodli a rozišli sa. Myslím, že tak to bolo pre Pčolova najlepšie.

	Teraz nám neostáva iné, iba čakať, či nás naši pracovníci zo Sibíri neprekvapia dajakým novým zistením. Potom urobíme za prípadom, ktorý mal nábeh na kardinálny zločin, bodkočiarku. Bodku, žiaľ, urobiť nemôžeme.

	– To značí koniec bez konca, – vzdychol som.

	Kurilov pokrčil plecami, zapálil si jednu zo svojich cigariet, ktorých dym privádza do zúfalstva nielen muchy, ale i návštevníkov, a snažil sa ma upokojiť.

	– Vyzbrojte sa trpezlivosťou. I naše mlyny melú niekedy pomaly, ale…

	– Ak sa nemýlim, tak je to z biblie, – usmial som sa trpko.

	– Niektoré staré porekadlá nestratili aktuálnosť ani dodnes, – odvetil Filip Filipovič. – Pomstiteľa vypusťte z hlavy, ten sa už naisto neobjaví…

	Kurilov mal pravdu. Čas plynul a nebezpečné dobrodružstvá upadali do zabudnutia.

	Profesor Kučin sa už dávno vrátil zo Sibíri a jeho referát mal veľký ohlas medzi poslucháčstvom, ktoré zaplnilo veľkú sálu štátnej geografickej spoločnosti v Leningrade. Tlač i rozhlas živo komentovali objavy, vysoko oceňovali ich historický význam a hodnotili zásluhy profesora i celej výpravy.

	Akadémia vied sa rozhodla usporiadať o našom náleze zvláštne sympózium. Profesor Kučin odišiel do Moskvy pomáhať pri prípravách. Akonáhle sa vrátil, zavolal ma telefonicky a pozval nás s Filipom Filipovičom, aby sme k nemu večer zašli vypočuť si moskovské novinky.

	Boli naozaj podivuhodné. I Kurilov, ktorý sa hneď tak všetkému nečudoval, bol prekvapený.

	Ktorýsi deň ráno prišla do ústavu materiálnej kultúry Akadémie vied v Moskve mladá žena, predstavila sa ako pracovníčka múzea vo Vladivostoku a predložila list svojho vedúceho so žiadosťou o rozlúštenie miniatúrneho písma, podľa všetkého ujgurského, alebo staromongolského, na exponáte, ktorý sa našiel náhodou medzi doteraz neroztriedenými zbierkami múzea. Miestni znalci identifikovali exponát ako zub veľjaštera, ale písmo sa im nepodarilo rozlúštiť. Ochotný tajomník, ktorý v Akadémii mladú ženu prijal, pozrel pozorne na zub a potom ešte pozornejšie na návštevníčku. Bola neobyčajne pekná a budila väčší záujem, ako sám predpotopný objekt. Jej pôvab vybavenie žiadosti ešte urýchlil.

	Tajomník ju osobne zaviedol do pracovne znalca orientálnych jazykov a ten sa dal hneď do práce.

	Okolo poludnia bol s lúštením hotový a krásna pracovníčka vladivostockého múzea, ktorá sa z miestnosti ani na okamih nepohla, pohotovo napísala ruský preklad na stroji. Poďakovala sa okúzľujúco a skôr ako sa vedec, rozohriatý jej teplým úsmevom, zmohol na odpoveď, zmizla. U tajomníka sa už nezastavila a to ho veľmi mrzelo, lebo by sa bol s ňou rád trochu porozprával.

	– Ako sa vlastne tá pôvabná muzeálna žienka volala? – opýtal sa tajomníka orientalista.

	– Moment, – odvetil a hľadal na stole žiadosť vladivostockého múzea.

	Hľadal však nadarmo. Žiadosť bola preč. Neznáma ju asi odniesla.

	– Prečo sa, profesor, zaujímate o meno tej… žienky? – opýtal sa prostoreko tajomník.

	– Iba z vedeckých pohnútok, kolega, – odvetil dotknutý orientalista. – Zistil som, že nápis na zube jaštera Helopus mongolicus je veľmi zaujímavý, ale žiaľ, neúplný. Je to asi pokračovanie dajakého odkazu, ktorý zažína inde, možno na podobnom zube. Teraz si uvedomujem, že tá… žena mi nenechala ani opis ruského prekladu, ktorý som jej diktoval z konceptu, – povedal napajedene profesor.

	– Ostal mi iba koncept.

	Na zube bolo napísané:

	… tam, nech porovná znamenie na sedle so znakom mojim. Nech je odmeraná dĺžka zápisu príkazu môjho na zuboch draka ochrancu môjho a od sedla 777-ráz viac krokov nech sa učiní. Smer určený je postavením slova posledného v nezmeniteľnom príkaze mojom.

	– Doparoma…! ukĺzlo mi, keď profesor prečítal zo zápisníka druhú časť vezírovho závetu.

	– I ja som stŕpol, – priznal sa. – Len čo som sa ukázal v moskovskom ústave, hneď sa ku mne prihlásil tajomník. O našej výprave, samozrejme, všetci vedeli a tajomník ma chcel prekvapiť zprávou, že aj vo vladivostorkom múzeu náhodou našli dračí zub i s textom nápisu. Prekvapenie bolo obojstranné. Najprv som sa začudoval ja, ale keď som im povedal, že krásna dáma priniesla na dešifrovanie zub, ktorý niekto ukradol zo sarkofága, bol úžas tajomníka i orientalistu ešte väčší. Ale čo poviete na zlodejovu drzosť? Dal si rozlúštiť písmo oficiálnou inštitúciou!

	– Drzosť to je, – prisvedčil Kurilov, ale drzosťou sa páchateľ dopustí vždy chyby, lebo nám ukazuje cestičku v pátraní. Rozlúštený text je veľmi zaujímavý…

	– Veru áno, – zvolal profesor. – Hneď z Moskvy som sa telefonicky spojil s Jusovom, povedal som mu, čo sa prihodilo, a požiadal som ho, aby mi urýchlene poslal preklad zápisu na „našom“ zube. Čakám ho každý deň.

	O tri dni dostal profesor očakávaný text. Opäť sme sa zišli s Kurilovom u profesora Kučina a s napätím sme čakali, čo sa vykľuje z filigránskeho písma.

	Profesor rozložil na stole niekoľko hárkov a tak trochu slávnostným hladom začal čítať:

	– Gudaltaj burchan chadgagč asar ezent uls mongol nucig chandalag ialach ba šarchdach…

	– Dosť, prosím, –      zvolal som netrpezlivo.

	– Pekne sa to počúva, ale nerozumieme tomu.

	– Čítam vám transkripciu originálneho zápisu na zube. Ja tomu tiež nerozumiem. Mám iba veľmi skromné znalosti modernej mongolštiny a tie, samozrejme, na čítanie starých textov nestačia. Priznám sa vám však, že si ich rád čítam nahlas. Tá neznáma, tajomná reč lahodí môjmu uchu ako hudba. Zaraz vám prečítam ruskv preklad:

	Boh bohov, ochranca veľkej ríše mongolskej, chráni tajomstvo budúcich víťazstiev i porážok. Keď smrť v boji odvedie dušu moju na putovanie do ríše odplaty, ponechajte zuby draka, ochrancu môjho, na prsiach mojich proti Diablom. Zanechávam preto určeným potomkom, hodným následníctva môjho, časť majetku, ktoré uložené je tam, kde korytnačka strážiť bude hrobku moju. Vyrytú na zuboch draka vôľu moju nech opíše po odchode mojom na putovanie baskak.6 Smrti prepadne, ak nesplní toto prikázanie moje. Určený je medzi temnikmi7 vykonávateľ ortieľu môjho. V čase vhodnom nech pristúpi baskak s potomkami mojimi ku korytnačke, spočívajúcej na známom mieste určenom kurultajom8 a…

	Profesor odložil hárok a dodal:

	Tento zápis je podstatne dlhší ako jeho pokračovanie na ukradnutom zube, na ktorom však veľmi záleží, lebo postavenie posledného slova určuje smer, kde možno ešte doteraz leží vezírov poklad. Poznáme dĺžku zápisu na zube, ktorý máme k dispozícii, ale nepoznáme jeho dĺžku na ukradnutom zube. Ruskú transkripcia nie je smerodajná. Akákoľvek chyba v násobení dĺžky oboch zápisov 777 krokmi môže vyvolať veľkú odchýlku, takže hľadať poklad nateraz nemá zmysel. To, že ani druhá časť nápisu neumožní zlodejovi hľadať poklad, je pre nás slabá útecha. Napokon sa o to ani nepokúsi, lebo mohylu opravujú a je tam plno ľudí. Neostáva nám nič iného iba čakať, pokým sa nepodarí páchateľa dolapiť… Ale to už vlastne nezávisí od nás, ale. ..

	– Chcete povedať, že od bystrosti orgánov bezpečnosti, – zasmial sa Kurilov. Máte pravdu. Vynasnažíme sa…

	– … a na úspech tejto akcie si musíme pripiť. Nech sa páči k stolu, drahí priatelia…

	FINÁLE NA FRONTE

	Neúprosný čas plynul.

	Sympózium o objavoch našej výpravy malo veľký úspech. O nápisoch na dračích zuboch a o skutočnosti, že do krypty vnikol zlodej, sa na Kurilovovu radu profesor Kučin nezmienil. O záhadnom pomstiteľovi, ktorý „šarapatil“ v okolí mohyly, nepadlo tiež ani slovo. Táraji, ktorí nikde nechýbajú, boli ochudobnení o senzáciu a zlodej mohol žiť v domnení, že sa krádež nezistila, alebo že sa jej neprikladá žiadny význam. Súčasne bezpečnostné orgány rozbehli pátranie. Občas som sa u Kurilova vyzvedal, ako pokračuje.

	– Pokračuje, odpovedal sucho. Akonáhle niečo bližšieho zistíme, dozviete sa o tom prvý.

	Pomaly som na celú historku zabúdal.

	Iba keď som pozrel na čepeľ dýky, na ktorú som si dal zhotoviť rukoväť, vzplanula vo mne iskierka nádeje, že sa predsa len ešte raz vyberieme s profesorom do stratenej zátoky.

	O tri roky, na jar 1941, zavolalo sibírske oddelenie Akadémie vied Kučina na dôležitú poradu. Po návrate mi oznámil, že sa rozhodli začať pátranie po vezírovom poklade. Pavol Jusov šiel húževnate za cieľom, ktorý sa spočiatku zdal beznádejný. Sústredil niekoľko orientalistov a tým sa napokon podarilo preložiť ruský preklad závetu na ukradnutom zube späť do staromongolštiny. Tým zistili s veľkou pravdepodobnosťou dĺžku nápisu. Ostávalo určiť v texte postavenie posledného slova, ktoré udávalo smer hľadaného miesta. Vyšlo najavo, že postavenie kritického slova sa mohlo meniť iba trikrát, aby malo zmysel. Bola teda veľká nádej, že sa podarí poklad nájsť.

	– Teraz už budeme oveľa lepšie vybavení, zdôveroval sa profesor. – Počítam i s vašou účasťou a nepochybujem, že obetujete dovolenku…

	Ale do Supej zátoky sme sa už nedostali.

	Oveľa hroznejšie supy s hákovým krížom na trupoch preleteli v celých kŕdľoch hranice Sovietskeho sväzu a zhadzovali na pokojné mestá a dediny smrtonosný náklad…

	Prišiel osudný 22 jún roku 1941 a najkrutejšia vojna v dejinách ľudstva.

	O niekoľko mesiacov neskôr som prišiel do uralského mestečka Buzuluk, kde sa vytvárala československá vojenská jednotka. Po tvrdom výcviku odišla 31. marca 1943 na front. Začala sa naša ťažká, ale slávna bojová cesta.

	Zbrane, ktoré nám dala Červená armáda, dostali sa do dobrých rúk. Prvý raz sa naši vojaci preslávili pri Sokolove Potom jednotka rástla čo do počtu i čo do bojových skúseností a pred starodávnym „otcom miest“ Kijevom – stála už 1. československá samostatná brigáda vyzbrojená tankmi, delostrelectvom l pancierovými autami, protilietadlovými delami, veľkorážnymi, ťažkými i ľahkými guľometmi.

	Hitlerovské armády zbesilo bránili prístup ku Kijevu, bez ohľadu na straty.

	Na žiadosť nášho veliteľa generála Ludvíka Svobodu nasadili našu brigádu v smere hlavného úderu, v prvom slede. Všetci príslušníci našej brigády videli v oslobodení mesta, ktoré sa tak ponášalo na Prahu, možnosť odplaty za pokorenú stovežatú matičku na Vltave a chceli opäť dokázať, že si zasluhujú dôveru, ktorú im velenie sovietskej armády i ľud u nás doma prejavuje.

	3. novembra 1943 sa začal útok na Kijev. Po nepredstaviteľne urputných bojoch bol Hitlerov východný val na Dnepre, do ktorého fašisti vkladali všetky nádeje, prelomený a 6. novembra bol Kijev oslobodený od nacistických okupantov.

	Išiel som služobným autom na veliteľstvo susednej sovietskej divízie a cestou sme dobehli autokolónu našich tylových vojsk. Veliteľ autokolóny mi hlásil, že autám dochádza pohonná hmota, lebo celú noc vozili delostrelcom muníciu. Vedel som, že nablízku je poľné letisko sovietskej armády a nariadil som veliteľovi, aby viedol autokolónu za mnou. Bol som v tom čase autodôstojníkom našej brigády a mal som poverenie, ktoré ma oprávňovalo požiadať ktorúkoľvek sovietsku jednotku o výpomoc.

	Skôr ako sa dala kolóna do pohybu, zaznel v diaľke známy hukot. Približovali sa nepriateľské lietadlá…

	Šoféri, zvyknutí na takéto prekvapenia, naštartovali vozidlá, rozostavili ich pod stromy, ktoré teraz na jeseň už neposkytovali dostatočný úkryt, vyskákali z kabín a zaľahli do priekopy.

	Blízkou križovatkou prechádzalo niekoľko áut so sovietskymi samopalníkmi. Zoskakovali z korby až keď sa nepriateľské lietadlá priblížili. Upútali ich pozornosť a celá zostava šiestich lietadiel sústredila paľbu palubných zbraní na križovatku. Potom zhodili niekoľko bômb.

	Nálet netrval dlho a vyžiadal si na šťastie iba ranených. Len čo Nemci odtiahli, naskočil som do svojho voza a rozbehol sa ku križovatke. Šoféri našej autokolóny šli za mnou.

	Dve z ôsmich sovietskych áut rozmetali bomby a ďalšie dve boli poriadne poškodené. Veliteľ samopalníkov, poručík, prijal s vďakou návrh, že naši šoféri odvezú ranených a potom pomôžu dopraviť jednotku na určené miesto.

	V neďalekej priekope pomáhali dvaja naši šoféri stenajúcemu seržantovi, zababranému hlinou a blatom na nepoznanie. Zobliekali mu blúzu a košeľu, na pleci celú zakrvácanú. Pokľakol som k ranenému, ale len čo som zazrel jeho nahé prsia, vyskočil som ako hadom uštipnutý. Oči sa mi priam vpili do prívesku, ktorý mu na hrubej zlatej retiazke visel na krku.

	Vari ma klame zrak?… Veď tento čudný predmet sa navlas ponáša na ochranný amulet, ktorý mala na prsiach mumifikovaná mŕtvola mongolského vezíra!

	Šoféri si všimli moje prekvapenie a pri pohľade na prívesok jeden z nich zvolal:

	– Prepánajána, to je zubisko!

	Áno, bol to obrovský zub a v tej chvíli som s určitosťou vedel, že je to ten, ktorý niekto ukradol z vezírovej šije!

	Nahol som sa k seržantovi a vzal som do rúk retiazku, aby som si ju mohol lepšie prezrieť. Ranený sa strhol, prikryl prívesok zdravou rukou a vyhŕkol:

	– Nesiahajte na to!

	– Odkiaľ to máte? – opýtal som sa ho nástojčivo a pozorne som sa mu zahľadel do tváre. Videl sa mi akýsi známy, ale vrstva blata bola ako maska.

	– Máš tu poľnú fľašu s vodou? – opýtal som sa šoféra.

	– Mám ju vo voze, ale je v nej čaj, – odvetil.

	– Tak skoč chytro po ňu! – prikázal som.

	Za okamih sa vrátil s fľašou a umyl seržantovi tvár.

	Hneď som ho spoznal.

	Technik Boris Averianovič Ramzin, o ktorom sme si mysleli, že sa utopil! Za sedem rokov, ktoré minuli od času, čo zmizol na rieke Lujkan, sa iba málo zmenil. Mal tvrdšie a ostrejšie črty, schudol a tvár mal prepadnutú.

	Neviem, kto z nás dvoch bol viac ohromený, ja, či on.

	– Poznávate ma? – precedil som cez zuby. Stál som nad ním sklonený a možno, že som mu pripadal ako zlé zjavenie.

	– Nie… nepoznám vás, – vyhŕkol zúfalým hlasom, ale zrazu sa vzchopil a vykríkol: – Čo chcete odo mňa? Chlapci, som ranený a tu sa na mne vŕši cudzí oficier!

	Hrmot našich áut prehlušil jeho volanie.

	Chcel som predísť zbytočným výstupom, a preto som prikázal samopalníkovi, ktorý ma zvyčajne sprevádzal na frontových cestách, aby pomohol šoférom seržanta núdzovo obviazať. Nespustil som ho pritom z očú.

	Zapálil som si cigaretu, aby som sa upokojil. K našej skupine pristúpil poručík, zazrel na seržantových prsiach nezvyčajný prívesok a so záujmom si ho prezeral.

	– Čo je to za vec? – opýtal sa dôstojník.

	– To… to je stará rodinná pamiatka, – odvetil prerývane ranený.

	– Tak, tak… je naozaj zvláštna, povedal s uznaním poručík. – A čo vaše zranenie?

	– Črepina ho zasiahla do pleca, ale je to iba tržná rana, – povedal šofér, ktorý ho obväzoval.

	– Nič vážne, to som naozaj rád, Šulgin, – uľahčene riekol dôstojník.

	– Čože? vyhŕklo zo mňa. – Šulgin…? – a v momente som si spomenul na našu výpravu do Surunganských hôr pod vedením Olega Feklistova, na banditov, na správcu polesia Šulgina, ktorý zahynul pri poľovačke na tigra.

	– Áno, to je seržant Sulgin, – povedal dôstojník. – Prečo vás to tak udivuje, kapitán?

	– Ja totiž… – nedopovedal som.

	Na tvári Ramzina alias Šulgina sa zjavil taký zúfalý výraz, že som sa ovládol a nevyslovil meno, pod ktorým som ho poznal.

	Práve v tejto trápnej chvíli pristúpil k nám staršina a oznámil svojmu veliteľovi, že všetkých ranených umiestnili do dvoch nákladných áut. Zavolal som rotmajstra, ktorý viedol našu autokolónu, a prikázal som mu, aby zariadil odvoz ranených a troma ďalšími autami dopravil samopalníkov ta, kde mali namierené.

	Poručík poďakoval, pozrel na seržanta a chcel niečo povedať, ale ja som ho predišiel.

	– Súdruh poručík, staršina nás prerušil, ale predstavte si, že som v seržantovi spoznal známeho.

	– Známeho?

	– Áno, – prisvedčil som. – Ale odvtedy, ako sme sa stretli na istej veľmi zaujímavej výprave, pretieklo sibírskymi riekami do mora veľa vody.

	– Pozrimeže, kde sa ľudia stretávajú! Chcete si pohovoriť, riekol poručík tak trochu s otázkou v hlase.

	– Áno, uhádli ste. A o kadečom, – povedal som rázne. – Nákladné autá s ranenými už odchádzajú, seržanta odveziem ja.

	Dôstojník súhlasil a ani seržant nič nenamietal. Zavolal som svojho samopalníka, aby pomohol ranenému do auta.

	Keď som sadal za volant, vytiahol Ramzin zdravú ruku a podával mi retiazku s príveskom.

	– Vezmite si to, neprinieslo mi v živote šťastie.

	Pozrel som naň prekvapene a neodpustil som si poznámku:

	– Prečo ste to neurobili prv?

	– Všeličo som mohol urobiť skôr a rozumnejšie, – vzdychol.

	– Ukradnúť hoci celého vezíra… Ale človeče, veď vy ste predsa mŕtvy. Utopili ste sa v rieke Lujkan pri Diablových mlynoch. Mal by som vám blahoželať k vzkrieseniu.

	Ramzin sa nútene usmial a žmolil v prstoch cigaretu

	– Áno, Ramzin, to bola iba epizóda, – zašepkal, – a nevydarená. Už dávno je po nej… Ale kde ma to veziete? – zarazil sa, keď zbadal, že som zabočil iným smerom, ako odišli nákladné autá.

	– Musíme si o všeličom pohovoriť a to by sa vo vašej poľnej nemocnici nedalo, – odvetil som ticho, ale dôrazne.

	– Potrebujem ošetrenie…      – ozval sa Ramzin, – akoby sa chytal stebla.

	– Ošetria vás skôr ako ostatných ranených. Máme tu nablízku náš lazaret.

	Potom už nepadlo ani slovo.

	V hlave mi vírili oživené spomienky a úvahy, ale musel som sa sústrediť na vedenie auta, lebo frontové cesty boli v žalostnom stave.

	V našej poľnej nemocnici lekár seržanta prezrel a ošetril.

	– Nie je to vážne, – poznamenal. – O dva týždne bude opäť junák. Ak sa tu zdrží, nech príde zajtra ráno, previažeme mu ranu. Potom mu napíšem nález a ďalšie zariadi lekár jeho jednotky.

	– Teraz pôjdeme tam, kde si budeme môcť konečne pohovoriť, – povedal som, keď sme si opäť sadali do auta.

	Ramzin mlčal, sedel bez pohnutia a strnule hľadel do prázdna. Vyzeral bezradne, ale každý nerv mal napnutý na prasknutie. Čakal, čo bude ďalej.

	– Čo je vám? – opýtal som sa ho nevdojak.

	– Som veľmi smädný… a tam, kde ma veziete, mi asi nič nedajú.

	Pochopil som. Bál sa, že ho odovzdám vojenským bezpečnostným orgánom.

	Odrazu som pocítil súcit s človekom, ktorý sa kedysi dal zlákať pochovaným bohatstvom, ale teraz nasadzuje život v boji proti nepriateľovi celého ľudstva.

	– Dobre, – riekol som mierne. – To môžem zariadiť.

	Zaviezol som Ramzina do štábnej jedálne našich tylových vojsk a tam sa dosýta najedol a napil. Zrejme ho to prekvapilo a zmäkol. Výbojnosť, ktorú prejavoval na križovatke, zmizla. Napätie povolilo, premohla ho únava, oči sa mu zatvárali a zranenie mu tiež nepridalo na zdatnosti.

	– Chcete si oddýchnuť? – spýtal som sa.

	– Veľmi, – prisvedčil.

	Obstaral som mu lôžko v štábnej ubikácii a prikázal som službukonajúcemu vojakovi, aby ma zavolal, keby seržant vstal.

	Ramzin však prespal celú noc a uvidel som ho až ráno.

	– Rudolf Rudolfovič, – začal nesmelo, – môžem s vami hovoriť prv, ako ma odovzdáte…?

	– Včera ste nechceli, – namietal som.

	– Včera… – opakoval, – včera… všetko sa zbehlo tak odrazu… Zranenie, potom vy. Nečudujte sa. V noci som si všetko rozmyslel      

	– Poďte.

	Zaviedol som Ramzina do svojho veliteľského stanovišťa, do čistej izbietky v ukrajinskom domčeku, spojke som kázal priniesť čaj a čakal som, čo mi povie.

	– Som Vitalij, mladší brat Fiodora Lavrentieviča Šulgina, správcu polesia zo sibírskej osady Vertlovka, – rozprával priškrteným hlasom. – Môj brat sa pred deviatimi rokmi zúčastnil na výprave do Surunganských hôr, ku ktorej ste patrili i vy… a nevrátil sa. Mŕtveho ste ho zakopali v akomsi úzkom údolí tajgy…

	– Zahynul pri poľovačke na tigra.

	– To vravíte vy, – zvýšil hlas seržant, – ale ja viem, že ho zastrelil niektorý z členov výpravy!

	Vyskočil som zo stoličky:

	– To je podlá lož! Váš brat bol síce členom bandy, ktorá prepadla výpravu a chcela zabiť geológa Feklistova, ale nikto z nás mu neskrivil ani vlas na hlave.

	– To tvrdíte vy. Iní hovoria, že ste ho zastrelili.

	– Opakujem, že je to hanebná lož. Kto vám to nahovoril? Povedzte mi hneď meno! – zahrmel som.

	– Kto… hoci Čuvajev.

	– Čuvajev? Najhorší člen celej tej bandy, ktorému sa po zatknutí podarilo ujsť? A vy ste mu uverili? Prečo ste si neprečítali nález súdneho lekára, ktorý telo vášho mŕtveho brata prezrel a zistil strašné rany po tigrích zuboch a pazúroch? Tie boli príčinou jeho smrti.

	– Ja som…

	– Prečo ste si, – pokračoval som jedným dychom, – neprečítali priznanie vášho brata, ktoré napísal pred smrťou bez toho, že by ho bol niekto nútil? Odhalil v ňom zločiny celej bandy, i to, že chceli zavraždiť geológa Feklistova…

	– Ja som musel…      – pokúsil sa ma prerušiť seržant. Zbledol a celý sa roztriasol.

	– Prečo ste sa aspoň nespýtali niekoho z účastníkov výpravy, – pokračoval som, – hoci predsedu Čižova, Tamary, Starobova alebo Jemenku? Ľudí poctivých a pravdovravných?! Prečo ste sa na vlastné oči nepresvedčili, aké rany spôsobil tiger na tele vášho mŕtveho brata? Prečo ste verili tomu zlosynovi Čuvajevovi?

	– Pretože… pretože som bol čiastočne zasvätený do bratovho úmyslu      získať pochybný poklad… a preto, lebo Čuvajev prisahal, že hovorí pravdu a že pomstí smrť môjho brata podľa starodávneho zákona tajgy. To on ma prinútil, aby som sa stal… krvným pomstiteľom…

	– Čože? – skríkol som. – Vy… krvný pomstiteľ?

	– Áno!… – zaúpel seržant. – Čuvajev sa mi vyhrážal, že ma udá ako spoluvinníka, hoci som ním nikdy nebol… Pre slzy bratovej ženy, ktorá Čuvajevovi uverila, som prisahal, že pomstím smrť staršieho brata… Miloval som ho a ctil… Lebo… – ďalej som už nerozumel. Hlas mladšieho Šulgina sa zlomil od vzlykotu a ruka, ktorou si zakryl tvár, tlmila jeho šepot.

	Predo mnou sedel schúlený zákerný pomstiteľ, ktorý ma chcel zniesť zo sveta! Musel som sa zdržať, aby som sa na neho nevrhol...

	Prešiel som niekoľkokrát po izbe, zapálil som si cigaretu, aby som sa upokojil a začal som mu klásť otázky:

	– Tak to vy ste prišli do Leningradu a odovzdali ste artistovi výhražné listy s vlčím zubom?

	– Áno, – priznal seržant, – ale všetko pripravil Čuvajev: vyšívané šatôčky… proste, všetko.

	– Potom ste zákerne vystrelili na Čižova…

	– Nie, nie, s tým nemám nič spoločné, to môžem dokázať. To bol Čuvajev, – tvrdil seržant.

	– Čuvajev sa neutopil?!

	– Nie. Podstrčil utopencovi svoje doklady, aby si ľudia mysleli, že je mŕtvy.

	– Ako sa vám podarilo votrieť do výpravy profesora Kučina?

	– Dozvedel som sa, že pôjdete…

	– … od koho?

	– Od priateľov z Leningradu.

	– Chcem vedieť mená, – naliehal som.

	– Od známej rodiny… od Fedotovovcov.

	– Presnejšie?

	– Od Fedotovovej netere      od Nadeždy. Poznali sme sa ešte z detstva…

	– To ona vám napísala, že Feklistov pôjde do Surunganských hôr a my s profesorom do Supej zátoky?

	– Áno. Vyrozprával som jej o osude môjho brata to, čo tvrdil Čuvajev. Pochopte, poznala ho od detstva… a u nás na Sibíri priateľstvo značí veľa! Zanevrela na vás i na ďalších členov výpravy a sľúbila mi pomoc.

	– Tak ona vraždila s vami!

	– Nie! Ona nie! Uistil som ju, že vás chceme vyhrážaním len držať v šachu, aby ste žili vo večnom nepokoji…

	– Vodila za nos úrady. Povedala, že sa voláte Čuvajev.

	– Áno, dohovorili sme sa, že v žiadnom prípade neprezradí moje meno. Napokon za všetkým i tak stál Čuvajev!

	– Len sa za neho neskrývajte!

	– Vy ho nepoznáte… dokázal úplne zbaviť človeka vôle, – vzdychol zúfalo seržant.

	– Aj novú výpravu geológa Feklistova si vzal Čuvajev na mušku?

	– Spočiatku chcel, ale nepodarilo sa mu to. Akosi vyšlo najavo, že strieľal na Čižova. Povedal to vraj akýsi včelár…

	– To viem, pobodali ho divé včely.

	– Áno, potom musel utiecť do tajgy.

	– A kde sa vlastne podel Čuvajev?

	– Osud bol k nemu taký krutý, ako on býval k ľuďom, – povedal dutým hlasom a po krátke] prestávke pokračoval: – Odniekiaľ sa dozvedel, že mu bezpečnosť prišla na stopu a rozhodol sa utiecť do Mandžuska, ktoré vtedy okupovali Japonci. Dostal sa až do Birobidžanu a chcel sa preplaviť cez Amur za hranice. Bolo to na jar a rieka bola rozvodnená. Dostal sa iba do polovice, tam ho strhol dravý prúd a unášal loďku. V ohybe rieky sa s ním víry trochu poihrali na kolotoč. Bolo to v noci, Čuvajev stratil orientáciu a napokon sa ocitol pri sovietskom brehu. Pohraničníci ho vyzvali, aby pristál. Začal strieľať a pohraničníci opätovali streľbu. Keď prihnal prúd loďku k brehu, našli v nej Čuvajeva mŕtveho.

	– Dostal, čo mu patrilo. Nik ho nebude ľutovať, – riekol som tvrdo. – Ale ako sa vám podarilo votrieť medzi členov profesorovej výpravy? Veď prijímali iba miestnych ľudí, ktorých niekto odporúčal.

	– To nebolo ťažké. Keď som sa z Nadeždinho listu dozvedel, že výprava bude pracovať v Supej zátoke, odišiel som do Žiganska. Robili tam nábor pracovných síl pre diamantové nálezisko. V náborovej kancelárii som sa zaujímal o Kučinovu výpravu a poslali ma k vedúcemu malej rezervácie Generozovovi, ktorý najímal pre Kučina pomocné sily. Keď počul, že som technik, prijal ma s radosťou a ani sa veľmi nestaral o môj preukaz. Zaobstaral som si doklady na meno Ramzin. Pravda, nebolo to zadarmo… niečo to stálo…

	– Ale sa vám to stonásobne vrátilo! – pripomenul som.

	Seržant mlčal.

	Počas rozhovoru som sa opäť upokojil. Teraz som už mohol vecne a chladne pokračovať v otázkach.

	– Tak to vy ste ten pomstiteľ, ktorý mi stále kládol nástrahy?! Vysypali ste mi z nábojov prach a nakládli ste okolo tábora pytliacke pasce na raticovú zver. Chceli ste prilákať medvede, ktoré by ma boli roztrhali, lebo i s puškou som bol proti nim bezbranný?! To vy ste mi položili do postele ježa zo sarkofága. Dozvedeli ste sa, že je otrávený, keď ste vypočuli náš rozhovor s archeológom. Bolo to tak?

	Zavládlo tiesnivé ticho. Seržant sklonil hlavu a mlčal.

	– Odpovedzte! – skríkol som.

	– Áno, – vydýchol Šulgin. – Nemohol som vás zastreliť. Nemal som dostatok odvahy, a preto som prenechal pomstu osudu.

	– Osudu! – vyhŕkol som. – Rafinovane pripraveným nástrahám vravíte osud?

	– Myslel som si, že je to tak, – drkotal seržant.

	– Riekol som si, že keď dvakrát vyviaznete, je to váš osud. Preto som ušiel.

	– Ba skôr ste sa báli, že sa vyzradíte… A pritom ste utekali s poriadnou korisťou! Čo ste to vlastne všetko v tej krypte ukradli?

	– Nebolo toho tak veľa, ako si myslíte. Prestal mi fungovať lampáš a musel som si posvietiť zápalkami… Zopár zlatých mincí, niekoľko zlatých plieškov, na ktorých bolo niečo vyryté, a zopár drahokamov. Len-len som si zachránil život. Schody sa začali s rachotom zosúvať. Bežal som s hrôzou preč, tápal som v tme a kamenné dvere, ktoré som pribuchol, priškripli mi kúsok retiazky Musel som ju odtrhnúť.

	– Mali ste šťastie, že ste sa vôbec dostali z krypty. Ale tomu, čo ste ukoristili, vravíte málo? A čo kamene na rukoväti, to je nič? Tie mali iste peknú cenu! A zlaté mince, ktorými ste si napchali vrecká… to bolo málo?

	Seržant neodpovedal.

	Pomyslel som si, že musel mať riadnu odvahu, keď sa vybral v noci do hrobky. Tápať pri svite zápaliek v podzemných chodbách a napokon utekať po rúcajúcich sa schodoch…

	Seržant sa na stoličke trochu vzpriamil a povedal:

	– Bola to krádež, ale ja som si riekol: Majú všetky tieto cennosti bohvie ako dlho ležať v múzeách? Nech aspoň niečo z nich poslúži živým! Život je pes! Počujete, pes a hryzie! Zahryzol i môjho brata a ostala po ňom vdova a tri deti. Im som dal väčšiu časť koristi. Chcete, aby ich teraz po rokoch, keď im už z toho temer nič neostalo, ešte zatvorili?

	Posledné slová povedal Šulgin rozochveným hlasom a bledá tvár mu očervenela.

	– Verte, či nie, – ozval sa opäť, – ale pri myšlienke, že vás mám pripraviť o život, mi bolo do zúfania. Veril som Čuvajevovi, ale napriek tomu som sa odhodlal k činu, až keď som sa riadne napil, Potom som zaliezol a smoklil ako baba! Napokon som sa rozhodol, že ujdem.

	– To bol teda riadny výkon, ten váš útek!

	Seržant sa nasilu usmial.

	– Miesto pri Diablových mlynoch som si predtým dôkladne poobzeral. Pripravil som si dostatočne dlhý rebrík, aby som z loďky dočiahol na skoro kolmú skalnú stenu, na ktorú by sa človek inak nedostal Keď som sa rozhodol ujsť a ponúkol som sa profesorovi, že zájdem do diamantového náleziska, zastal som na pravom brehu, zajedol som si, vypil som na potúženie flašu vodky a preplával som na druhý breh. Ostrým hákom som pripevnil čln ku skale, postavil som naň rebrík a liezol som nahor. Tam som sa zachytil o skalný výbežok. Bol to krkolomný výkon. Čln sa kýval a každú chvíľu som sa mohol zrútiť do vody Bol by som sa naozaj utopil… Mal som pušku, plecniak a na nohách čižmy. Nič iného mi však neostávalo. Zo skaly som zhodil na loďku veľký kameň a ten ju rozbil. Prúd rieky a víry dokonali skazu. Zahnali ju asi pod skalu a tam sa potopila.

	– Nepotopila sa, – odvetil som – Našli sme ju, ale to iba potvrdilo domnienku, že ste sa utopili. Prispela k tomu i prázdna fľaša od vodky. Ale pokračujte.

	– Potom som vytiahol rebrík, poštiepal som ho sekerou a nahádzal do rieky. Vedel som, že pes Nikandra Nikandroviča je výborný stopár, ale dúfal som, že na neprístupnej skale ma nikto nebude hľadať. Pre každý prípad som si však obul na topánky zvláštne prezuvky. Ušil som si ich v tábore, z prikrývky Nikandra Nikandroviča a podstrčil som mu miesto nej vlastnú deku. No keby ma aj tak boli hľadali na skalnatom brehu, pach Nikandrovej prikrývky by bol psa určite zmiatol. Potom už išlo všetko ľahko. Falošný preukaz na meno Razim som zničil, za päť dní som sa okľukami dostal do Žiganska a odtiaľ do Vladivostoku.

	– Premysleli ste si to riadne, – priznal som. – A mali ste z pekla šťastie, ale napokon došlo aj na vás, Šulgin!

	Seržant rezignovane prikývol

	Prešiel som niekoľkokrát po miestnosti a zrazu som si spomenul:

	– Vy ste sa potom ešte pokúsili získať rozlúštený nápis na dračom zube. Asi ste tušili, že sa za tým skrývajú peniaze. To bol teda drzý kúsok!

	– Mýlite sa, bola to iba zvedavosť. Toľko ste o tom rozprávali… Veľmi ma to zaujalo.

	– Kto bola tá krásna deva, ktorú ste poslali s amuletom do Ústavu materiálnej kultúry v Moskve? – opýtal som sa a položil som retiazku so zubom jaštera na stôl.

	– To vám nepoviem, – zavrtel hlavou seržant.

	– Hm, – uvažoval som nahlas, – to napokon nemá význam… – Vzal som do rúk retiazku a na nej – pozostatok tisícročí. Koľko osudov sa s ním asi spájalo… Osudov… áno, áno, prišlo mi na um, veď Šulgin vraví, že i pomstu vložil do rúk osudu.

	– Počujte, – riekol som, – vraveli ste, že ste naplnenie svojej nezmyselnej pomsty prenechali radšej osudu. Splatím vám dlh a ponechám to tiež na osud. Myslím, že to bude spravodlivé.

	Seržant spozornel a s napätím čakal, čo mu poviem.

	– Odovzdám vás s príslušným vysvetlením zvláštnemu oddeleniu vášho vojenského útvaru a ten vás tu na fronte súdiť nebude. Dajú vás do trestnej roty, pošlú plniť najriskantnejšie úlohy a tam… tam o vás rozhodne osud.

	Seržant prudko vstal.

	– Nič iného som nečakal…

	– A ani by ste si nič iné nezaslúžili, – odvetil som ostro.

	Ťažké ticho, ktoré zavládlo v izbietke, prerušili moje kroky. Pristúpil som k Šulginovi a pomaly, slovo za slovom som riekol:

	– Ja však nepatrím k ľuďom, ktorí nosia roky zlobu v srdci a dychtia po odplate. Všetko sa začalo vlčím zubom a dračím sa to skončí!

	Šulgin vytreštil oči a zdravou rukou si utrel spotené čelo.

	– Ako… ako to myslíte, Rudolf Rudolfovič?

	– Tak, ako som to povedal, – odvetil som a rozkolísal som zub na retiazke. – Týmto zubom, ktorý ste vrátili do mojich rúk, všetko sa skončí. Na budúci týždeň idem služobne do Moskvy a pri tej príležitosti odovzdám stratený a teraz nájdený vezírov amulet profesorovi Kučinovi. Dozvedel som sa, že evakuoval z obkoleseného Leningradu a teraz pracuje v Moskve. Starček sa isto poteší.

	Seržant Šulgin, teraz by ste si mali dať previazať ranu nášmu lekárovi. Keď sa vrátite, naraňajkujte sa. Potom vás niektoré z našich áut odvezie k rote. Lekár vám napíše potvrdenie, že ste boli u nás do dnešného dňa v ošetrení.

	– Skutočne je to vaše rozhodnutie? – opýtal sa trasúcim hlasom Šulgin.

	– Áno, seržant, – prisvedčil som. – Bojujeme spoločne proti najhoršiemu nepriateľovi, akého kedy poznali dejiny. Hitlerovci napáchali vo vašej i v našej krajine toľko zločinov, že každý z nás má dôvod stať sa krvným pomstiteľom. Máte na prsiach tri vojnové vyznamenania, ktoré ste získali v boji. Bojujte tak i naďalej… a hlavne, nespoliehajte sa na osud, ale na vlastnú rozvahu a statočnosť.

	Ostatné slová som riekol trochu hlasnejšie, aby som prehlušil tlkot vlastného srdca, ktorý mi znel v ušiach.

	Šulgin vstal, podával mi ruku a pritom odvrátil hlavu, aby som nevidel, že mu do očí vystúpili slzy.

	Z českého originálu Rudolf Luskač: Dračí zub, 

	vydal Svět sovětů roku 1966, 

	preložil Bohuš Trefný

	

	Rudolf Luskač

	DRAČI ZUB

	Dobrodružné romány č. 142

	Vydala Smena, vydavateľstvo SÚV ČSSM, Bratislava. Pražská ul. č. 9, ako 1306. publikáciu. Zodpovedný redaktor Ladislav Švihran. Obálku navrhla Jaroslava Havetová. Náklad 35000 výtlačkov. Vydanie prvé. Rok vydania 1968. AH 9.92. VH 10,01. Povolenie SÚKK č. 1040 / 1-1967. Vytlačila Pravda, vydavateľstvo ÚV KSS, Bratislava. Rozširuje PNS 

	73-051-78

	14-7/4 Cena Kčs 3,50

	K-27.81270

	
Poznámky

		[←1]
	 Ryba z čeľade delfínov




	[←2]
	 Burunduk pásavý – zemná veverička.




	[←3]
	 Sibírsky trust lesného priemyslu.




	[←4]
	 Guľky „jakan“ sú podobné našim strelám ,,Ideál“ a používajú sa na streľbu z brokovnice.




	[←5]
	 Dočasné prístrešie, v ktorom si poľovníci uskladňujú zásoby v období zimného lovu.




	[←6]
	 vojenský hodnostár




	[←7]
	 vojenský hodnostár




	[←8]
	 Poradný sbor vojenských náčelníkov

